京兆河南太原三府官吏
大都督府中都督下都督官吏
上州中州下州官吏
京县畿县天下诸县官吏
大都护上都护府官吏
镇戍岳渎关津官吏
京兆、河南、太原府：牧各一人，从二品；(昔舜分九州为十二州，始置十二牧。大禹铸鼎，贡金九牧。《周礼》八命作牧。秦分天下为三十六郡，京为内史，汉武帝改为京兆尹，秩二千石。后汉都洛阳，为河南尹，魏、晋因之。历代所都皆为尹：江左为丹阳尹，北齐为清都尹，后周及隋复为京兆尹。始秦分天下，令御史监郡，汉省之，丞相遣史分刺诸州。武帝初置部刺史十三人，掌奉诏条察州，秩六百石，类今之十道使也；又置司隶校尉，部三辅、三河、弘农，类今之京畿按察使也。成帝更名刺史为牧，秩二千石。后汉复为刺史，后复为牧。魏、晋已下皆为刺史。晋武帝罢司隶校尉，置司州牧。江左为扬州刺史，后魏、北齐皆为司州牧。后周置雍州牧，隋因之。大业三年，罢州置郡，京兆、河南皆为尹，则兼牧之任矣。皇朝又置雍州牧。洛州初为都督府，及置都，亦为牧。开元初，复为京兆、河南尹。)尹一人，从三品；(汉京兆尹有都尉、丞，皆诏除。都尉比二千石，典武职；丞秩六百石。后汉省都尉，州又置别驾、治中，皆刺史自辟除。魏、晋已下皆因之。隋文帝罢郡，以州统县，改别驾、治中为长史、司马。炀帝罢州置郡，罢长史、司马，置赞治，后改为丞；又置通守以贰太守，京兆、河南等为内史。皇朝置雍州别驾，永徽中，改为长史，正四品下。开元初，改长史为尹，从三品。然亲王为牧，皆不知事，职务总归于尹，亦汉氏京尹之任也。)少尹二人，从四品下。(魏、晋已下有治中，隋文帝改为司马，炀帝改为赞治，后改为丞。皇朝复曰治中，后避高宗讳，改曰司马。开元初，改为少尹，置二员。)司录参军事二人，正七品上；(汉、魏已来及江左，郡有督邮、主簿，盖录事参军之任也，皆太守自辟除。后魏、北齐、后周、隋氏，州皆有录事参军。及罢郡，以州统县，皆吏部选除。炀帝罢州置郡，有东、西曹掾及主簿。皇朝省掾、主簿，置录事参军。开元初，改为司录参军。)录事四人，从九品上；(隋置京兆录事四人，皇朝因之。)府、史各二人。功曹参军事二人，正七品下，(汉、魏已下，司隶校尉及州、郡皆有功曹、户曹、贼曹、兵曹等员。北齐诸州有功曹、仓曹、中兵、外兵、甲曹、法曹、士曹、左户等参军事。隋诸州有功曹、户曹、兵曹等参军事，法曹、士曹行参军；郡有西曹、金曹、户曹、兵曹、法曹、士曹等。及罢郡置州，以曹为名者，改日司。炀帝罢州置郡，改司功、司仓、司户、司兵、司法、司士等为书佐。皇朝因其六司，而改书佐为参军事。开元初，为功曹参军。)府六人，史十二人。仓曹参军事二人，正七品下；(北齐诸州有仓曹参军事，隋文帝改为司仓参军，炀帝改为司仓书佐，皇朝复为仓曹参军。)府八人；史十六人。户曹参军事二人，正七品下；(汉、魏已来，州、郡皆有户曹掾，或为左户。隋有户曹参军，文帝改为司户参军，炀帝为司户书佐，皇朝因为司户参军。开元初，为户曹参军。)府十一人；史二十二人；帐史一人。(景云初置。)兵曹参军事二人，正七品下；(汉、魏已下，诸州皆有兵曹，或为中兵、外兵、骑兵。北齐已下，改复并与功曹同。)府九人；史十八人。法曹参军事二人，正七品下；(汉、魏已下，州、郡有贼曹、决曹掾，或法曹，或墨曹。自隋已下，改复并与上同。)府九人；史十八人。士曹参军事二人，正七品下；(北齐诸州有士曹行参军。已下改复，并与上同。)府七人；史十四人。参军事六人，正八品下。(注见王府参军文下。)执刀十五人。典狱十八人。问事十二人。白直二十四人。经学博士一人，从八品上；助教二人；(魏、晋已下，郡、国并有文学，即博士、助教之任。并皇朝置。)学生八十人。(皇朝置。)医学博士一人；助教一人；(开元初置。)医学生二十人。(贞观初置。)
大都督府：都督一人，从二品。(魏黄初二年，始置都督诸州军事，或领镇戎、总夷校尉；三年，上军大将军曹真都督中外诸军事。司马宣王征蜀，加号大都督。自此之后，历代皆有。至隋，改为总管府。皇朝武德四年，又改为都督府。贞观中，始改为上、中、下都督府。)长史一人，从三品；(秦、汉边郡有长史。魏、晋已来，诸州皆有别驾、治中。至北齐，八命、七命、六命州刺史各有长史，隋九等州亦有长史。开皇三年，改雍州别驾为长史；炀帝罢州置郡，又改为别驾，唯都督府则置长史。永徽中，始改别驾为长史，大都督府长史仍旧正四品下，开元初始增其秩。)司马二人，从四品下。(北齐及隋九等州各有司马。开皇三年，改雍州赞治为司马。皇朝改郡为州，各置治中一人，其都督府则置司马。永徽中，改治中为司马。)录事参军事二人，正七品上；录事二人，从九品上；史四人。功曹参军事一人，正七品下；府四人；史六人。仓曹参军事二人，正七品下；府四人；史八人。户曹参军事二人，正七品下；府五人；史十人；帐史一人。兵曹参军事二人，正七品下；府四人；史八人。法曹参军事二人，正七品下；府四人；史八人。士曹参军事一人，正七品下；府四人；史八人。参军事五人，正八品下。执刀十五人。典狱十六人。问事十人。白直二十二人。市令一人，从九品上；(汉代诸郡、国皆有市长，晋、宋已后皆因之。隋氏始有市令。皇朝初，又加市丞。户四万已上者，省补市令。)丞一人；佐一人；史二人；帅三人；仓督二人，史四人。(北齐九等州、县各有仓督员，隋因之。)经学博士一人，从八品上；助教二人；学生六十人。医学博士一人，从八品下；助教一人；学生十五人。(若中、下都督府户满四万已上者，官员同此，唯减司马一人。)
中都督府：都督一人，正三品。别驾一人，正四品下；(汉司隶校尉有别驾从事，校尉一人行部则奉引，主录众事。旧解以为别乘传车，故曰别驾。诸州刺史亦有之。元帝时，条州大小，为设吏员，别驾、治中、诸部从事秩皆百石。后汉改曰别驾从事史，三国因之。晋代诸州各置别驾、治中从事史一人，宋、齐、梁、陈、后魏、周、隋因而不改，皇朝因之。永徽中，改别驾为长史。垂拱初，又置别驾员，多以皇家宗枝为之。神龙初罢，开元初复置，始通用庶姓焉。)长史一人，正五品上；司马一人，正五品下。录事参军事一人，正七品下；录事二人，从九品上；史四人。功曹参军事一人，从七品上；府三人；史六人。仓曹参军事一人，从七品上；(凉州加一人，仍加府一人、史二人。)府三人；史六人。户曹参军事一人，从七品上；府四人；史七人；帐史一人。兵曹参军事二人，从七品上；府四人；史八人。(若管内无军团，虽有军团唯管三州已下者，省兵曹一人。)法曹参军事一人，从七品上；府四人；史八人。士曹参军事一人，从七品上；府三人；史六人。参军事四人，从八品上。执刀十五人。典狱十四人。问事八人。白直二十人。市令一人，从九品上；丞一人；佐一人；史二人；帅三人；仓督二人，史四人。经学博士一人，从八品下；助教二人；学生六十人。医学博士一人，正九品下；助教一人；学生十五人。(下都督府户满二万已上者，官员亦准此。)
下都督府：都督一人，从三品。(户不满二万为下都督。)别驾一人，从四品下；长史一人，从五品上；司马一人，从五品下。录事参军事一人，从七品上；录事二人，从九品上；史三人。功曹参军事一人，从七品下；府二人；史二人。(州管户不满一万者，不置功曹，其事隶入仓曹。)仓曹参军事一人，从七品下，府三人；史六人。户曹参军事一人，从七品下；府四人，史七人；帐史一人。兵曹参军事一人，从七品下；府三人，史六人。法曹参军事一人，从七品下；(兼掌士曹事。)府三人，史六人。参军事三人，从八品下。(管户不满一万者，省一人。)执刀十五人。典狱十二人。问事六人。白直十六人。市令一人，从九品上；丞一人；佐一人；史二人；帅二人；仓督二人，史三人。经学博士一人，从八品下；助教一人；学生五十人。(若边远僻小州不满五千户者，四分减一。)医学博士一人；助教一人；学生十二人。
上州，(凡户满四万已上为上州。)刺史一人，从三品。(秦置御史监郡，汉初省之，丞相遣史分刺诸州，亦不常置。至武帝元封五年，初置部刺史十三人，掌奉诏条察诸州，秋、冬入奏，居无常所。后汉则皆有定所。属官有别驾·治中·主簿·功曹从事、诸曹掾等员，皆自辟除；以刺众官及万人非违，故谓之刺史。自汉、魏已来，或为牧，或为刺史，皆管郡。隋初，上州有刺史、长史、司马、录事参军、功曹·户曹·兵曹等参军事、法曹·士曹等行参军、典签、州都、光初主簿、郡正主簿、西曹书佐、祭酒从事、部郡从事、仓督、市令·丞等员并佐史等；郡置太守、丞、尉、正、光初功曹、光初主簿、县正功曹、主簿、西曹、金·户·兵·法·士等曹、市令等并佐史员；州、郡皆为九等。三年，罢郡，以州统县，改别驾、赞治为长史、司马。旧周、齐州郡县职，自州都，县正已下皆自调用以理事，至是不知事，直谓之乡官，别置品官，皆吏部选除；佐官以曹为名者，皆改为司。十四年，改九等州、县为四等。十五年，罢乡官。炀帝三年，罢州置郡，置太守，罢长史、司马、置赞治以贰之。后又置通守，改赞治为丞。录事已下，并见于上。)别驾一人；从四品下；长史一人，从五品上；司马一人，从五品下。录事参军事一人，从七品上；录事二人，从九品上，史三人。司功参军事一人，从七品下；佐三人；史六人。司仓参军事一人，从七品下；佐三人；史六人。司户参军事二人，从七品下；佐三人；史七人；帐史一人。司兵参军事一人；从七品下；佐三人；史六人。司法参军事二人，从七品下；佐四人；史八人。司士参军事一人，从七品下；佐三人；史六人。参军事四人。执刀十五人。典狱十四人。问事八人。白直二十人。市令一人，从九品上；丞一人；佐一人；史二人；帅三人；仓督二人，史四人。经学博士一人，从八品下；助教二人；学生六十人。医学博士一人，正九品下；助教一人；学生十五人。
中州，(户二万已上。)刺史一人，正四品上。别驾一人正五品下；长史一人，正六品上；司马一人，正六品下。录事参军事一人，正八品上；录事一人，从九品下；史二人。司功参军事一人，正八品下；佐二人；史四人。司仓参军事一人，正八品下；佐二人；史四人。司户参军事一人，正八品下；佐三人；史五人；帐史一人。司兵参军事一人，正八品下；佐三人；史四人。司法参军事一人，正八品下；(兼掌司士事。)佐三人；史六人。参军事三人，正九品下。执刀十人。典狱十二人。问事六人。白直十六人。市令一人；丞一人；佐一人；史二人；帅二人；仓督二人；史三人。经学博士一人，正九品上；助教一人；学生五十人。医学博士一人，从九品下；助教一人；学生十二人。
下州，(户不满二万者为下州。)刺史一人，正四品下。别驾一人，从五品上；司马一人，从六品上。录事参军事一人，从八品上；录事一人，从九品下；史二人。司仓参军事一人，从八品下；(兼掌司功事。)佐二人；史四人。司户参军事一人，从八品下；(兼掌司兵事。)佐三人；史五人；帐史一人。司法参军事一人，从八品下；(兼掌司士事。)佐二人；史四人。参军事二人，从九品下。执刀十人。典狱八人。问事四人。白直十六人。市令一人；佐一人；史一人；帅二人；仓督一人，史二人。经学博士一人，正九品下；助教一人；学生四十人。医学博士一人，从九品下；学生一十人。
京兆、河南、太原牧及都督、刺史掌清肃邦畿，考核官吏，宣布德化，抚和齐人，劝课农桑，敦谕五教。每岁一巡属县，观风俗，问百姓，录囚徒，恤鳏寡，阅丁口，务知百姓之疾苦。部内有笃学异能闻于乡闾者。举而进之；有不孝悌，悖礼乱常，不率法令者，糺而绳之。其吏在官公廉正己清直守节者，必察之；其贪秽谄谀求名徇私者，亦谨而察之，皆附于考课，以为褒贬。若善恶殊尤者，随即奏闻。若狱讼之枉疑，兵甲之徵遣，兴造之便宜，符瑞之尤异，亦以上闻。其常则申于尚书省而已。若孝子顺孙，义夫节妇，志行闻于乡闾者，亦随实申奏，表其门闾；若精诚感通，则加优赏。其孝悌力田者，考使集日，具以名闻。其所部有须改更，得以便宜从事。若亲王典州及边州都督、刺史不可离州局者，应巡属县，皆委上佐行焉。
尹、少尹、别驾、长史、司马掌贰府、州之事，以纪纲众务，通判列曹；岁终则更入奏计。
司录、录事参军掌付事勾稽，省署杪目。糺正非违，监守符印。若列曹事有异同，得以闻奏。
功曹、司功参军掌官吏考课、假使、选举、祭祀、祯祥、道佛、学校、表疏、书启、医药、陈设之事。凡差使，先差州官；不充，取县官，率一半已上；不充，取前资官。其上佐、录事参军、县令不得充使出境。凡州、县及镇仓督，县博士、助教，中、下州市令及县市令，岳、渎祝史，并州选，各四周而代。(州、镇仓督，州、县市令，取勋官五品已上及职资九品者；若无，通取勋官六品已下，仓督取家口重大者为之。州市令不得用本市内人，县市令不得用当县人。博士、助教部内无者，得于旁州通取。县录事通取部内勋官五品已上；若无堪任者，并佐、史通取六品已下子及白丁充之。)凡贡举人有博识高才，强学待问，无失后选者，为秀才；通二经已上者，为明经；明闲时务，精熟一经者，为进士；通达律令者，为明法。其人正直清修，名行孝义，旌表门闾，堪理时务，亦随宾贡为孝弟力田。凡贡人，上州岁贡三人，中州二人，下州一人。若有茂才异等，亦不抑以常数。凡贡人行乡饮酒之礼，牲用少牢。若州县春、秋二社及释奠之礼，亦皆以少牢。凡诸州每年任土所出药物可用者，随时收采，以给人之疾患。(皆预合伤寒、时气、疟、痢等药，部内有疾患者，随须给之。)
仓曹、司仓参军掌公廨、度量、庖厨、仓库、租赋、徵收、田园、市肆之事。每岁据青苗徵税，亩别二升，以为义仓，以备凶年；将为赈贷，先申尚书，待报，然后分给。又，岁丰，则出钱加时价而罗之；不熟，则出粟减时价而耀之，谓之常平仓，常与正、义仓帐具本利申尚书省。
户曹、司户参军掌户籍、计帐，道路、逆旅，田畴、六畜、过所、蠲符之事，而剖断人之诉竞。凡男女婚姻之合，必辨其族姓，以举其逢。凡井田利害之宜，必止其争讼，以从其顺。凡官人不得于部内请射田地及造碾硙，与人争利。
兵曹、司兵参军掌武官选举，兵甲器仗，门户管钥，烽候传驿之事。(凡驿马以 驿 字印印左肘，以州名印印项左。)每岁贡武举人有智勇谋略强力悍材者，举而送之。试长垛、马枪、翘关、擎重，以为等第之上下，为之升黜，从文举行乡饮酒之礼，然后申送。
法曹、司法参军掌律、令、格、式，鞫狱定刑，督捕盗贼，糺逖奸非之事，以究其情伪，而制其文法。赦从重而罚从轻，使人知所避而迁善远罪。
士曹、司士参军掌津梁、舟车、舍宅、百工众艺之事。启塞必从其时，役使不夺其力，通山泽之利以赡贫人，(凡州界内有出铜、铁处，官未采者，听百姓私采。若铸得铜及白铁，官为市取；如欲折充课役，亦听之。其四边，无问公私，不得置铁冶及采铜。自余山川薮泽之利，公私共之。)致环异之货以备国用，是以官无禁利，人无稽市。(凡知山泽有异宝、异木及金、玉、铜、铁、彩色杂物处堪供国用者，奏闻。)
参军事掌出使检校及导引之事。
市令、丞掌市廛交易，禁斥非违之事。
经学博士以五经教授诸生。
医学博士以百药救疗平人有疾者。下至执刀、白直、典狱、佐、史，各有其职。州、府之任备焉。
万年、长安、河南、洛阳、奉先、太原、晋阳，令各一人，正五品上。(殷、周已往，五等诸侯皆自理其人。及周衰，诸侯相并，大国则别置邑、县、鄙，以君其人。齐、晋谓之大夫，鲁、卫谓之宰，楚为公、尹，秦曰令、长。《汉书》云： 县长皆掌理其县。万户已上为令，秩千石至六百石；减万户为长，秩五百石至三百石。皆有丞、尉，秩四百石至二百石，是为长吏。百石以下，有佐史之秩，为少吏。 汉京兆尹统长安令，后汉河南尹统洛阳令，魏、晋已后皆因之。隋初，两京置四县，增秩为正五品，皇朝因之而不改。天后时，东都又置来庭、永昌二县，以太原为北都，寻亦罢。开元十一年置北都，以晋阳、太原为京县。十七年巡陵，又以奉先同京县。)丞二人，从七品上。(汉氏县丞、尉多以本郡人为之，三辅县则兼用他郡。及隋氏革选，尽用他郡之人。汉已下皆一人。皇朝置京县丞二员，北京太原、晋阳各置一丞。)主簿二人，从八品上。(自汉以来，主簿皆令、长辟除。周、隋长安县令、丞已下有功曹主簿，西曹、兵·仓·户·法·士等曹主簿。皇朝京县置二人，太原、晋阳各一员。)录事二人，从九品下；(隋长安县置录事二人。)佐二人，史二人。尉六人，从八品下。(汉氏长安有四尉，分为左、右部：城东、南置广部尉，是为左部；城西、北置明部尉，是为右部。并四百石，黄绶、大冠。主追捕盗贼，伺察奸非。后汉洛阳置四尉，皆孝廉作，有东部、南部，西部、北部尉。魏氏因之。晋洛阳置六部尉，过江，亦于建康置六部尉，宋、齐、梁、陈并因之。北齐邺县亦置三尉。隋氏长安无尉，有正；炀帝后置尉。皇朝武德初，始置尉六人。)司功佐三人，史六人。司仓佐四人，史八人。司户佐五人，史十人。司兵佐三人，史六人。司法佐五人，史十人。司士佐四人，史八人。典狱十四人。问事八人。白直十八人。博士一人，助教一人，学生五十人。
京兆、河南、太原诸县，令各一人，正六品上；(丞一人，正八品下。主簿一人，正九品上·隋九等县丞、尉已下皆有，以本县人为之，高宗始为品官，令吏部选授。尉二人，正九品下。后汉置尉，大县二人，小县一人，主捕盗贼。三国、晋、宋之后并因之。隋氏九等县则上县二人，中、下县一人；炀帝改为县正，又为书佐。皇朝复为县尉，畿县户不满四千者亦置二人，万户已上置三人。诸州上县令从六品上；丞一人，从八品上；主簿一人，正九品下；尉二人，从九品上。中县令一人，正七品上；丞一人，从八品下；主薄一人，从九品上；尉一人，从九品下，县满四千户增置一人。中下县令一人，从七品上；丞一人，正九品上；主簿一人，从九品上；尉一人，从九品下。下县令一人，从七品下；丞一人，正九品下；主簿一人，从九品上；尉一人，从九品下)丞一人，正八品下；(注见上文。)主簿一人，正九品上；(隋九等县丞、尉已下皆有光初功曹、光初主簿，功曹主簿，西曹、金·户·兵·法·士等曹佐及市令等员，正九品下，皆本县人为之。高宗始为品官，令吏部选授。)尉二人，正九品下；录事二人，史三人；司功佐三人，史五人，司仓佐四人，史七人；司户佐四人，史七人，帐史一人。(万户已上增置佐二人、史四人、帐史一人。)司法佐四人，史八人；(万户已上增置佐一人、史二人。)司士佐四人，史八人；典狱十人；问事四人；白直十人；市令一人，佐一人，史一人，帅二人；经学博士一人，助教一人，学生四十人。
诸州上县，令一人，从六品上；丞一人，从八品下；主簿一人，正九品下；蔚二人，从九品上；录事二人，史三人；司户佐四人，史七人，帐史一人；(万户已上增置二人、史四人、帐史一人。)司法佐四人，史八人；(万户已上增置佐一人、史二人，余同畿县。)典狱十人；问事四人；白直十人；市令一人，佐一人，史一人，帅二人，仓督二人；博士一人，助教一人，学生四十人。
诸州中县，令一人，正七品上；丞一人，从八品下；主簿一人，从九品上；尉一人，从九品下；录事一人，史二人；司户佐三人，史五人，帐史一人；(四千户增置佐一人、史二人、帐史一人。)司法佐三人，史六人；(四千户增置佐一人、史二人。)典狱八人；问事四人；白直八人；市令一人，佐一人，史一人，帅二人，仓督一人；博士一人，助教一人，学生二十五人。
诸州中下县，令一人，从七品上；丞一人，正九品上；主簿一人，从九品上；尉一人，从九品下；录事一人；司户佐二人，史四人，帐史一人；司法佐二人，史四人；典狱六人；问事四人；白直八人；市令一人，佐一人，史一人，帅二人；(无市则阙。)博士一人，助教一人，学生二十五人。
诸州下县，令一人，从七品下；丞一人，正九品下；主簿一人，从九品上；尉一人，从九品下；录事一人；司户佐二人，史四人，帐史一人；司法佐二人，史四人；典狱六人；问事四人；白直八人；市令一人，史一人，帅二人；(无市则阙。)博士一人，助教一人，学生二十人。
京畿及天下诸县令之职，皆掌导扬风化，抚字黎氓，敦四人之业，崇五土之利，养鳏寡，恤孤穷，审察冤屈)躬亲狱讼，务知百姓之疾苦。所管之户，量其资产，类其强弱，定为九等。其户皆三年一定，以入籍帐。若五九、(谓十九、四十九、五十九、七十九、八十九。)三疾(谓残疾、废疾、笃疾。)及中、丁多少，贫富强弱，虫霜旱涝，年收耗实，过貌形状及差科簿；皆亲自注定，务均齐焉。若应收授之田，皆起十月，里正勘造簿历；十一月，县令亲自给授，十二月内毕。至于课役之先后，诉讼之曲直，必尽其情理。每岁季冬之月，行乡饮酒之礼，六十已上坐堂上，五十已下立侍于堂下，使人知尊卑长幼之节。若籍帐、传驿、仓库、盗贼、河堤、道路，虽有专当官，皆县令兼综焉。县丞为之贰。
主簿掌付事勾稽，省署抄目，纠正非违，监印，给纸笔、杂用之事。
录事掌受事发辰，句检稽失。
县尉亲理庶务，分判众曹，割断追催。收率课调。
博士掌以经术教授诸生。二分之月，释奠于先圣、先师。
大都护府，大都护一人，从二品；副大都护一人，从三品；副都护二人，正四品上。(汉武帝开西域，安其种落三十六国，置使者、校尉以领护之。宣帝时，郑吉为西域都护，始立幕府；都护之名，自吉始也。至章帝时，废西域都护，令戊己校尉领之。魏、晋之间，有都护左·右军、都护将军之号，遂废都护之名。皇朝永徽中，始置安南、安西大都护。景云二年，又置单于都护。开元初，置北庭都护。今有单于副都护。)长史一人，正五品上；(汉宣帝置西域都护长史一人，自后不绝，今单干则不置。)司马一人，正五品下。(汉武帝置护乌桓校尉、护羌校尉，各司马二人；元帝置戊己校尉，亦置司马一人，皆都护司马之任也。)录事参军事一人，正七品上；录事二人，从九品上；史二人。功曹参军事一人，正七品下；府二人；史二人。仓曹参军事一人，正七品下；府二人；史二人。户曹参军事一人，正七品下；府三人；史三人；帐史一人。兵曹参军事一人，正七品下；府三人；史四人。法曹参军事一人，正七品下；府三人；史四人。参军事三人，正八品下。(单于唯有兵曹、苍曹两员。)
上都护府，都护一人，正三品；副都护二人，从四品上。长史一人，正五品上；司马一人，正五品下。录事参军事一人，正七品下；录事二人；史三人。功曹参军事一人，从七品上；府二人；史二人。仓曹参军事一人，从七品上；府二人；史二人。户曹参军事一人，从七品上；府三人；史三人；帐史一人。兵曹参军事一人，从七品上；府三人；史四人。参军事人，从八品上。
都护、副都护之职，掌抚慰诸蕃，辑宁外寇，觇候奸诱，征讨携离；长史、司马贰焉。诸曹如州、府之职。
上镇，将一人，正六品下；镇副一人，正七品下。(魏有镇东、镇西、镇南、镇北将军之名，晋、宋已后皆因之。隋有镇将、镇副，皇朝因之。)录事一人；史二人。仓曹参军事一人，从八品下；(职同诸州司仓。)佐一人；史二人。兵曹参军事一人，从八品下；佐二人；史二人。仓督一人；史二人。
中镇，将一人，正七品上；镇副一人，从七品上。录事一人。兵曹参军事一人，正九品下；佐一人；史四人。仓督一人，史二人。
下镇，将一人，正七品下；镇副一人，从七品下。录事一人。兵曹参军事一人，从九品下；佐一人；史二人。仓督一人；史一人。
上戍，主一人，正八品下；戍副一人，从八品下。(左传曰齐侯使公子无亏戍曹，又使连称、管至父戍葵丘。至后魏孝文，使赵遐为梁城戍主。又王荣世为三城戍主，遇贼陷城，与戍副邓元兴等皆不屈节，被害。《宋书》云： 刘德愿为游击将军，领石头戍事。 宋檀道济以护军领石头戍事。宋、齐已下至隋，皆有其官，皇朝因之。)佐一人；史二人。
中戍，主一人，从八品下；史二人。
下戍，主一人，正九品下；史一人。
镇将、镇副掌镇捍防守，总判镇事。
录事掌受事句稽。
仓曹掌仪式、仓库，饮膳、医药，付事勾稽，省署抄目，监印，给纸笔，市易、公廨之事。
兵曹掌防人名帐，戎器、管钥，差点及土木兴造之事。
戍主、戍副掌与诸镇略同。
五岳、四渎，令各一人，正九品上。(古者，神祠皆有祝及祭酒，或有史者。令，盖皇朝所置。)祝史三人；斋郎三人。(并皇朝所置。)
庙令掌祭祀及判祠事。
祝史掌陈设、读祝、行署文案。
斋郎掌执俎豆及洒扫之事。
上关，令一人，从八品下；(按：《周礼》有司关上士二人，又有尹喜为关令；汉有甯成为关都尉，并其职也。隋代立制，皇朝因之。)丞二人，正九品下。(皇朝置。)录事一人，府二人，史四人，典事六人，津吏八人。
中关，令一人。正九品下；丞一人，从九品下。录事一人，府一人，史二人，典事四人，津吏六人。
下关，令一人，从九品下。府一人，史二人，典事二人，津吏四人。
关令掌禁末游，伺奸慝。凡行人车马出入往来，必据过所以勘之。
丞掌付事勾稽，监印，省署抄目，通判阅事。
录事掌受事发辰，勾检稽失。
典事掌巡船铺及杂当。
津吏掌桥舱之事。(无津则不置。)
《唐六典》载古官制度，备因革，成一王书，可为后世标准。比缘兵火，所在阙文。棫承乏永嘉，得本于州学教授张公，同以白太守徽学新安程公，一见肃然，日： 周公之典，所谓设官分职，以为民极，盖具体矣。其阶品有制，其尊卑有序，其名官有义。公等能广其传，则朝廷于焉若稽，缙绅于焉矩仪，士子于焉讲究，一举三得，不其伟欤！ 因命张公校其讹阙，而棫募工镂板，几年有成，乃藏诸学，以传久远，资其直以养士类。
绍兴四年，岁次甲寅，七月戊申朔。左文林郎充温州州学教授张希亮校正，左宣教郎知温州永嘉县主管劝农公事詹棫题志


太仆寺
卿一人少卿二人丞四人主簿二人录事二人府十七人史三十四人兽医六百人兽医博士一人学生一百人亭长四人掌固六人
乘黄署
令一人丞一人府一人史二人典事八人驾士一百四十人羊车小史八人掌固六人
典厩署
令二人丞二人府四人史八人主乘六人典事八人执驭一百人驾士八百人掌固六人
典牧署
令三人丞四人府四人史八人监事八人典事十六人主略七十四人驾士一百六十人掌固四人
车府署
令一人丞一人府一人史二人典事四人驭士一百七十五人掌固六人
诸上牧监
监各一人副监二人丞二人主簿一人录事一人府三人史六人典事八人掌固四人
中牧监副监丞府各减一人史典事减二人
下牧监典事掌固减二人
沙苑监
监一人副监一人丞一人主簿一人录事一人府三人史六人典事四人掌固二人
太仆寺：卿一人，从三品；(《周礼》有太仆下大夫二人。穆王命伯冏为太仆正。《汉书百官表》云： 太仆，秦官，掌舆马，秩中二千石，有两丞。属官有大厩、未央厩、家马三令，各五丞、一尉；又车府、路軨、骑马、骏马四令、丞；又龙马、闲驹、橐泉、騊驹、承华五监长、丞；又边郡六牧师苑令，各三丞。又有中太仆，掌皇太后舆马，不常置。 《汉官仪》云： 天子驾出，太仆御属车八十一乘。 后汉有车府、未央厩、长乐厩令·丞、魏因之。晋太仆银章、青绶，五时朝服，进贤两梁冠，佩水苍玉，品第四；丞一人，部丞五人；置功曹、主簿、五官等员；统典农·典虞都尉、典虞丞、牧官都尉、左·右·中典牧都尉、典牧令、诸羊牧丞、乘黄·骅骝·龙马三厩令。过江省，其后又置。成帝永和七年，省并宗正。盖有事则权置，无事则省。宋因晋不置，若如祀，则权置太仆执辔，事毕省。齐亦如之。梁天监七年置十二卿，太仆与太府、少府为夏卿，统南牧、左·右牧、龙厩、内·外厩，班第十。陈因之。后魏太仆卿第二品上，又置少卿；太和二十二，九卿并第三品。北齐太仆寺统骅骝、左·右龙、左·右牝、驼牛、司羊、乘黄、车府等署。后周依《周官》。隋太仆寺统骅骝、乘黄、龙厩、车府、典牧、牛羊等署。炀帝降卿为从三品，减骅骝署入殿内省尚乘局，改龙厩曰典厩署，又有左、右駮皂二厩，加置主乘、司库、司廪官，罢牛羊署。皇朝因之，而省駮皂等诸官。龙朔二年改为司驭寺正卿，成亨中复旧。光宅元年改为司仆寺，神龙元年复故。)少卿二人，从四品上。(后魏太和十五年，九卿各置少卿一人，品第三上；二十二年，降为正四品上。北齐因之。隋加至二员，炀帝降为从四品上，皇朝因之。龙朔、咸亨、光宅、神龙随寺改复。)
太仆卿之职，掌邦国厩牧、车舆之政令，总乘黄、典厩、典牧、车府四署及诸监、牧之官属，少卿为之贰。凡国有大礼、大驾行幸，则供其五辂属车之属。凡监、牧所通羊、马籍帐，则受而会之，以上于尚书驾部，以议其官吏之考课。凡四仲之月，祭马祖、马步、先牧、马社。
丞四人，从六品上；(秦、汉太仆有两丞，秩千石。后汉一人，魏、晋并因之，东晋或省或置，宋、齐省。梁天监七年置十二卿，各有丞；列卿丞通视朝请，班第三。陈因之。后魏列卿丞从五品中，太和末，降为七品下。北齐丞一人，正七品下。隋太仆丞三人，品同北齐；大业五年，加为从五品。皇朝复为从六品上。武德中减置二人，永徽中加一人，开元初又加一人。领兽医博士、学生等。)主簿二人，从七品上；梁天监七年，十二卿各置主簿一人；位不登十八班者别置七班，主簿班第三。陈因之。北齐置一人，隋置二人，皇朝因之。武德中，品正第八，贞观中，加至从七品上。录事二人，从九品上。丞掌判寺事。凡补兽医生皆以庶人之子，考试其业，成者补为兽医，业优长者，进为博士。主簿掌印，勾检稽失，省署抄目。录事掌受事发辰。
乘黄署：令一人，从七品下；(乘黄，古神马名，亦曰飞黄，背有角，日行万里。《六韬》云： 乘黄震死。 《淮南子》云： 天下有道，飞黄伏皂。 然车马职仝。后汉有未央厩令、长乐厩丞。至魏，遂改为乘黄厩，晋因之。宋太常属官有乘黄令一人，掌乘舆金根车及安车、追锋诸马车。《齐职仪》云： 乘黄，兽名也，龙翼马身，黄帝乘之而仙，因以名厩。乘黄令品第七，秩四百石，铜印、墨绶，进贤一梁冠，绛朝服。 梁太常属官有乘黄令、丞，三品勋位。陈因之。后魏有乘黄令、丞。北齐掌诸辇辂。隋太仆寺统乘黄署令、丞，皇朝因之，领驾士、羊车小史等。)丞一人，从八品下。(魏有乘黄丞，晋因之。宋、齐并有乘黄令，无丞。梁、陈、后魏、北齐、隋并有乘黄丞，皇朝因之。)乘黄令掌天子车辂，辨其名数与驯驭之法；丞为之贰。凡乘舆五辂：(《周礼》： 巾车氏掌王五辂。 有玉、金、象、革、木之制。至秦，唯乘金根车。汉承秦制，以为乘舆。晋武帝始备五辂，为天子法车。宋、齐、梁、陈相因不绝。后魏五辂各依方色，并驾五马。后周设六官，置司辂之职。皇帝之辂十有二等：一曰苍辂，二曰青辂，三曰朱辂，四曰黄辂，五曰白辂，六曰玄略，七曰玉辂，八曰碧辂，九曰金辂，十曰象辂，十一曰革辂，十二曰木辂。后阅视武库，得魏旧物，有乾象辇，驾二十四马；又有大楼辇车，驾二十牛；又有象辇，初驾二象，后以六驼代之，皆魏天兴中之所制也。宣帝以来，皆服御之，兼以赐皇后。隋开皇元年，以魏、周舆辇非古之制，皆废毁，改造五辂也。)一曰玉辂，祭祀、纳后则乘之；二曰金辂，飨射、郊征还、饮至则乘之；三曰象辂，行道则乘之；四曰革辂，巡狩、临兵事则乘之；五曰木辂，田猎则乘之。(凡玉辂青质，以玉饰诸末，驾六苍龙；金辂赤质，以金饰诸末，驾六赤骝；象辂黄质，以黄饰诸末，驾六黄骝；革辂白质，挽之以革，驾六白骆；木辂黑质，漆之，驾六黑骝也。五辂皆重舆，左青龙，右白兽，金凤翅，画苣文鸟兽；黄屋，左纛，金凤一，在轼前；十二銮，在衡；二铃，在轼；龙辀前设鄣尘；青盖三层，里黄，绣饰，上设博山方镜，下圆镜。)树羽轮，金根、朱班、重牙；左建旗十有二旒，皆画升龙，其长曳地，青绣绸杠；右载闟戟，长四尺，广三尺，黻文，旗首金龙，头衔锦结绶及緌带，垂铃；金鍐、方釳，插翟尾五焦；镂锡，鞶缨十二就。旌旗、盖、鞶、缨皆从辂质。耕根车青质，三重盖，余如玉辂。安车金饰；重舆曲壁；八銮在衡；紫油通幰，紫油纁朱里，朱丝络网，朱鞶缨，朱覆发具络。四望车制同安车，金饰；八銮在衡；青油通幰，青油纁朱里，朱丝络网。(大驾，则太仆卿驭；五辂驾士各三十二人，并平巾帻、青衫、大口裤；千牛将军一人陪乘。)
五辂皆有副车。(按：蔡邕《独断》云： 五格之外，复设五色安车、立车各一乘，皆驾四马，是为五时副车。 故张良击始皇，中副车。魏志云： 天子命太祖驾金根，六马，设五时副车。 江左乃阙，至梁始备。隋开皇十四年始造五辂及副，皇朝因之。)又有指南车、(崔豹《古今注》云： 指南车，旧说云周公所作也。周公理致太平，越裳氏重译来献，使者迷其归路，周公锡以軿车五乘，皆为司南之制，使越裳氏载之，周年而至其国。故常为先导，示服远人，而正四方也。 秦、汉其制无闻。后汉张衡始复创造，汉末丧乱，其法不存。沈约《宋书》云： 魏明帝始令博士马钩造之，晋乱又亡。石虎使解飞、姚兴使令狐生又造，宋武平关中，得之。其制如鼓车，设木人于车上，举手指南。车骤回转，所指微差。 至齐，祖冲之又造之。历梁、陈、隋，无所变改，皇朝因之。驾四马，正道，先启而行。匠一人，驾士十四人。)记里鼓车、(崔豹《古今注》云： 车上为二层，皆有木人执槌。行一里，下一层击鼓；行十里，上一层击镯。亦名大章车，所以识道里也。 )白鹭车、(《隋志》名鼓吹车。上施层楼，楼上有翔鹭栖焉。)鸾旗车、(《晋志》云： 鸾旗车，先格所载也。鸾旗者，谓析羽旄而编之，十二旒，列系幢傍也。 )辟恶车、(崔豹《古今注》云： 秦制也，桃弓、苇矢，所以禳祓不祥。 太卜令一人在车，执弓箭，平巾帻、绯祢裆、大口裤。)皮轩车、(《晋志》： 以兽皮为轩。 左金吾卫队正一人在车，执弩，服同太卜令。自指南车皆驾四马，正道，匠一人，驾士一十四人。)耕根车、(《晋志》云： 建赤旗十有二旒，天子亲耕所乘也。一名芝车，一名三盖车。置耒耜于轼上。 驾六马，驾士三十二人。)安车、(《晋·舆服志》云： 座乘谓之安车，倚乘谓之立车，各一乘，名五时车，俗谓之五帝车。 驾四马，驾士二十四人。)四望车、(《晋志》云： 阳遂四望、穗窗、皂轮、小形车，驾牛。 《晋中朝大驾卤簿》曰： 御四望车，驾牛，中道。 皇朝驾四马也。)羊车、(《周迁舆服杂事》曰： 羊车，一名辇车，其上如轺，伏兔箱，漆画轮轭。小儿衣青布裤褶，紫碧〈木攀〉青耳屩，五辨鬓，数人引之，今代名为羊车小史。而汉代或以人牵，或以驾果下马。 《晋志》曰： 武帝乘羊车于后宫，恣意所之，宫女挂竹叶、杨条，候帝之来。 )黄钺车、(崔豹《古今注》云： 黄钺，三代通用以断斩，今以黄钺为乘舆之饰。武王以黄钺斩纣，故王者以为戒。 驾二马，左武卫队正一人在车执之，武弁、朱衣、革带。驾士一十二人。)豹尾车，(崔豹《古今注》云： 豹尾车，周制也，所以象君子豹变。尾，言谦也。古军正建之，今唯乘舆得建焉。 《汉书》曰： 成帝以幸姬赵飞燕置属车间豹尾中。 驾二马，右武卫队正一人在车执之，武弁、朱衣、革带。驾士十二人也。)属车一十有二，(属车一曰副车，一曰贰车，一曰佐车。汉因秦制：大驾属车八十一乘，行则中央、左、右分之；法驾属车三十六乘，最后车悬豹尾，皆皂盖、朱里。蔡邕《独断》曰： 古者，诸侯贰车九乘。秦灭九国，兼其车服，故为八十一乘。溪武祠太乙、甘泉皆尽用之，明帝上原陵又用之。法驾三十六乘，小驾一十二乘。 大业初，备八十一乘；三年，帝嫌其多，问阎毗，毗曰： 此起于秦，遂为后式。宋孝建时，议准旗旒之数，设十二乘。今宪章往古，大驾依秦，法驾依汉，小驾依宋。 帝曰： 大驾宜三十六，法驾宜用十二，小驾除之可也。 皇朝因之，置十二乘，驾牛，驾士各八人。自指南车驾士皆平巾帻、绯衫、大口裤，唯耕根车青衫，羊车服则殊也。)大驾则用之。若法驾，则减五副车、白鹭、辟恶、安车、四望车，四分属车之一，余同大驾。若小驾，又减象辂、革辂、木辂、指南车、记里鼓车、鸾旗、皮轩、耕根、羊车、属车、黄钺、豹尾等车，余同法驾。若有大礼，则以所御之辂进内；既事，则受而藏之。
凡将有事，尤期四十日，尚乘供马，马如辂色，率驾士预调习。指南等车亦如之。
典厩署：令二人，从七品下；(《周礼》有校人、圉师、趣马，掌天子十有二闲之马。汉太仆属官有大厩、未央厩令。后汉太仆属官有未央厩令，主乘舆及宫中诸马；其后，置左骏厩令，别主乘舆御马。魏有骅骝厩令。晋太仆统乘黄、骅骝、龙马等厩令，过江之后，或省或置；哀帝时，省骅骝为门下之职。宋、齐因之。梁太仆统龙厩、内外厩，陈因之。后周有左、右厩，各上士一人。北齐太仆寺统骅骝、左·右龙等署。隋太仆寺统龙厩署，皇朝改为典厩署令，领执驭、驾士等。)丞二人，从八品下；(隋有龙厩丞，皇朝改为典厩丞，武德中四人，今减二人。)主乘六人，正九品下。(隋置，皇朝因之。)典厩令掌系饲马牛，给养杂畜之事；丞为之贰。凡象一给二丁，细马一、中马二、驽马三、驼·牛·骡各四、驴及纯犊各六、羊二十各给一丁，(纯谓色不杂者。若饲黄禾及青草，各准运处远近，临时加给也。)乳驹、乳犊十给一丁。凡象日给藁六围，马、驼、牛各一围，羊十一共一围，(每围以三尺为限也。)蜀马与骡各八分其围，驴四分其围，乳驹、乳犊五共一围；青刍倍之。凡象日给稻、菽各三斗，盐一升；马，粟一斗、盐六勺，乳者倍之；驼及牛之乳者、运者各以斗菽，田牛半之；施盐三合，牛盐二合；羊，粟、菽各升有四合，盐六勺。(象、马、骡、牛、驼饲青草日，粟、豆各减半，盐则恒给；饲禾及青豆者，粟、豆全断。若无青可饲，粟、豆依旧给。其象至冬给羊皮及故毡作衣也。)
典牧署：令三人，正八品上；(《周礼》： 牧师下士四人，掌牧马而颁之。 秦、汉太仆属官有牧师苑令，皆在边郡。历魏、晋已下，皆牧监之职。隋太仆寺统典牧署、牛羊署等令、丞，皇朝因之。武德中二人，今加置三人，领主辂、驾士等。)丞四人，正九品上；(隋置，皇朝因之。武德史三人，今加至四人。)监事八人，从九品下。典牧令掌诸牧杂畜给纳之事；丞为之贰。凡群牧所送羊、犊皆受之，而供于廪牺、尚食之用；诸司合供者，亦如之。
车府署：令一人，正八品下；(秦置车府令，以赵高为之。汉太仆属官有车府令、丞，后汉主乘舆诸车，魏、晋因之。宋、齐、梁、陈并尚书驾部领。后魏阙文。北齐太仆寺领车府令、丞，遂舆乘黄令分职；隋因之。皇朝因隋。)丞一人，正九品下。(秦、汉已来，车府署并有丞一人，隋车府丞二人，皇朝省置一人。)车府令掌王公已下车辂，辨其名数及驯驭之法；丞为之贰。凡王公已下车辂：一曰象辂，二曰革辂，三曰木辂，四曰轺车。(象辂以象饰诸末；朱班轮；八銮在衡；左建旗，画龙，一升一降；右载闟戟。革辂以革饰诸末，左建通帛为旃，余同象辂。木辂以漆饰之，余同革辂。三辂皆朱质，朱盖，朱旗旃。一品九旒，二品八旒，三品七旒，四品六旒，其鞶缨就数亦如之。轺车，曲壁、青通幰、碧里也。)凡春秋二时谒陵、册命王公及内外职事四品已上拜官、正·冬朝会、婚葬、奉使，皆视其品秩而给之：亲王以象辂，三品已上以革辂，五品已上以木辂。京县令以轺车，道大驾及初上给之。其婚葬则从京官三品已上给其驭。(给驾士：亲王十有八，一品十有六，二品十有四，各驾以马、骆四，辂车一；三品十有二，四品、五品十，京县令六也。)凡辂车之马率驭士预调习之，然后入辂及车；以牛驾者亦如之。
上牧，监一人，从五品下；(《汉旧仪》： 太仆牧师诸苑三十六所，分布北边、西边，以郎为苑监，官奴婢三万人分养马三十万头，择取教习，给六厩；牛、羊无数，以给牺牲。中兴省。汉阳有牧马苑令，羽林郎监领。 魏置牧官都尉，晋因之。宋、齐阙文。梁太仆统南牧、左·右牧等丞，陈因之。后魏阙文。北齐太仆寺统左·右牝、驼牛、司羊等署令、丞。后周有典牡、典牝上士一人·中士一人；又有典驼、典羊、典牛，各有中士一人。隋太仆寺统典牧署、牛羊署等令、丞。皇朝因分为牧监。)副监二人，正六品下；丞二人，正八品上；主簿一人；正九品下。(并皇朝置。)
中牧，监一人，正六品下；副监一人，从六品下；丞一人，从八品上；主簿一人，从九品上。
下牧，监一人，从六品下；副监一人，正七品下；丞一人，正九品上；主簿一人，从九品下。
诸牧监掌群牧孳课之事。凡马五千匹为上监，三千匹已上为中监，已下为下监。凡马、牛之群以百二十，驼、骡、驴之群以七十，羊之群以六百二十，群有牧长、牧尉。(补长，以六品已下子、白丁、杂色人等为之；补尉，以散官八品已下子为之。品子八考，白丁十考，随文、武简试舆资也。)
凡马有左、右监以别其粗良，以数纪为名，而著其簿籍；细马之监称左，粗马之监称右。(其杂畜牧皆同下监，仍以土地为其监名。)凡马各以年、名籍之，每岁季夏造。至孟秋，群牧使以诸监之籍合为一，(诸群牧别立南使、北使、西使、东使，以分统之。)常以仲秋上于寺。
凡马以季春游牝。(《月令》： 季春乃合，累牛腾马，游牝于牧。 )其驹、犊在牧，三岁别群。(若与本群同牧，不别给牧人。)马牧牝马四游五课，驼四游六课，牛、驴三游四课，羊三游四课。(四、三者，皆言其岁而游牝也，羊则当年而课之。其课各有率，谓：牛、马、驴之牝百，而岁课驹、犊各以六十；马二十岁则不课；三岁游牝而生驹者，仍别簿申；骡驹半之。若马从外蕃而至者，初年课以四十，二年五十，三年全课。牝驼百而三年之课七十。羔羊之白者七十，羖者八十。)凡监牧孳生过分则赏；(谓马剩驹一，则赏绢一匹；驼、骡之剩倍于马，驴、牛之剩三，白羊之剩七，羖羊之剩十，皆与马同。共赏物二分入长，一分入牧子。牧子谓长上专当者。其监官及牧尉各通计所管长、尉赏之。通计谓尉官管十五长者，剩驹十五匹，赏绢一匹；监官管尉五者，剩驹七十五匹，赏绢一匹之类。计加亦准此。应赏者，准印后定数，先填死耗足外，然后计酬之。)其有死耗者，每岁亦以率除之。(谓驼，马百头以七头马耗，骡以六，牛、驴、羖羊以十，白羊以十五。从外蕃而新至者，马、牛、驴、羖羊皆除二十，二年除十五；驼除十四，二年除十，骡除十二，二年除九；白羊除二十五，二年除二十；三年，皆同耗也。)若岁疫，以私畜准同者以疫除。(准牧侧近私畜疫死数，同则听以疫除。马不在疫除之例。即马、牛一十一岁以上，不入耗除限。若缘非时霜雪死多者，录奏。)凡官畜在牧而亡失者，给程以访，过日不获，估而徵之。(谓给访限百日，不获，准失处当时估价徵纳，牧子及长各知其半。若户奴无财者，准铜，依加杖例。如有阙及身死，唯徽见在人分。其在厩失者，主帅准牧长，饲丁准牧子。其非理死损，准本畜徵纳也。)
凡在牧之马皆印。(印右膊以小 官 字，右髀以年辰，尾侧以监名，皆依左、右厢。若形容端正，拟送尚乘，不用监名。二岁始春，则量其力，又以 飞 字印印其左髀、膊。细马、次马，以龙形印印其项左；送尚乘者，尾侧依左、右闲印以 三花 。其余杂马送尚乘者，以 风 字印印左膊，以 飞 字印印左髀。骡、牛、驴则官名志其左膊，监名志其右髀。驼、羊则官名志其颊，羊仍割耳。若经印之后简入别所者，各以新入处监名印其左颊。官马赐人者，以 赐 字印；配诸军及充传送驿者，以 出 字印，并印左、右颊也。)
凡每岁进马粗良有差。使司每岁简细马五十匹、敦马一百匹进之。若诸监之细马生驹，以其数申所由司次入寺。其四岁以下粗马，每年简充诸卫官马。凡马、牛皮·脯及筋·角之属，皆纳于有司。
每年终，监牧使巡按孳课之数，以功过相除，为之考课焉。
沙苑监：监一人，从六品下；(沙苑在同州。)副监一人，正七品下；丞一人，正九品上，主簿一人，从九品下。沙苑监掌牧养陇右诸牧牛、羊，以供其宴会、祭祀及尚食所用，每岁与典牧分月以供之；丞为之贰。(凡屠宰，国忌废务日、立春前后一日、每月一日·八日·十四日·十五日·十八日·二十三日·二十四日·二十八日·二十九日·三十日、每岁正月·五月·九月皆罢之。诸杂畜及羖羊有孕者，虽非其日月，亦免之。)若百司应供者，则以时皆供之。凡羊毛及杂畜皮、角皆具数申送所由焉。(□本云： 太仆属官有沙苑监，开元二十三年省。 )


司农寺
卿一人少卿二人丞六人主簿二人录事二人府三十八人史七十六人计史三人亭长九人掌固七人
上林署
令二人丞四人府七人史十四人监事十人典事二十四人掌固五人
太仓署
令三人丞六人府十人史二十人监事十人典事二十四人掌固八人
钩盾署
令二人丞四人府七人史十四人监事十人典事十九人掌固五人
导官署
令二人丞四人府八人史十六人监事十人典事二十四人掌固五人
太原永丰仓
监一人丞二人录事一人府三人史六人典事八人掌固六人
龙门等诸仓
每仓监一人丞二人录事一人府二人史四人典事六人掌固四人
司竹监
监一人副监一人丞二人录事一人府二人史四人典事三十人掌固四人
温泉汤监
监一人丞一人录事一人府一人史二人掌固四人
京都苑总监
监各一人副监各一人丞各二人主簿各一人录事各二人府各八人史各十六人典事各六人亭长各四人掌固各六人
京都苑四面监
监各一人副监各一人丞各二人录事各一人府各三人史各六人典事各六人掌固各六人
诸屯监
监一人丞一人录事一人府一人史二人典事二人掌固四人每屯主一人屯副一人
九成宫总监
临一人副监一人丞一人主簿一人录事一人府三人史五人
司农寺：卿一人，从三品；(《左传》： 少昊氏九扈为九农正。 《尚书》： 舜命弃为后稷，播时百谷。 《周官》冢宰有太府下大夫，郑氏注云： 若今司农。 《汉书百官表》云： 治栗内史，秦官，掌谷货，有两丞。景帝更名大农令，武帝更名大司农，秩中二千石。属官有太仓、均输、平准、都内、籍田五令·丞，干官、铁市两长·丞；又郡国诸仓·农监、都水六十五官长·丞皆属焉。又有搜栗都尉，武帝军官，不常置。王莽改大司农曰义和，后更为纳言。 后汉改为大司农，魏因之，品第三。晋置功曹、主簿、录事等员，哀帝省并都水，孝武帝复置。宋、齐因之，未有卿名。梁天监七年，象四时置十二卿，司农为春卿，班第十一；又置劝农谒者，亦隶司农。陈因之。后魏大司农第二品上，太和二十二年改第三品，北齐因之。后周依《周官》，有司农上士一人，掌三农、九谷、稼穑之政令。隋司农卿一人，正三品；炀帝降为从三品，司农但统上林、太仓、钩盾、导官四署，罢典农、华林二署，以平准、京市隶太府寺，掌苑囿、薪刍、蕴炭、市易、度量。皇朝因之。龙朔二年改司稼寺正卿，咸亨中复旧。)少卿二人，从四品上。(后魏初置少卿，第三品；太和二十二年，为正第四品上。北齐因之。后周司农有中士一人。隋品仝北齐，炀帝加置二人，降为从四品。龙朔、咸亨随寺改复。)
司农卿之职，掌邦国仓储委积之政令，总上林、太仓、钩盾、导官四署与诸监之官属，(旧属官又有太和、玉山、九成宫农圃等三监，开元二十三年省。)谨其出纳而修其职务；少卿为之贰。凡京、都百司官吏禄，皆仰给焉。(每年支诸司杂物，各有定额。开元二十三年，敕以为费用过多，遂停减光禄寺、左·右羽林、左·右万骑、左·右三卫、闲厩使、五坊使、洛城西门、东宫，南衙诸厨及总监、司农、鸿胪等司年支杂物，并括少府监库内旧物四百余万。)凡朝会、祭祀、供御所须，及百官常料，则率署、监所贮之物以供其事。凡孟春吉亥，皇帝亲籍田之礼，有事于先农，则奉进耒耜。(两汉及魏、晋并有其礼，过江草创未暇，至宋始有，齐因之，犹不斋、不祭。至梁天监中，依《国语》、《礼记》，散斋七日，致斋三日，于耕所设先农神座，荐羞之礼如社稷。陈因之。后魏阙。北齐籍于城东南千亩，设御坛于阡陌东。正月吉亥，使公卿祀先农于坛上；祀讫，帝降至耕位，执耒三推，升坛即坐。一品五推，二品七推，三品九推。籍田令帅属以牛耕终千亩，以青箱奉穜稑之种，司农谐耕所洒之，耰讫，省功，奏事毕。帝降之便殿更衣，宴飨、班赉而还。后周无闻。隋于启夏门外置地千亩，为坛。孟春吉亥祭先农，以后稷配，牲用太牢。皇帝服衮冕，备法驾，乘耕根车，祀三献讫，因耕。司农授来，皇帝三推，执事以授应耕者，各以班五推、九推，司农率其属终亩。皇朝因之。开元二十三年正月，上亲耕于洛阳东门外，诸儒奏议，以为古者耦耕，以一墢为一推，其礼久废；今用牛耕，宜以一步为一推。及亲籍田，太常卿告三推礼毕，上曰： 朕忧农人之勤劳，欲俯同九推。 遂九推而止。于是，公卿以下皆过于古云。)季冬藏冰，祭司寒以黑牡柜黍。仲春启冰亦如之。
丞六人，从六品上；(秦治粟内史有两丞，汉因之。武帝改为大司农，亦两丞。及桑弘羊为大司农，置部丞数十人，分部主郡国，将以兴利。后汉司农丞一人，比千石；部丞一人六百石；部丞主帑藏。魏因之，品第七。晋亦品第七，造贤一梁冠，介帻，皂衣，铜印、黄绶。宋、齐、梁、陈司农丞墨绶。后魏从五品中，太和二十二年为七品下，北齐因之。隋司农丞五人，品从第六；大业五年，加至从五品。皇朝武德中置四人，贞观中加置六人。)主簿二人；从七品上；(晋太康中置主簿二人。宋、齐无闻。梁置一人，七班之中第三；陈因之。后魏不见。北齐司农寺有功曹、五官、主簿。隋司农寺主簿二人，皇朝因之。)录事二人，从九品上。丞掌判寺事。凡天下租税及折造转运于京、都，皆阅而纳之。每岁自都转米一百万石以禄百官及供诸司；若驾幸东都，则减或罢之。凡受租皆于输场对仓官、租纲吏人执筹数函，其函大五斛，次三斛，小一斛。其诸州稿秸应输京、都者，阅而纳之，以供祥麟、凤苑之马。凡朝会、祭祀米物薪刍，皆应时而给。(若应供御进内，则据本司移牒而供之。其中书·门下·尚书省、御史台、史馆、集贤院别敕定名使，并吏部、兵部入宿令史，中书、门下令史，诸楷书手写书课，皆有炭料。)凡官户、奴婢男女成人，先以本色媲偶；若给赐，许其妻、子相随。若犯籍没，以其所能各配诸司，妇人巧者入掖庭。主簿掌印，省署抄目，勾检稽失。凡置木契二十只，应须出给，与署合之。(十只与太仓署合，十只与导官署合，皆九雄、一雌。雄，主簿掌；雌，留署，勘然后出给。)录事掌受事发辰。
上林署：令二人，从七品下；(《汉书百官表》： 水衡都尉，武帝置，掌上林苑。属官有上林令、丞、尉，又有甘泉上林长、丞。又，步兵校尉掌上林苑。又，少府属官有上林中十池监。 上林者，汉之苑囿也，司马相如有《上林赋》。后汉上林苑令一人，六百石，主苑中禽兽；颇有人居，皆主之；捕得其兽，送太官。丞一人，三百石。魏、晋因之。江左阙其官。宋武帝复置，隶尚书殿中曹及少府；齐因之。梁、陈属司农。后魏阙文。北齐及隋并属司农，皇朝因之。)丞四人，从八品下；(汉水衡都尉上林有八丞。后汉、魏、晋并一人，江左省，宋武帝置，齐、梁、陈并一人。后魏阙文。北齐上林丞八人，隋置一人，皇朝置四人。)监事十人，从九品下。上林署令掌苑囿、园池之事；丞为之贰。凡植果树蔬菜，以供朝会、祭祀；其尚食进御及诸司常料亦有差。(诸司吏执抄旁诣圃，然后给之。)凡季冬藏冰，(每岁藏一千段，方三尺，厚一尺五寸，所管州于山谷凿而取之。)先立春三日纳之冰井。(《周礼》： 凌人掌冰政。岁十有二月，令斩冰。三其凌。春始治鉴，夏颁冰，秋刷。 郑玄云： 凌，冰室也；刷，清也；刷除凌室，更纳新冰。西陆朝觐而出之，以进御焉。 )
太仓署：令三人，从七品下；(《石氏星经》： 天仓六星，在娄南，仓谷所藏；南四星天庾，积厨粟之所；天囷十三星，囷，仓廪之属，主御粮也。 《史记》云： 武王伐殷，散钜桥之栗。 《周礼》有廪人下大夫、上士。秦、汉大司农属官太仓令、丞各一人。文帝时，淳于意为之。后汉太仓令一人，六百石。魏品第七，晋、宋、齐、梁、陈亦然。后魏阙文。北齐司农统太仓令、丞。后周有司仓下大夫。隋太仓署令二人，米廪督二人，谷仓督四人，盐仓督二人。皇朝置太仓令三人，东都则曰含嘉仓。)丞六人，从八品下；(秦、汉、魏、晋、宋、齐、梁、陈、北齐皆有丞一人，隋太仓丞六人，皇朝因之。)监事十人，从九品下。太仓署令掌九谷廪藏之事；丞为之贰。凡凿窖、置屋，皆铭砖为庾斛之数，与其年月日，受领粟官吏姓名。又立牌如其铭焉。(输米、粟二斗，课槀一围，三斛，橛一枚；米二十斛，籧蒢一领；粟四十斛，苫一蕃；麦及杂种亦如之；以充仓窖所用。仍令输人营备之。)凡粟支九年，米及杂种三年。(贮经三年，斛听耗一升；五年已上，二升。)凡京官之禄，发京仓以给。(中书、门下、御史台、尚书省、殿中省、内侍省、九寺、三监、左·右春坊、詹事府、京兆·河南府并第一般，上旬给；十八卫、诸王府、率更·家令·仆寺、京·都总监、内坊并第二般，中旬给；诸公主府邑司、东宫十率府、九成宫总监、两京畿府官并第三般，下旬给。余司无额，准下旬。)给公粮者，皆承尚书省符。(丁男日给米二升、盐二勺五撮，妻、妾、老男、小则减之。若老、中、小男无官及见驱使，兼国子监学生、针·医生，虽未成丁，亦依丁例。)
钩盾署：令二人，正八品上；(汉少府属官有钩盾令、丞。《茂陵中书》云： 钩盾，宦者近署，兵器所造。 《昭纪》云：帝初立，年九岁，耕于钩盾弄田。应劭云： 帝时幼，未能亲耕帝籍，钩盾宦者近署，故往试为弄田。 后汉令六百石。魏氏阙文。晋大鸿胪属官有钩盾令，宋、齐、梁、陈省其官。后魏阙文。北齐司农统钩盾令、丞。隋司农统钩盾署令三人，掌薪刍及炭、鹅、鸭、蒲蔺、陂池、薮泽之物。皇朝令二人、丞四人。)丞四人，正九品上；(汉有五丞。后汉置一人，四百石；又有苑丞、永安·鸿池丞，并隶钩盾。魏氏因之。隋钩盾十二丞，皇朝减置四人。)监事十人，从九品下。(后汉钩盾令从官四十人。晋钩盾令置主簿、录事务一人。)钩盾署令掌供邦固薪刍之事；丞为之贰。凡祭祀、朝会，宾客享宴，随其差降而供给焉。(凡京官应给炭，五品已上日二斤。蕃客在馆，第一等人日三斤，已下各有差。其和市木幢一十六万根，每岁纳寺；如用不足，以苑内蒿根柴兼之。其京兆、岐、陇州募丁七千人，每年各输作木幢八十根，春、秋二时送纳。若驾在都，则于河南府诸县市之，少尹一人与卿相知检察。)凡孳生鹅、鸭、鸡、彘之属，皆令官奴婢为课养之。
导官署：令二人，正八品下；(秦、汉少府属官有导官令、丞，主择米以供祭祀及御馔。导，挥也。后汉属大司农，令六百石，丞三百石。魏、晋、宋、齐皆有令、丞。梁在七班之下，为三品蕴位；陈因之。后魏阙文。北齐及隋皆有令、丞，并属司农，皇朝因之，置令二人。)丞四人，正九品下；(秦、汉、魏皆有丞，晋氏不置，宋、齐又置，梁、陈复省。隋有五丞，皇朝置四人。)监事十人，从九品下。(晋导官令置主簿、录事、酒吏、豉吏等。北齐导官有御细部、麹面部、典库部等仓督。隋导官署有御细仓督、麹面等仓督。)导官署令掌供御导择米麦之事；丞为之贰。凡九谷之用，有为糗糒；有为麹蘖，有为粉脂，皆随其精粗，差其耗损，而供给之。
太原、永丰、龙门等诸仓，每仓监一人，正七品下；(《汉书》： 郦生云： 据敖仓之粟。  又，吴有海陵仓；大司农属官有诸仓长、丞。后汉河南尹属官有荣阳敖仓长、丞。《魏书》有邸阁仓，亦其事也。东晋有东仓、石头仓，宋、齐因之。梁司农统左、中、右三部仓丞，陈氏亦同。后魏阙文。北齐司农有梁州及石济之水次仓。隋初，漕关东之粟以实京邑，卫州黎阳仓、荣阳洛口仓、洛州何阳仓、陕州常平仓，潼关、渭南亦皆有仓，以转运之，各有监官。皇朝因之。)丞二人，从八品上。诸仓监各掌其仓窖储积之事；丞为之贰。凡粟出给者，每一屋、一窖尽，剩者附计，欠者随事科徵；非理欠损者，坐其所由，令徵陪之。凡出纳帐，岁终上于寺焉。
司竹监：监一人，正七品下；(汉官有司竹长、丞，魏、晋河内·淇园竹各置司守之官，江左省，后魏有司竹都尉，北齐、后周并阙，隋有司竹监及丞，皇朝因之。今在京兆鄠、盩厔，怀州河内县。)副监一人，正八品下；丞二人，从八品上。司竹监掌植养园竹之事；副监为之贰。凡宫掖及百司所需帘、笼、筐、箧之属，命工人择其材干以供之；其笋，则以时供尚食。岁终，以竹功之多少为之考课。丞掌判监事。
温泉汤：监一人，正七品下；(辛氏《三秦记》云： 骊山西有温汤，先以三牲祭，乃得洗，不祭则烂人肉。俗说云： 秦始皇与神女戏，不以礼，神女唾之生疮。始皇怖谢，乃为出温泉洗之，立愈。  《抱朴子》曰： 水有温泉之汤池，火有萧丘之寒爓。 汉、魏已来，相承云能荡邪蠲疫。今在新丰县西，后周庚信有《温泉碑》，皇朝置温泉宫，常所临幸。又京兆府蓝田县有石门汤，岐州郿县有凤泉汤，同州有北山汤，河南府有陆浑汤，汝州有广成汤，天下诸州往往有之。然地气温润，殖物尤早，卉木凌冬不凋，蔬果入春先熟，比之骊山，多所不逮。)丞一人，从八品上。温泉汤监掌汤池宫禁之事；丞为之贰。凡驾幸温汤，其用物不支，所司者皆供之。若有防堰损坏，随时修筑之。凡王公已下，至于庶人，汤泉馆室有差，别其贵贱，而禁其逾越。凡近汤之地，润泽所及，瓜果之属先时而育者，必为之园畦，而课其树艺；成熟，则苞匦而进之，以荐陵庙。
京、都苑总监：监各一人，从五品下；副监一人，从六品下；丞二人，从七品下；主簿一人，从九品上。苑总监掌宫苑内馆园池主事；副监为之贰。凡禽鱼果木皆总而司之。凡给总监及苑内官属，人畜出入，皆为差降之数。
京、都苑四面监：监各一人，从六品下；副监一人，从七品下；丞二人，正八品下。四面监掌所管面苑内宫馆园池与其种植修葺之事；副监为之贰。(显庆二军，改青城宫监曰东都苑北面监，明德宫监曰东都苑南面监，洛阳宫农圃监曰东都苑东面监，仓货监曰东都苑西面监。)丞掌判监事。
诸屯监一人，从七品下；(隋置屯监，畿内者隶司农，自外者隶诸州。皇朝因之。)丞二人，从八品下。诸屯监各掌其屯稼穑；丞为之贰。凡每年定课有差。
九成宫总监：监一人，从五品下；副监一人，从六品下；丞一人，从七品下；主簿一人，从九品下。九成宫监掌检校宫苑，供进合练药饵之事；副监为之贰。丞掌判监事。主簿掌印，勾检监事。


太常寺
卿一人少卿二人丞二人主簿二人录事二人府十二人史二十三人博士四人谒者十人赞引二十人太祝三人祝史六人奉礼郎二人赞者十六人协律郎二人亭长八人掌固十二人太庙斋郎京都各一百三十人太庙门仆京都各三十二人
两京郊社署
令各一人丞一人府二人史四人典事三人掌固五人门仆八人斋郎一百一十人
诸陵署
令各一人丞一人录事一人府二人史四人主衣四人主辇四人主药四人典事三人掌固二人陵户
永康兴宁二陵署
令各一人丞一人绿事一人府一人史二人典事二人掌固二人陵户各一百人
诸太子陵署
令各一人丞一人绿事一人府一人史二人典事二人掌固一人陵户各三十人
诸太子庙署
令各一人丞一人绿事一人府一人史二人典事二人掌固一人
太乐署
令一人丞一人府三人史六人乐正八人典事八人掌固六人文武二舞郎一百四十人
鼓吹署
令一人丞一人府三人史六人乐正四人典事四人掌固四人
太医署
令二人丞二人府二人史四人主药八人药童二十四人医监四人医正八人药园师二人药园生八人掌固四人医博士一人医助教一人医师二十人医工一百人医生四十人典学二人针博士一人针助教一人针师十人针工三十人针生二十人按摩博士一人按摩师四人按摩工十六人按摩生十五人咒禁博士一人咒禁师二人咒禁工八人咒禁生十人
太卜署
令一人丞二人府一人史二人卜正二人卜师二十人巫师十五人卜博士二人助教二人卜筮生四十五人掌固二人
廪牺署
令一人丞一人府一人史二人典事二人掌固二人
汾祠署
令一人丞一人府二人史四人
两京齐太公庙署
令各一人丞一人录事一人府二人史四人庙干二人掌固四人门仆八人
太常寺：卿一人，正三品；(唐、虞之时，伯夷作秩宗，典三礼；又夔典乐，以教胄子。《周官》： 大宗伯卿一人，掌建邦天神、人鬼、地祇之礼。 秦曰奉常，典宗庙礼仪。至汉高祖，名曰太常。惠帝复曰奉常，景帝又曰太常。汉制以列侯忠孝敬慎者居之，秩中二千石。王芥改曰秩宗。后汉太常掌礼仪、祭祀；及行事，掌赞天子；大射、养老、大丧，皆奏其礼仪；每月前晦，察行陵庙；并选试博士，奏其能否。魏因之。晋太常置功曹、主簿、五官等员，品第三，银章、青绶，进贤两梁冠，五时朝服，佩水苍玉。宋太常用尚书，亦转为尚书，如迁选曹尚书、领，护等。齐因之。梁天监七年，象四时，置十二卿，太常、宗正、司农为春卿。太常位视金紫光禄大夫，班第十四。陈因梁。后魏太常与光禄勋、卫尉为三上卿，位从一品下。北齐太常寺掌陵庙、群祀、仪制、天文、术数、衣冠之属；太常卿第三品。后周为大宗伯。隋太常寺卿一人，正三品。皇朝因之。龙朔二年改为奉常，咸亨元年复旧。光宅元年改为司礼，神龙元年复故。)少卿二人，正四品上。(周礼有小宗伯中大夫二人。秦、汉无闻。后魏太和十五年，初置少卿官，太常少卿一人，第三品上；至二十二年，降为正四品上。北齐因之。后周为小宗伯。隋太常寺置少卿一人，正四品上；炀帝即位，加置二人，降为从四品。皇朝武德中，置一人；贞观中，加置二人。龙朔、咸亨、光宅、神龙并随寺改复。)太常卿之职，掌邦国礼乐、郊庙、社稷之事，以八署分而理焉：一曰郊社，二曰太庙，(开元二十四年，敕废太庙署，令少卿一人知太庙事。)三曰诸陵，四曰太乐，五曰鼓吹，六曰太医，七曰太卜，八曰廪牺，惣其官属，行其政令；少卿为之贰。凡国有大礼，则赞相礼仪；有司摄事，为之亚献；率太乐之官属，设乐县以供其事。燕会亦如之。若三公行园陵，则为主副，公服乘辂，备卤簿，而奉其礼。若大祭祀，则先省其牲器。凡大卜占国之大事及祭祀卜则日，皆往莅之于太庙南门之外。(中祀以上，则太常卿莅卜；若小祀及非大事，则太卜令莅卜也。)凡大驾巡幸，出师克获，皆择日告于太庙。(太庙有修造，亦如之。)凡仲春荐冰，及四时品物甘滋新成者，皆荐焉。凡有事于宗庙，少卿帅太祝、斋郎入荐香烛，整拂神幄，出入神主；将享，则与良酝令实尊晕。凡备大享之器物有四院，各以其物而分贮焉。(一曰天府院，藏瑞应及伐国所获之宝，禘袷则陈之于庙庭。二曰御衣院，藏乘舆之祭服。三曰乐县院，主藏六乐之器物。四曰神厨院，主藏御廪及诸器物。)
丞二人，从五品上；(秦有奉常丞，汉因之，比千石。魏、晋、陈置一人。《宋百官春秋》： 太常丞视尚书郎，铜印、黄绶，一梁冠，品第七，掌举陵庙非法。 齐因之。梁班第五。《梁选簿》： 太常丞旧用员外郎，迁尚书郎。天监七年，改视尚书郎。 陈因之。后魏太常丞五品卞，太和二十二年，降为七品上。北齐从六品下。隋太常丞二人，从六品下，大业三年，增为五品。皇朝因之。)主簿二人，从七品上；(《汉官仪卤簿篇》： 太常驾四马，主簿前车八乘，有铃下、侍閤、辟车、骑吏、伍伯等员。 梁天监七年，十二卿各置主簿一人，迁为五官、功曹；又位不登十八班者别为七班，太常主簿班第四。《梁选簿》： 太常主簿视二卫主簿。 陈因之。后魏不见。北齐太常寺有功曹、五官、主簿等。隋太常寺主簿二人。武德中，正八品上；贞观中，从七品上。)录事二人，从九品上。(《晋令》： 太常置主簿、录事。 北齐亦置之。隋增置二人，皇朝因之。)丞掌判寺事。凡大享太庙，则修七祀于太庙西门之内；若袷享，则兼修配享功臣之礼。主簿掌印，勾检稽失，省署抄目。录事掌受事发辰。
太常博士四人，从七品上；(《汉书百官表》云： 博士，秦官，掌通古今，秩比六百石，员多至数十人。 高祖时，叔孙通始为博士，定礼制。后汉置十四人，魏因之。《晋中兴书》： 博士之职，端委佩玉，朝之大典，必询度焉。当道正词，克厌人望，然后为可。 宋、齐太常府有博士，亦谓之太学博士。梁、陈亦兼统国学博士。后魏太常博士从七品下。北齐置四人，品同魏。隋因之，置谒者三十人，费引六十人。皇朝武德中，置博士二员，正八品上；贞观中，加其员品，减谒者置十人，赞引二十人。)谒者十人；(秦、汉有谒者，即今通事舍人。隋太常寺有谒者三十人，皇朝减置十人。)赞引二十人。(隋太常寺有赞引六十人，贞观中省置二十人。)太常博士掌辨五礼之仪式，奉先王之法制；适变随时而损益焉。凡大祭祀及有大礼，则舆太常卿以导赞其仪。凡王公已上拟谥，皆迹其功德而为之褒贬。(议谥：职事官三品已上，散官二品已上，佐史绿行状，申考功勘校，下太常拟谧讫，申省议定奏闻。)无爵称子。(沈约《谥法》云： 晋大兴三年，始诏无爵谥皆称子也。 )养德丘园，声实名著，则谥曰先生。大行则大名，小行则小名之。(旧有《周书谥法》，《大戴礼谧法》。又汉刘熙注《谥法》一卷，晋张靖撰谥法二卷。又有《广谥》一卷。至梁，沈约总集谥法，凡有一百六十五称。)若大祭祀，卿省其牲器，谒者为之导。若小祀及公卿大夫有嘉礼，亦命谒者以赞相焉。
太祝三人，正九品上；(《礼记》曰： 天子建天官，先六太。 则有太祝之置。此夏、殷之制也。《周礼》： 太祝下大夫二人、上士四人，掌六祝之词：顺祝、年祝、令祝、化祝、瑞祝、策祝，以事鬼神，祈福祥也。 秦、汉奉常属官有太祝令、丞。后汉太祝令一人，六百石；丞二人。晋、宋皆有太祝令、丞。《齐职仪》： 太祝令，品第七，四百石，铜印、墨绶，进贤一梁冠，绛朝服，用三品勋位。 《梁选薄》： 太祝令舆二庙令品秩同。 陈氏因之。后魏太祝令从五品中；太和二十二年，改为正九品上。北齐太常寺置太祝令、丞。后周太祝下大夫一人。隋太祝署令一人、丞一人、太祝八人、祝史十六人。炀帝废太祝署，以太祝属寺，后又增为十人。皇朝减置七人，后又增置九人；开元二十三年减六人，祝史减六人。)祝史六人；(晋太祝令史三十人。后魏祝史从七品中。隋置十六人。皇朝武德中置十二人，今减六人。)奉礼郎二人，从九品上。(汉大鸿胪有治礼郎三十七人。晋太常诸博士有治礼史二十四人，大行令有治礼郎四人。后魏治礼郎从六品下；太和二十二年，改为从九品下。北齐司仪置奉礼郎三十人。后周治礼中士一人、下士一人。隋太常寺有治礼郎十六人，其后改为奉礼郎，又置赞者十二人。炀帝减奉礼郎置六人。皇朝武德中为治礼郎，置四人；永徽之后，改为奉礼郎。开元二十三年减二人。掌帅赞者，以供其事。)
太祝掌出纳神主于太庙之九室，而奉享荐裕袷之仪。凡国有大祭祀，盥则奉匜，既盥则奉巾悦。凡郊庙之祝板，先进取署，乃送祠所；将事，则跪读祝文，以信于神；礼成而焚之。凡大祭祀，卿省牲，则循牲而告充。(礼告讫，牵牲以授太官。既享，则以牲之毛、血置之于豆而奠焉；馔入而彻之。既享，则酌上樽之福酒，且减胙肉，加之于俎，以赞祭酒归胙之礼。又奉玉帛之篚及牲首之俎，俟礼成而仟焚瘗之仪也。)凡祭天及日月、星辰之玉帛，则焚之；祭地及社稷、山岳，则瘗之；海渎，则沉之。
奉礼郎掌设君臣之版位，以奉朝会、祭祀之礼。(版位黑质赤文。天子方尺有二寸，厚三寸；太子方九寸，厚二寸；公卿已下方七寸，厚一寸有半。天子版位题曰 皇帝位 ，太子曰 皇太子位 ，百官题曰 某品位 。凡祭祀、朝会，以赞导焉。)凡祭祀、朝会，设庶官之位。(文左武右，东西相向，北方为上。东方、南方之使，次于文官之下；西方、北方之使，次于武官之下；二王之后，列于武官之上；褒圣侯，叙于文官之列。凡有事于神祇，则设御位于坛之东南；从祀公卿、献官及掌事者，位于壝之内外。若有事于宗庙，则设位于庙庭之中，宗庙之子孙列焉，昭穆异位，去爵从齿也。)凡尊彝之制十有四，祭祀则陈之。(一曰太尊，二曰著尊，三曰牺尊，四曰象尊，五曰壶尊，六曰山罍，七曰概尊，八曰散尊，九曰山尊，十曰蜃尊，十一曰鸡彝，十二曰鸟彝，十三曰斝彝，十四曰黄彝。又陈勺、幂、篚、坫之位，以奉其事。有事于神祇，则用太尊至于山罍；有事于宗庙，则春、夏用鸡、鸟之彝，秋、冬用黄斝之彝。星之外官用概尊，岳镇海渎用山尊，山林川泽用蜃尊，众星及丘陵已下用散尊也。)凡祭器之位，簠、簋为前，登、钅幵次之，笾、豆为后。(簋、钅幵、笾豆之位在庙堂上，俱东侧阶之北，每坐四簋，次之以六钅幵，次之以六登，笾、豆为后，每坐异之。皆以南为上，屈陈而下也。)凡大祭祀及朝会，在位者拜跪之节皆赞导之，赞者承传焉。又设牲膀之位，以成省牲之仪。凡春、秋二仲公卿巡行诸陵，则主其威仪、鼓吹之节，而相其礼焉。
协律郎二人，正八品上。(《汉书》： 武帝时，李延年善新声，以为协律都尉。 后汉亦有之。至魏武帝平荆州，得杜夔，能识旧乐章，以为协律都尉。晋改为协律校尉。宋、齐亦有其官。梁太常属官有协律校尉。后魏有协律郎。太和初，协律中郎从四品下，协律郎从五品上；至二十三年，协律郎正八品下。北齐太常属官有协律郎二人。隋太常寺协律郎二人，皇朝因之。)协律郎掌和六律、六吕，以辨四时之气，八风五音之节。阳为六律，所以统气类物：仲冬为黄锺，孟春为太簇，季春为姑洗，仲夏为蕤宾，孟秋为夷则，季秋为无射。阴为六吕，所以旅阳宣气：季冬为大吕，仲春为夹锺，孟夏为仲吕，季夏为林锺，仲秋为南吕，孟冬为应锺。凡律管之数起于九，以九相乘，八十一以为宫；三分去一，五十四以为徵，三分益一，七十二以为商；三分去一，四十八以为羽；三分益一，六十四以为角。黄锺为宫，大簇为商，姑洗为角，林锺为徵，南吕为羽，还相为宫，以生其声焉。凡大乐、鼓吹教乐则监试，为之课限。(太乐署教乐：雅乐大曲，三十日成；小曲，二十日。清乐大曲，六十日；文曲，三十日；小曲，十日。燕乐、西凉、龟兹、踈勒、安国、天竺、高昌大曲，各三十日；次曲，各二十日；小曲，各十日。高丽、康国一曲。鼓吹署：桐鼓一曲十二变三十日；大鼓一曲十日；长鸣三声十日；铙鼓一曲五十日，歌、箫、笳一曲各三十日；大横吹一曲六十日，节鼓一曲二十日，笛、箫、觱篥、笳、桃皮觱篥一曲各二十日；小鼓一曲十日；中鸣三声十日；羽葆鼓一曲三十日，錞于一曲五日，歌、箫、笳一曲各三十日；小横吹一曲六十日，箫、笛、觱篥、笳、桃皮觱篥一曲各三十日成。)凡教乐，淫声、过声、凶声、慢声皆禁之。(淫声，若郑、卫者；过声，失哀乐之节者；凶声，亡国之声，音若桑闲濮上者；慢声，不恭者也。)使阳而不敢散，阴而不敢集，刚气不怒，柔气不慑，畅于中，发于外，以应天地之和。若大祭祀、飨燕，奏乐于庭，则升堂执麾以为之节制：举麾，鼓祝，而后乐作；偃麾，戛敔，而后止。
两京郊社署：令各一人，从七品下；(周人建国，左宗庙，右社稷，祭天于南郊之圜丘，就阳位也；祭地于北郊之方坛，就阴位也。故有典祀中士二人、下士四人，以时而祭则徵役于司隶，帅其属而修除之。秦、汉奉常属官有大祝令、丞，景帝改为祠祀，武帝更曰庙祀。后汉祠祀属少府。魏、晋有太祝令、丞。宋有明堂令、丞，掌宗祀五帝之事。齐有大祝及明堂令、丞。梁太常卿统明堂、太祝等令、丞。北齐太庙令、丞兼领郊祠、崇虚二局丞，郊祠掌五郊群神，崇虚掌五岳、四渎神祠。后周有司郊上士一人、中士一人，又有司社中士一人、下士一人。隋大常统郊社署令，又置门仆、斋郎，皇朝因之。)丞一人，从八品上；(隋置，皇朝因之。)门仆八人，(隋有二人。)斋郎一百一十人。(后魏祀官斋郎九品中，隋郊社署有斋郎一百人。)郊社令掌五郊、社稷、明堂之位，祠祀、祈祷之礼；丞为之贰。凡大祭祀，则设神坐于坛上而别其位。上帝之神，席以藁秸；众神，席以莞；升中于太山，则籍以三脊之茅。与奉礼设尊、罍、篚、幂之具，太官令实之。凡有事于百神，则立燎坛而先积柴焉。(大祀燎坛方一丈，高丈有二尽；中祀方八尺，其高一丈，下祀方五尺，高如其方。)凡有合朔之变，则置五兵于太社，矛居东，戟居南，钺在西，槊在北，巡察四门，立于坛四隅，以朱丝萦之，以俟变过时而罢之。
献陵、昭陵、乾陵、定陵、轿陵、恭陵署：令各一人，从五品上；(《周礼》有冢人下大夫二人、中士四人，掌公墓之地，辨其兆域，先王之葬居中，以昭穆为左右。至汉，奉常管诸陵县，诸陵亦各有令、丞。至元帝永光元年，分诸陵邑属三辅。后汉先帝陵令每陵各一人，秩六百石，每陵所皆置万户。晋太常统陵令、丞、主簿、录事、户曹史、禁备吏各一人，侍一人；凡吏四人，卒一人。宋太常统陵令。《齐职仪》： 每陵令一人，品第七，秩四百石，铜印、墨绶，进贤一梁冠，绛朝服。旧用三品勋位，孝建三年改为二品。 梁太常统陵监，其后改为令，班第二，品正第九。陈承梁制，秩六百石。北齐太常寺亦统诸陵令、丞。后周守陵，每陵上士一人。隋令： 诸署，每陵令一人。 皇朝因之。开元二十五年，诸陵、庙隶宗正寺。)丞一人，从七品下；(汉、魏、晋诸陵并有丞，宋、齐、梁、陈并有陵令，无丞；北齐有丞。隋诸陵丞各一人，有主衣、主辇、主药等员；皇朝因之。)录事一人；(皇朝置。)陵户。(乾陵、桥陵、昭陵各四百人，献陵、定陵、恭陵各三百人。)陵令掌先帝山陵，率户守卫之事；丞为之贰，凡朔望、元正、冬至、寒食，皆修享于诸陵。若桥陵，则日献羞焉。凡功臣、密戚请陪陵葬者听之，以文武分为左右而列。(坟高四丈已下。三丈已上。)若父、祖陪陵，子、孙从葬者，亦如之。(若宫人陪葬，则陵户为之成坟。凡诸陵皆置留守，领甲士，与陵令相左右。兆域内禁人无得葬埋，古坟则不毁。)
永康、兴宁二陵署：令各一人，从七品下，丞一人，从八品下。陵令掌山陵莹兆之事，率其户而守陵焉；(兵仗并皆给之。)丞为之贰。
隐、章怀、懿德、节愍、惠庄、惠文、惠宣七太子陵署：各令一人，从八品下；(按：汉武帝戾太子园有官吏，自后不见，并皇朝置之。)丞一人，从九品下。太子陵令、丞皆掌陵园守卫。
诸太子庙，令各一人，从八品上；丞一人，正九品下。(有后，则官为置庙，子孙自主其祭，无后者，以近族人为主。缘祭乐、馔，并官供之。)太子庙令、丞皆掌洒扫开阖之节，四时享祭之礼。
太乐署：令一人，从七品下；(《周礼》： 大司乐中大夫二人，乐师下大夫四人。大司乐掌成均之法，以乐舞教国子《云门大卷》《大咸》《大韶》《大夏》《大濩》《大武》之舞。乐师掌国学之政，教园子帗舞、羽舞、皇舞、旄舞、干舞、人舞之节。 又有 太师下大夫二人，掌六律、六同，以合阴阳之声。 至秦、汉，奉常属官有太乐令、丞，又少府属官有乐府令、丞。后汉太予乐令一人，六百石。魏复为大乐令、丞。黄初中，以杜夔为之，使正雅乐。时，散骑侍郎邓静善咏雅乐，歌师尹胡能习宗祀之曲，舞师冯肃晓知前代诸儛，夔与创定，迁协律都尉。至晋元帝，并太乐于鼓吹。宋太常有大乐令、丞。齐因之，品第七，四百石、铜印、墨绶，进贤一梁冠，绛朝服。梁太常属官有太乐令，班第一，品从九；又别领清商丞。大乐有库丞，与清商丞并三品蕴位。陈因之。后魏太和十五年，置太乐官，有太乐博士，六品下。北齐太常寺有太乐令、丞。后周有司乐上士、中士。隋太常寺统太乐令、丞二人。皇朝因之。开元二十三年，各减一人。)丞一人，从八品下，(历代皆有一人，隋置二人，皇朝因之，开元二十三年减一人。)乐正八人，从九品下；(后周依周官，置乐师上士一人、中士一人。隋太乐署有乐师八人，清商有乐师二人。至炀帝，改曰 正 ，加置十人，盖采古乐正子春而名官。皇朝因之。)典事八人；(流外番官。)文、武二舞郎一百四十人。(《周礼》： 韎师，主舞者十有六人；旄人，主舞者众寡无数。 汉太予乐今有八佾舞三伯八十一。隋太常乐署有舞郎三百。)太乐令掌教乐人调合锺律，以供邦国之祭祀、飨燕；丞为之贰。
凡天子宫县，太子轩县。
宫县之乐：镈锺十二，编锺十二，编磬十二，凡三十有六虡。(宗庙与殿庭同。郊丘、社稷，则二十虡，面别去编锺、磬各二虡也。)东方、西方，磬虡起北，锺虡次之；南方、北方，磬虡起西，锺虡次之。镈锺在编县之间，各依辰位。四隅建鼓，左祝、右敔。又设笙、竽、笛、箫、篪、埙，系于编锺之下；偶歌琴、瑟、筝、筑，系于编磬之下。其在殿庭前，则加鼓吹十二按于建鼓之外，羽葆之鼓、大鼓、金钲、歌箫、笳置于其上焉；又设登歌锺、磬、节鼓、琴、瑟、筝、筑于堂上，笙、和、箫、填、篪于堂下。(宫县、登歌工人皆介帻、朱连裳、革带、乌皮履，鼓人及阶下工人皆武弁、朱连衣、革带、乌皮履。若在殿庭，加白练褴裆、白布韈。鼓吹按工人亦如之也。)
轩县之乐：去其南面镈锺、编锺、编磬各三，凡九虡，设于辰、丑、申之位。三建鼓亦如之。余如宫县之制。
凡宫县、轩县之作，则奏二舞以为众乐之容，一曰文舞，二曰武舞。宫县之舞八佾，轩县之舞六佾。文舞之制：左执籥，右执翟，二人执纛以引之。(文舞六十四人，供郊庙，服委貌冠、玄丝布大袖、白练领标，白纱中单、绛领标，绛布大口挎，革带，乌皮履，白布韈。其执纛人衣冠各同也。)武舞之制：左执干，右执鏚，二人执旌居前；二人执鼗鼓，二人执铎，四人持金钲，二人奏之，二人执铙以次之，二人执相在左，二人执雅在右。(武舞六十四人，供郊庙，服平冕，余同文舞。若供殿庭，服武弁，平巾帻，金支，绯丝布大袖，绯丝布纟两纟当，甲金饰白练衤盍裆，锦腾虵起梁带，豹文大口布挎，乌布鞾。其执旌人衣冠各同当色舞人，余同工人也。)
凡簨、虡饰以崇矛、旒苏、树羽，宫县则金五博山，轩县则金三博山。凡乐器之饰，天地之神尚赤、宗庙及殿庭尚彩，东宫亦赤。凡中宫之乐则以大磬代锺、鼓，余如宫县之制。凡磬，天地之神用石，宗庙及殿庭用玉。凡有事于天神用雷鼓、雷鼗，地神用灵鼓、灵鼗、，尔庙及帝社用路鼓、路鼗，皆建于宫县之内。
凡大燕会，则设十部之位于庭，以备华夷：一曰燕乐会，有景云乐之舞、庆善乐之舞、破阵乐之舞、承天乐之舞；(玉磬、方响、捣筝、筑、卧箜篌、小箜篌、大琵琶、小琵琶、大五弦、小五弦、吹叶、大笙、小笙、长笛、尺八、大觱篥、小觱篥、大箫、小箫、正铜钹、和铜钹各一，歌二人，揩鼓、连鼓、鼗鼓、桴鼓、贝各二。)二曰清乐伎；(编锺、编磬各一架，瑟、弹琴、击琴、琵琶、箜篌、筝、筑、节鼓各一，歌二人，笙、长笛、箫、篪各二，吹叶一人，舞四人。)三曰西凉伎；(编锺、编磬各一架，歌二人，弹筝、捣筝、卧箜篌、坚箜篌、琵琶、五弦、笙、长笛、短笛、大觱篥、小觱篥、箫、腰鼓、齐鼓、担鼓各一，铜钹二，贝一，白舞一人，方舞四人。)四曰天竺伎；(凤首箜篌、琵琶、五弦、横笛、铜鼓、都昙鼓、毛员鼓各一，铜钹二，贝一，舞二人。)五曰高丽伎；(弹筝、卧箜篌、竖箜篌、琵琶，五弦、笙、横笛、小觱篥、箫、桃皮觱篥、腰鼓、齐鼓、担鼓、贝各一，舞四人。)六曰龟兹伎；(竖箜篌、琵琶、五弦、笙、箫、横笛、觱篥各一，铜钹二，荅腊鼓、毛贝鼓、都昙鼓、羯鼓、侯提鼓，腰鼓、鸡娄鼓、贝各一，舞四人。)七曰安国伎；(坚箜篌、琵琶、五弦、横笛、大觱篥，双觱篥、正鼓、和鼓各一，铜钹二，舞二人。)八曰踈勒伎；(竖箜篌、琵琶、五弦，横笛，箫；觱篥、荅腊鼓、羯鼓、侯提鼓、鸡娄鼓各一，年轻二人。)九曰高昌伎；(竖箜篌、琵琶、五弦、笙、横笛、箫、觱篥、腰鼓、鸡娄鼓各一，铜角一，舞二人。)十曰康国伎。(笛二，正鼓、和鼓各一，铜钹二，舞二人。)
凡大祭祀、朝会用乐，则辨其曲度、章句，而分终始之次。(郊祀，降神奏豫和之乐，文舞作焉；迎皇帝则奏《太和》之乐，奠玉则奏《肃和》之乐，迎俎则奏《雍和》之乐，酌献则奏《寿和》之乐，送神则奏《舒和》之乐，武舞作焉。若有事于地祇，则迎神以《顺和》之乐；有事于宗庙，则迎神以《永和》之乐；余如郊祀之仪。飨先农用《丰和》，孔宣父庙、齐太公庙用《宣和》之乐。元正、冬至大朝会，迎送皇帝用《太和》，迎送王、公用《舒和》，群臣上寿用《休和》，皇帝举酒登歌用《昭和》。文舞用《九功》之舞，武舞用《七德》之舞。若祠祀，武舞用《凯安》之舞。)
凡有事于太庙，每室酌献，各用舞焉。献祖之室，用光大之舞；(黄锺宫调。)懿祖之室，用长发之舞；(黄锺宫调。)太祖之室，用大改之舞；(大簇宫调。)代祖之室，用大成之舞；(沽洗宫调。)高祖之室，用大明之舞；(蕤宾宫调。)太宗之室，用崇德之舞；(夷则宫调。高宗之室，用钧天之舞；黄锺宫调。)中宗之室，用文和之舞；(大簇宫调。)睿宗之室，用景云之舞；(黄锺宫调。)孝敬庙，用承光之舞。诸太子庙，用凯安之舞。
凡祭昊天上帝及五方帝、大明、夜明之乐皆六成，(夹锺宫调三成，黄锺角调一成，大簇微调一成，沽洗羽调一成。若五那迎气，黄帝用黄锺宫调，青帝用沽洗角调，白帝用大簇商调，赤帝用林锺微调，黑帝用南吕羽调。)祭皇地祇、神州、社稷之乐皆八成，(林锺宫调二成，大簇角二成，沽洗徵二成，南吕羽二成。)享宗庙之乐九成。(黄锺宫二成，大吕角二成，大簇徵二成，应锺羽二成。)其余祭祀，三成而已。(皆用沽洗之均。)
凡习乐立师以教，每岁考其师之课业，为上、中、下三等，申礼部；十年大校之，若未成，则又五年而校之，量其优劣而黜陟焉。(诸无品博士随番少者，为中笔，经十五年，有五上考者，授散官，直本司。)若职事之为师者，则进退其考。习业者亦为之限，既成，得进为师。凡乐人及音声人应教习，皆著簿籍，覈其名数而分番上下，(短番散乐一千人，诸州有定额。长上散乐一百人，太常自访召。关外诸州者分为六番，关内五番，京兆府四番，并一月上；一千五百里外，两番并上。六番者，上日教至申时；四番者，上日教至午时。)皆教习检察，以供其事。(若有故及不任供奉，则输资钱以充伎衣、乐器之用。)
鼓吹署：令一人，从七品下；(《周礼》： 鼓人中士六人，掌六鼓、四金之音。 所谓雷鼓、灵鼓、路鼓、鼗鼓、蓉鼓、晋鼓，金钲和鼓、金镯节鼓、金铙止鼓、金铎通鼓。崔豹《古今注》云： 汉代鼓角横吹者，始张骞使西域，得摩诃兜勒一曲。其后，李延年因之音为二十八解，若《陇头水》、《赤之杨》、《黄覃子》、《望行人》、《出关》、《入关》、《出塞》、《入塞》之曲是也。其短箫铙歌者，杂出汉代，多战阵之声，若《思悲翁》、《艾如张》、《上之回》、《战城南》、《芳树上邪》、《玄云》、《朱鹭》之曲是也。 后汉少府属官有承华令，典黄门鼓吹百三十五人、百戏师二十七人。晋遂置鼓吹令、丞，属太常。元帝省太乐，并于鼓吹；哀帝又省鼓吹，而存太乐。宋、齐并无其官。至梁，太常卿统鼓吹令、丞及清商署，陈因之。后魏阙文。北齐太常领鼓吹令、丞，掌百戏、鼓吹乐人等事，又兼黄户局，掌供乐人衣服等；太乐又领清商部。隋太常寺统鼓吹、清商二令、丞，各二人。皇朝因省清商，并于鼓吹。开元二十三年，减一人。)丞一人，从八品下；(隋置二人，皇执因之；开元二十三年，减一人。)乐正四人，从九品下。(其说已具太乐乐正下。隋清商署乐师二人，炀帝改为乐正也。)鼓吹令掌鼓吹施用调习之节，以备卤簿之仪；丞为之贰。凡大驾行幸，卤簿则分前、后二部以统之。(前部：扛鼓十二，夹金钲十二；次大鼓一百二十；次长鸣一百二十；次铙鼓十二，夹歌、箫、笳各二十四；次大横吹一百二十，节鼓二，夹笛、箫、觱篥、笳、桃皮觱篥各二十四；次扛鼓十二，夹金钲十二；次小鼓一百二十；次中鸣一百二十；次羽葆鼓十二，夹歌、箫、笳各二十四。后部：羽葆鼓十二，夹歌、箫、笳各二十四；次铙鼓十二，夹歌、箫、笳各二十四；次小横吹一百二十，夹笛、箫、觱篥、笳、桃皮觱篥各二十四。大驾鼓吹并朱漆画，大鼓、小鼓加金镯，羽葆鼓、铙鼓、节鼓皆五彩重盖，其羽葆鼓仍饰以羽葆。长鸣、中鸣、大·小横吹五彩衣幡，绯掌，画交龙五采脚；大角幡亦如之。大鼓、长鸣、大横吹、节鼓及横吹后笛、箫、觱篥等工人服皆绯地苣文袍、裤及帽，金钲、扛鼓、小鼓、中鸣、小横吹及横吹后笛、箫、觱篥、笳、桃皮觱篥等工人服并青地苣文袍、裤及帽，羽葆鼓、铙鼓及歌、箫、笳工人服并武弁、朱褠衣、革带，大角工人平巾帻、绯衫、白布大口裤。其鼓吹主帅服与大角同，以下主帅服亦准此也。)法驾则三分减一，小驾则减大驾之半。皇太后、皇后出，则如小驾之制。凡皇太子鼓吹亦有前、后二部。(前部则扛鼓、金钲各二；次大鼓三十六；次长鸣三十六，铙鼓二、箫、笳各六；次扛鼓、金钲各二；次小鼓三十六；次中鸣三十六。后部则铙吹一部：铙鼓二，夹箫、笳各六；横吹一部：横吹十，节鼓一，夹笛、觱篥、箫、笳各五。大鼓、小鼓无金镯、羽葆，长鸣、中鸣、大横吹五彩衣皤，绯掌，画蹲豹五彩脚；余并同上。)亲王已下，亦各有差。(亲王鼓吹：扛鼓、金钲各一，次大鼓十八，次长鸣十八，次扛鼓、金钲各一，次小鼓十、中鸣十。后部，铙吹一部：铙鼓一，夹箫、笳各四；次横吹一部：横吹六，节鼓一，夹笛、箫、觱篥、笳各四。第一品鼓吹：扛鼓、金钲各一，大鼓十六，长鸣十六；铙吹一部：铙一，箫、笳各四；横吹一部：横吹六，节鼓一，笛、箫、觱篥、笳各四。二品鼓吹：扛鼓、金钲各一，大鼓十四；铙吹一部：铙一，箫，笳各二，横吹一部：横吹四，笛、箫、觱篥、笳各一。三品鼓吹减二品大鼓之四，横吹之二。四品鼓吹又减大鼓之二，而去其横吹。一品已下、三品已上鼓吹并朱漆；铙及节鼓、长鸣、大横吹五彩衣幡，绯掌，画蹲豹五彩脚；大角幡亦如之。其大鼓、长鸣、大笛，横吹、节鼓及横吹后笛、箫、觱篥、笳等工人服绯帽，赤布裤褶；金钲、扛鼓工人服青帽，青布裤褶；铙鼓、箫、笳工人服武弁，朱褠衣，革带；大角工人服平巾帻，绯衫，白布大口挎。四品铙鼓及箫、笳工人衣服同三品，余鼓皆绿沈；金钲、扛鼓、大鼓工人服青帽，青布裤褶。凡钲、鼓并列于道，左鼓、右钲。大驾之钲、鼓皆加八角紫伞，皇太子之钲、鼓加六角紫伞，王公已降加四角青伞。)
凡大驾行幸有夜警晨严之制。(大驾夜警十二曲，中警七曲，晨严二通。皇太子夜警九曲，公卿已下夜警七曲，晨严并三通。夜警众一曲，转次而振。晨严之曲，第一曰《元驎合逻》，第二曰《元驎他固夜》，第三曰《元驎跋至虑》。凡大驾卤簿一千八百三十八人，分为二十四队，列为二百一十四行；小驾卤簿一千五百人，分为二十四队，列为一百二十行；东宫卤簿六百二十四人，分为九队，列为三十一行。)
凡合朔之变，则帅工人设五鼓于太社，执麾旒，于四门之塾置龙床焉。有变则举麾，击鼓齐发，变复而止。马射，则设扛鼓、金钲，施龙床，而偶作焉。(二人声作，著苣文袍、挎褶。)大滩则帅鼓角以助侲子之唱。(唐礼： 鼓角十人为一队。 )
太医署：令二人，从七品下；(《周礼》有医师上士、下士。秦少府属官有大医令、丞，无员，多至数十人。后汉又有乐丞一人，魏因之。晋氏宗正属官有大医令、丞，铜印、墨绶，进贤一梁冠，绛朝服，品第七；过江，省宗正，而太医以给门下省。宋、齐太医令，丞隶侍中。梁门下省领太医令、丞，令班第一，丞为三品蕴位。陈因之。后魏有太医协士，助教。北齐太常寺统太医令、丞。后周有大医下大夫、小医上士。隋太常寺统太医署令、丞，有主药、医师、药园师、按摩·咒禁博士；炀帝又置医监五人、医正十人。皇朝因之。)丞二人，从八品下；(秦、汉已来皆有丞一人。至隋，又置二人，皇朝因而不改。)医监四人，从八品下；医正八人，从九品下；(后周有医正上士、中士、下士。隋炀帝置医监五员、医正十员，皇朝减之。隋又有药园师、药生等，皇朝因之。)医师二十人，医工一百人，(周礼有医师上士、下士。后汉有医工长，第五伦补为淮阳王医工长是也。隋太医有师二百人，皇朝置二十人，医工一百人。)医生四十人，典学二人。(后周医正有医生三百人，隋太医有生一百二十人，皇朝置四十人。贞观后，置典学二人。)太医令掌诸医疗之法；丞为之贰。其属有四，曰医师、针师、按摩师、咒禁师，皆有博土以教之，其考试、登用如国子监之法。(诸医、针生读《本草》者，即令识药形，知药性；读明堂者，即令验图识其孔穴；读脉诀者，即令递相诊候，使知四时浮、沈、沚、滑之状；读《素问》、《黄帝针经》、《甲乙脉经》皆使精熟。博士月一试，太医令、丞季一试，太常丞年终惣试。若业术过于见任官者，即听补替。其在学九年无成者，退从本色。)凡医师、医正、医工疗人疾病，以其全多少而书之，以为考课。(每岁常合伤寒、时气、疟、痢、伤中、金疮之药，以备人之疾病者。)药园师以时种莳、收采诸药。(京师置药园一所，择良田三顷，取庶人十六已上、二十已下充药园生，业成，补药园师。)凡药有阴阳配合，子母兄弟，根叶花实，草石骨肉之异；及有毒无毒，阴乾曝乾，采造时月，皆分别焉。(凡药八百五十种：三百六十种，《神农本经》；一百八十二，《名医别录》；一百一十四，《新修本草》新附；一百九十四，有名无用。)皆辨其所出州土，每岁贮纳，择其良者而进焉。
医博士一人，正八品上；助教一人，从九品上。(晋代以上手医子弟代习者，令助教部教之。宋元嘉二十年，太医令秦承祖奏置医学，以广教授；至三十年省。后魏有太医博士、助教。隋太医有博士二人，掌医。皇朝武德中，博士一人，助教二人；贞观中，减置一人，又置医师、医工佐之，掌教医生。)医博士掌以医术教授诸生习《本草》、《甲乙脉经》，分而为业：一曰体疗，二曰疮肿，三曰少小，四曰耳目口齿，五曰角法。(诸医生既读诸经，乃分业教习，率二十人以十一人学体疗。三人学疮肿。三人学少小，二人学耳目口齿，一人学角法。体疗者，七年成；少小及疮肿，五年；耳目口齿之疾并角法，二年成。)
针博士一人，从八品上；针助教一人；从九品下。(皇朝置，又置针师、针工佐之，以教针生也。)针博士掌教针生以经脉孔穴，使识浮、沈、沚、滑之侯，又以九针为补写之法。(一曰才针，取法于巾针，长一寸六分，大其头，锐其末，令不得深入，主热在皮肤者。二曰员针，取法于絮针，长一寸六分，主疗分间气。三曰鍉针，取法于黍粟之锐，长二寸半，主邪气出入。四曰锋针，取法于絮针，长一寸六分，刃三隅，主决瘫出血。五曰铍针，取法于剑，令其末如剑锋，广二分半，长四寸，主决大瘫肿。六曰员利针，取法于牦，直员锐，长一寸六分，主取四支瘫、暴痹。七曰毫针，取法于毫毛，长一寸六分，主寒热痹在络者。八曰长针，取法于綦针，长七寸，主取深邪远痹。九曰大针，取法于锋针，长四寸，主取大气不出关节。凡此九针，以法九州九野之分。九针之形及所主疾病，毕矣。)凡针疾先察五藏有余不足而补写之。(人心藏神，肺藏气，肝藏血，脾藏肉，肾藏志，内连骨髓，外通津液，以成四支、九窍、十六节、三百六十五部，必先知其病之所在。)凡针生习业者，教之如医生之法。(针生习《素问》、《黄帝针经》、《明堂》、《脉诀》、《兼习流注》、《偃侧》等图，《赤乌神针》等经。业成者，试《素问》四条，《黄帝针经》、《明堂》、《脉诀》各二条。)
按摩博士一人，从九品下；(崔实《政论》云： 熊经鸟伸，延年之术。 故华佗有五禽之戏，魏文有五推之锻。《仙经》云： 户枢不朽，流水不腐。 谓欲使骨节调利，血脉宣通，即其事也。隋太医有按摩博士二人，皇朝因之。贞观中，减置一人，又置按摩师、按摩工佐之，教按摩生也。)按摩师四人，按摩工十六人，(隋太医有按摩师一百二十人，无按摩工，皇朝置之。)按摩生十五人。(隋太医有按摩生一百人。皇朝武德中置三十人，贞观中减置十五人也。)按摩博士掌教按摩生以消息导引之法，以除人八疾：一曰风，二曰寒，三曰暑，四曰湿，五曰饥，六曰饱，七曰劳，八曰逸。凡人支、节、府、藏积而疾生，导而宣之，使内疾不留，外邪不入。若损伤折跌者，以法正之。
咒禁博士一人，从九品下。(隋太医有咒禁博士一人，皇朝因之，又置咒禁师、咒禁工以佐之，教咒禁生也。)咒禁博士掌教咒禁生以咒禁祓除邪魅之为厉者。(有道禁，出于山居方术之士；有禁咒，出于释氏。以五法神之：一曰存思，二曰禹步。三曰营目，四曰掌决，五曰手印；皆先禁食荤血，斋戒于坛场以受焉。)
太卜署：令一人，正八品下；(《周礼》有太卜下大夫、卜师上士，掌方兆、功兆、义兆、弓兆之法；有龟人中士，掌六龟之属，主天子卜筮之事。秦、汉奉常属官有太卜令、丞。武帝置太卜博士。后汉并于太史；又灵台待诏员有龟卜三人，易筮三人。魏、晋、宋、齐、梁、陈无其职。后魏有太卜博士，从七品下。北齐太常有太卜丞。后周有太卜下大夫、小卜上士，及又有龟占中士。隋太常寺有太卜令、丞，皇朝因之。)丞二人，正九品下；(隋有一人，皇朝加置一人。)卜正二人；从九品下；(隋炀帝省太卜博士，置太卜卜正二十人，皇朝减置二人。)卜师二十人；(隋置，皇朝因之。)巫师十五人；(《周礼》有男巫、女巫，无数，其师中士。巫能制神之处，位次主者。隋太卜署有男巫十六人、女巫八人。)卜博士二人，从九品下；助教二人；(隋有太卜博士、助教，皇朝因之。)卜筮生四十五人。(隋有卜生四十人、筮生三十人。)太卜令掌卜筮之法，以占邦家动用之事；丞为之贰。一曰龟，二曰兆，三曰《易》，四曰式。凡龟占辨龟之九类、五色；依四时而用之。(一曰石龟，二曰泉龟，三曰蔡龟，四曰江龟，五曰洛龟，六曰海龟，七曰阿龟，八曰淮龟，九曰旱龟。春用青灵，夏用赤灵，秋用白灵，冬用黑灵，四季之月用黄灵。龟，上员，象天；下方，法地。甲有十三文，以象十二月，一文象闰。边翼甲有二十八匡，法二十八宿。骨有六间，法六府。匡有八闲，法八卦。文有十二柱，法十二时。故象天地，辨万物者矣。欲知龟神，看骨白如银；欲知龟圣，看龟千里径正；欲知龟志，看龟十字。分四时所灼之体而用之，春灼后左足，夏灼前左足，秋灼前右足，冬灼后右足。)凡兆以千里径为母，两翼为外；正立为木，正横为土；内高为金；外高为火；细长芒动为水兆，有俯仰、伏倚、着落、起发、摧折、断动之状，而知其吉凶。又视五行十二气。(一曰受气，二曰胎，三曰养，四曰生，五曰沐浴，六曰冠带，七曰临官，八曰王，九曰老，十曰病，十一曰死，十二曰葬。以占之。)凡五兆之策三十有六。(用三十六筭，六变而成卦：一变为兆，再变成卦，二为甲乙。三为丙丁，四为戊己，五为庚辛，六为壬癸。其用五行相生、相克，相扶、相抑，大抵与《易》同占。)凡《易》之策四十有九。(用四十九筭分而揲之，其变有四：一曰单爻，二曰拆爻、三曰交爻，四曰重爻，凡十八变而成卦。又视卦之八气、王相、囚死、脍没、休废及飞伏、世应而使焉。凡八纯之卦十六变而复：初为一变，次曰二变。三曰三变，四曰四变，五曰五变，六为避魂，七为外戒，八为内戒，九为归魂；十为绝命，十一为血脉，十二为饥肉，十三为体骨，十四为棺椁，十五为冢墓。凡内卦为贞，朝占用之；外卦为悔，暮占用之。)凡式占辨三式之同异。(一曰雷公式，二曰太一式，并禁私家畜，三曰六壬式，士庶通用之。)凡用式之法。(《周礼》： 太史抱天时，与太师同车。 郑司农云： 抱式以知天时也。 今其局以枫木为天，枣心为地，刻十二神，下布十二辰，以加占为常，以月将加卜时，视日辰阴阳以立四课：一曰日之阳，二曰日之阴，三曰辰之阳，四曰辰之阴。四课之中，察其五行，取相克者，三传为用。又辨十二将、十二月神。十二将以天一为首，前一曰螣蛇，二朱雀。三六合，四句陈，五青龙；后一曰天后，二太阴。三玄武，四太常，五白兽，六天空。前尽于五，后尽于六，天一立中，为十二将。又有十二月之神：正月登明，二月天魁。三月从魁，四月传送，五月小吉，六月胜先，七月太卜，八月天闰，九月太冲，十月功曹，十一月大吉，十二月神后。凡阴阳杂占，吉凶悔吝，其类有九，决万民之犹豫：一曰嫁娶，二曰生产。三曰历注，四曰屋宅，五曰禄命，六曰拜官，七曰祠祭，八曰发病，九曰殡葬。)凡历注之用六，(一曰大会，二曰小会，三曰杂会，四曰岁会，五曰除建，六曰人神。)凡禄命之义六，(一曰禄，二曰命，三曰驿马，四曰纳音，五曰河，六曰月之宿也。)皆辨其象数，通其消息，所以定吉凶焉。
凡国有祭祀，则率卜正、占者卜日于太庙南门之外，命龟既灼而占之。(命龟曰： 假尔太龟有常。 乃授卜正作龟，与众占之。乃告太常卿曰： 某日从 乃彻龟也。)先卜上旬，不吉，次卜中旬、下旬。若卜国之大事，亦如卜日之仪。
凡岁季冬之晦，帅侲子入于宫中，堂赠、大雠，天子六队，太子二队，(《周礼》： 男巫冬堂赠，无方无筭。 郑玄云： 赠，送也。岁终，以礼送不祥，其行必由堂始。巫与神通，言东则东，言西则西，可近则近，可远则远，无常数。 大潍礼选人年十二已上、十六已下为侲子，著假面，衣赤布裤褶，二十四人一队，六人作一行也。)方相氏右执戈、左执楯而导之，(一人为方相氏，著假面，黄金四目，蒙熊皮，玄衣、朱裳。)唱十二神以逐恶鬼。(甲作食残，胇胃食虎，雄伯食魅，腾简食不祥，揽诸食咎，伯奇食梦，疆梁、祖明共食磔死、寄生，委随食观，错断食巨，穷奇、腾根共食蛊。)滩者既出，乃磔雄鸡于宫门及城之四门以祭焉。
廪牺署：令一人，从八品下；(《周礼》牧人下士掌牧六牲，以供祭祀。秦、汉内史·左冯翊属官有廪牺令、丞、尉，后属大司农。后汉河南尹属官有廪牺令、丞，魏、晋因之。宋、齐亦有令、丞。《齐职仪》： 令，品第七，秩四百石，铜印、墨绶，进贤一梁冠，绛朝服。今用三品勋位。 梁太常卿统廪牺令、丞，为三品勋位。陈因之。后魏，令从五品下。北齐太常寺属官有廪牺令、丞，隋及皇朝因之。)丞一人，正九品上。(隋置二人，皇朝因之，开元二十三年减一人。)廪牺令掌荐牺牲及粢盛之事；丞为之贰。凡三祀之牲牢各有名数。(昊天上帝之牲以苍犊，皇地祇之牲以黄犊，神州之牲以黝犊，五帝之牲各以方色犊，大明青牲，夜明白牲，宗庙、社稷、岳、镇、海、渎、先农、先蚕、前代帝王、孔宣父·齐太公庙等皆以太牢，风师、雨师、灵星、司中、司命、司人、司禄及五龙祠、司冰、诸太子庙皆以少牢，其余则以特牲。凡冬至圜丘，加羊、豕各九；夏至方丘，羊、豕各五；五郊迎气，羊、豕各二。蜡祭神农、伊耆已下，方别各用少牢。)凡大祀养牲在涤九旬，中祀三旬，小祀一旬。其牲方色难备者，以纯色代之。凡告祈之牲不养。凡祭祀之牺牲不得捶扑伤损，死则埋之，病则易之。凡籍田所收九糓纳于神仓，以供粢盛及五齐、三酒之用；若有余及穰藁，供饲牺牲焉。凡供别祀用太牢者，则三牲加酒、脯及醢。(犊、羊、猪各一、酒二斗，脯四段，醢四合。)凡大祭祀；则与太祝以牲就榜位；太常卿省牲，则北面告腯，乃牵牲以授太官而用之。
汾祠署：令一人，从七品下；丞一人，从八品上。(并开元二十一年置。)汾祠令、丞掌神祀、享祭、洒扫之制。
两京齐太公庙署：令各一人，从七品下；丞各一人，从八品上。(并开元十八年置。)太公庙令、丞掌开阖、洒扫及春、秋二仲释奠之礼。


秘书省
监一人少监二人丞一人秘书郎四人校书郎八人正字四人主事一人令史四人书令史九人典书八人楷书手八十人亭长六人掌固八人熟纸匠十人装璜匠十人笔匠六人著作局
著作郎二人著作佐郎四人书令史一人书史二人校书郎二人正字二人楷书手五人掌固四人
太史局令二人丞二人令史二人书令史四人楷书手二人亭长四人掌固四人司历二人保章正一人历生三十六人装书历生五人监候五人天文观生九十人灵台郎二人天文生六十人挈壶正二人司辰十九人漏刻典事十六人漏刻博士九人漏刻生三百六十人典钟二百八十人典鼓一百六十人
秘书省：监一人，从三品；（《周礼春官》： 太史掌建邦之六典。 又： 小史掌邦国之志，定系代。 又： 外史掌四方之志，三皇，五帝之书。 并秘书之任也。秦则博士官所职，禁人藏书。汉氏除挟书之律，开献书之路，置写书之官，又令谒者陈农求遗书于天下，故文籍往往而出，并藏之书府。在外则有太常、太史、博士掌之，内则有廷阁、广内、石渠之藏。又，御史中丞在殿中掌兰台秘书图籍。又，未央宫中有麒麟阁、天禄阁，亦藏书。刘向、杨雄典校，皆在禁中，谓之中书，犹今言内库书也。后汉则藏之东观，亦禁中也。至桓帝延熹二年，始置秘书监，属太常，掌禁中图书秘记，故曰秘书。汉官云： 秘书监一人，秩六百石。 魏武为魏王，置秘书令，典尚书奏事，郎中书之任也，兼掌图书秘记。文帝黄初中，分秘书立中书，因置监、令，乃以散骑常侍王象领秘书监，撰皇览。魏氏兰台亦藏书，御史掌焉。《魏略》： 薛夏云： 兰台为外台，秘书为内阁。  是也。魏初，秘书属少府。及王肃为监，以为秘书之职即汉东观之任，安可复属少府！自此之后，不复属焉。至晋武，又以秘书并入中书。惠帝永平元年诏： 秘书典综经籍，考校古今，中书自有职务，远相统摄，于事不专。宜令复别置秘书寺，掌中外三阁图书。 自是，秘书寺始外置焉。《晋令》云： 品第五，绛朝服，铜印、墨绶，进贤两梁冠，佩水苍玉。 宋、齐同晋氏。梁改为省，与尚书、中书、门下、集书为五省，秘书监增秩中二千石，品第三；后制十八班，秘书监班第十一。陈依梁。后魏亦以秘书为五省之数。监，初从第二品中；太和末，正第三品。北齐依魏。后周春官府置外史下大夫，掌书籍，此秘书监之任也。隋秘书与尚书、门下、内史、殿内为五省，秘书监正第三品，炀帝三年降为从第三品，其后又改秘书监为秘书令。武德初改为监。龙朔二年改为兰台，其监曰兰台太史；咸亨元年复旧。天授初改为麟台监，神龙元年复旧。初，汉御史中丞掌兰台秘书图籍，故历代制都邑，建台省，以秘书与御史为邻。）少监二人，从四品上；（隋炀帝三年，置秘书少监一人，从四品，掌贰秘书监之职，其后又改为少令。皇朝因隋，为少监。龙朔二年改为兰台侍郎，咸亨元年复旧。天授初改为麟台少监，神龙初复旧。至太极初，又增一员。）丞一人，从五品上。（汉献帝建安中，魏武为魏王，置秘书令及二丞，典尚书奏事，并中书之任也。《魏志》 刘劭，建安末自秘书郎转秘书丞 是也。魏文黄初中，分秘书立中书，以秘书左丞倒放为中书监，秘书右丞孙资为中书令，而秘书置丞一人，秩四百石。《魏志》云： 何桢，文带时上许都赋，帝异之，公车征到为秘书郎。后月余，桢阅事，帝问外： 吾本用桢为丞，何故为郎？ 案主者罪，遂改为丞。时秘书丞尚未转，遂以桢为右丞。 晋武并秘书入中书，谓之中书秘书丞。惠帝又置秘书丞二人。《晋令》： 秘书丞品第六，铜印、墨绶，进贤一梁冠，绛胡服。 《晋书》称： 桓石绥为秘书丞，启校四部图书。 宋、齐并一人，品、服同晋氏。梁增品第五，秩六百石，铜印、黄绶。陈依梁。后魏秘书丞一人，正第五品上。北齐因之。后周春官府有小外史上士之职，盖比秘书丞之任也。隋秘书丞一人，正五品。「皇朝因隋。龙朔二年改为兰台大夫，咸亨元年复旧。天授、神龙并随省改复。」）秘书监之职，掌邦国经籍图书之事。有二局：一曰著作，二曰太史，皆率其属而修其职；（凡四部之书，必立三本，曰正本、副本、贮本，以供进内及赐人。凡敕赐人书，秘书无本，皆别写给之。）少监为之贰焉。丞掌判省事。
秘书郎四人，从六品上；（魏武置秘书郎，秩四百石。《魏起居注》： 青龙中，议秘书丞、郎职近日月，宜居三台上，亚尚书丞、郎。 《魏志》云王伯舆、锺会、何桢、郑默并起家拜秘书郎中，而默在秘书掌中外三阁，删省繁文，除其浮秽，始制《中经》。时，虞松为中书令，谓默曰： 而今而后，朱紫别矣。 《晋令》： 秘书郎中品第六，进贤一梁冠，绛朝服。 《晋起居注》云： 武帝遣秘书图书分马甲、乙、景、丁四部，使秘书郎中四人各掌一焉。 《晋书》云： 左太冲为《三都赋》，自以所见不博，求为秘书郎中。 宋氏除 中 字。《宋书》称： 王敬弘子恢之，召为秘书郎。敬弘求为奉朝请，与恢之书曰： 且秘书有限故有竞，朝请无限故无竞，吾欲使汝处无竞之地。 文帝喜而许之。 《齐书》称王僧虔、王慈并早行令誉，皆起家拜秘书郎。梁秩六百石。江左多任贵游年少，而梁代尤甚，当时谚言： 上车不落则著作，体中何如则秘书。 陈著《令》：令、仆子起家为之。后魏亦置四人，正第七品上。《后魏书》云： 高谧，天安中以功臣子召入禁中，专掌秘阁，拜秘书郎。奏请广访群书，大加缮写，北京图籍，稍以审正。 北齐又增 中 字，正第七品下。隋又除 中 字，正七品上。炀帝三年，加为从五品。皇朝为从第六品上。龙朔、天授、神龙并随省改复。）校书郎八人，正九品上；（汉成带命光禄大夫刘向于天禄阁校经传、诸子、诗赋，步兵校尉任宏校兵书，太史令尹咸校数术，太医监李柱国校方术。其后，杨雄以大夫亦典校于天禄阁。斯皆有其任而未置其官。至后汉，始于东观置校书郎中。《续后汉书》云： 马融，安帝时为大将军邓鹭所召，拜校书郎中。在东观十年，穷览典籍，上《广成颂》。 又： 窦章居贫蔬食，讲读不掇，太仆邓康重章学行。是时，学者称东观为老氏藏室，道家蓬莱山，康荐章入东观，为校书郎中。 汉御史中丞掌殿中兰台秘书图籍，因置兰台令史典校其书，班固、傅毅初并为兰台令史。王充云： 通人官兰台令史。 比校书郎中。东观有校书部，置校书郎中典其事。时，通儒达学亦多以佗官领之。自汉、魏历宋、齐、梁、陈，博学之士往往以佗官典校秘书。至后魏，秘书省始置校书郎，正第九品上。北齐置十二人。隋初亦置十二人，炀帝三年减为十人，其后又增为四十人，皇朝减焉。）正字四人，正九品下；（掌详定典籍，正其文字，前代才学之士多以佗官兼其任者。齐秘书省有正书，盖是正字之任。北齐秘书省始置正字四人，从第九品上。隋因之。皇朝为正第九品下。）主事一人，从九品上；（皇朝置。掌印，并句检稽失。）令史四人，书令史九人，（《魏甲辰仪》： 秘书令史品第八。 晋品第九，宋品第八。齐秘书令史品勋位第六，梁、陈品第九。后魏秘书令史从第九品下，北齐正第九品上，隋开皇初始降为流外行署。隋秘书令史四人，流外二品；书令史九人，流外三品。皇朝因之。）典书八人，（《齐职仪》云： 宋孝武大明年，开府仪同及三公府、皇子府皆有典书吏。 皇朝秘书省始置典书，其职同流外，八考入流焉。）楷书手八十人，（隋炀帝秘书省置楷书郎，员二十人，从第九品，掌抄写御书。皇朝所置，职同流外也。）亭长六人，掌固八人，熟纸匠、装潢匠各十人，笔匠六人。（皇朝所定。）秘书郎掌四部之图籍，分库以藏之，以甲、乙、景、丁为之部目。甲部为经，其类有十：一曰《易》，以纪阴阳变化；（《经藉志》：归藏等六十九部，五百五十一卷。）二曰书，以纪帝王遗范；（《古文尚书等》三十二，二百三十七卷。）三曰诗，以纪兴衰诵叹；（《韩诗》等三十九部，四百三十二卷。）四曰《礼》，以纪文物体制；（《周官》等一百三十六部，一千六百二十二卷。）五曰《乐》，以纪声容律度；（《乐社大义》等三十二部，一百四十三卷。）六曰《春秋》，以纪行事褒贬；（《春秋经》等三传九十七部，九百八十三卷。）七曰《孝经》，以纪天经地义；（《古文孝经》等十八部，六十三卷。）八曰《论语》，以纪先圣微言；（《论语》等并《五经异义》七十二部，七百八十一卷。）九曰图纬，以纪六经谶侯；（《河图》等十三部，九十二卷。）十曰小学，以纪字体声韵。（《说文》等三部，四十六卷。）乙部为史，其类一十有三：一曰正史，以纪纪传表志；（《史记》等六十七部。三千八十三卷。）二曰古史，以纪编年系事；（《纪年》等四十四部，六百六十六卷。）三曰杂史，以纪异体杂记；（《周书》等七十部，九百一十七卷。）四曰霸史，以纪伪朝国史；（《赵书》等二十七部，三百三十五卷。）五曰起居注；以纪人君勋止；（《穆天子传》等四十一部，一千一百八十九卷。）六曰旧事，以纪朝廷政令；（《汉武故事》等二十部，四百四卷。）七曰职官，以纪班叙品秩；（《汉官解诂》等二十部，三百三十六卷。）八曰仪注，以纪吉凶行事；（《汉旧仪》等五十九部，二千二十九卷。）九曰刑法，以纪律令格式；（《律本》等三十五部，七百一十二卷。）十曰杂传，以纪先贤人物；（《三辅决录》等二百一十七部，一千二百八十六卷。）十一曰地理，以纪山川郡国；（《山海经》等一百三十九部，一千四百三十三卷。）十二曰谱系，以纪氏族继序；（《世本》等四十一部，三百六十卷。）十三曰《略录》，以纪史策条目。（《七略》等三十部，二百一十四卷。）景部为子，其类一十有四：一曰儒家，以纪仁义教化；（《晏子》等三十五部，三百三十六卷。）二曰道家，以纪清静无为；（《鬻子》等四十二部，三百三十一卷。）三曰法家，以纪刑法典制；（《申子》等四部，凡六十卷。）四曰名家，以纪循名责实；（《管子》等六部，七十二卷。）五曰墨家，以纪强本节用；（《墨子》等三部，七十卷。）六曰纵横家，以纪辩说谲诈；（《鬼谷子》等二部，六卷。）七曰杂家，以纪兼叙众说；（《尉缭子》等九十七部。二千七百二十卷。）八曰农家，以纪播植种艺；（《汜胜之书》等五部，一十九卷。）九曰小说家，以纪刍辞舆诵；（《燕丹子》等二十五部，一百二十二卷。）十曰兵法，以纪权谋制变；（《司马兵法》等一百四部，四百四十六卷。）十一曰天文，以纪星辰象纬；（《周髀》等九十七部，六百七十卷。）十二曰历数，以纪推步气朔；（《四分历》等一百部，二百六十三卷。）十三曰五行，以纪卜筮占候；（《风角占》等二百七十二部，一千二十二卷。）十四曰医方，以纪药饵缄灸。（《黄帝素问》等五十六部，四百一十卷。）丁部为集，其类有三：一曰《楚词》，以纪骚人怨刺；（《楚词》等十部。二十九卷。）二曰别集，以纪词赋杂论，（《荀况集》等四百三十七部，四千三百八十一卷。）三曰总集，以纪类分文章。（《文章流别集》等一百七部，二千二百一十三卷。）校书郎、正字掌雠校典籍，刊正文字，（字体有五：一曰古文，废而不用；二曰大篆，惟于《石经》载之；三曰小篆，谓印玺、幡、碑碣所用；四曰八分，谓《石经》、碑碣所用；五曰隶书，谓典籍、表奏及公私文疏所用。）皆辨其纰缪，以正四库之图史焉。
著作局：著作郎二人，从五品上；（《续汉书》称班固、传毅以兰台令史，陈宗以洛阳令，尹敏以长陵令，孟冀以司隶校尉，并著作东观。然皆佗官兼著作之名，而未正其官。至魏明帝太和中，置著作郎，隶中书省。晋惠帝元康二年，诏曰： 著作旧属中书，而秘书既别典文籍，今改中书著作为秘书著作。 后又别自名省，曰著作省，而犹隶秘书。魏、晋著作郎一人，俗谓之大著作，专掌史任，亦或为兼官。《晋令》： 著作郎品第六，进贤一粱冠，绛朝服。 《晋书》称陈寿作《益部耆旧传》，武帝善之，以为著作郎；张载作《创阁铭》，世祖以为能，除著作郎；孙楚自佐著作郎转著作郎，此皆谓大著作也。又：荀勖以中书监，干宾、虞预、徐广以敬骑常侍，孙绰以给事中，伏滔以游击将军，孙盛以秘书监，并兼领著作。又：陈郡王隐待诏著作，毕衣介帻，朝朔望于著作省，亦其任也。宋、齐并同晋氏。《宋书》云： 何承天除著作郎，撰国史。承天已老，诸佐郎并名家年少，荀伯子嘲之，常呼为你母焉。 梁著作秩六百石，品第六。陈依梁。后魏正第五品上。《后魏书》：崔浩学究精微，宗钦好学不倦，并并为著作郎。北齐二人，从五品上。后周春官府置著作上士二人，即其职也。隋秘书省领著作郎曹，置著作郎二人，从第五品上；炀帝三年增为正五品，其后又降为从第五品。皇朝秘书省领著作局，置著作郎二人。龙朔二年改为司文郎中，咸亨元年复故。）著作佐郎四人，从六品上；（著作佐郎修国史。宋百官春秋云： 《常道乡公咸熙百官名》有著作佐郎三人。 晋定员八人；哀帝兴宁二年，大司马桓温表省四人；孝武帝宁康元年复置八人。《晋令》： 著作佐郎品第六，进贤一梁冠，绛朝服。 孝武太元四年诏： 秘书监自选著作佐郎，今并无监，使吏部选，有监复旧焉。 宋、齐并问。晋制：著作佐郎始到职，必撰名臣传一人。宋氏之初，国朝始建，未有合撰者，此制这替矣。际秩四百石，品第七。陈令、仆子起家为之，品制同梁。后魏正第七品上，北齐正第七品下。后周春官府置著作中士四人，即著作佐郎之任也。隋置八人，正第七品下；炀帝三军，置十二人，增品从第六。皇胡置四人。龙朔二年改为司文郎，咸亨元年复故。开元二十六年减置二人。）书令史一人；（自晋以来，秘书著作皆有令史，史阙其员、品。）校书郎二人，正九品上；（后魏著作省置校书郎，史阙其员、品。北齐著作省置校书郎二人，正第九品上，隋及皇朝因之。开元二十六年减置一人。）正字二人，正九品下。（隋著作曹置正字二人，从九品上。皇朝因之。）著作郎掌修撰碑志、祝文、祭文，与佐郎分判局事。
太史局：令二人，从五品下；（《左传》云： 昔少昊氏以鸟纪官。凤鸟氏，历正也。 颛顼命南正重司天，北正黎司地；唐、虞之际，羲氏、和氏绍重、黎之后，掌天地四时之官，并太史之任也。《周官》： 太史掌建邦之六典，正岁年以序事，颁告朔于邦国。 《左传》曰： 天子有日官。 郎太史也。《汉书百官》表太史属太常。《茂陵书》称： 司马谈为太史令。 后汉太史令一人，秩六百石，掌天时、星历、祥瑞、妖灾，凡岁将终，奏新年历而已。魏因之。晋太史令品第七，秩六百石，铜印、墨绶，进贤一梁冠，绛朝服。江左，高莹以侍中、隙卓以义熙守、吴道欣以殿中侍却史兼领太史。宋、齐、粱、陈并同晋氏，后魏、北齐亦然。后周春官府置太史少大夫一人，掌历家之法。隋秘书省太史曹置太史令二人，从第七品下；炀帝三年，改太史曹为太史监，进令阶为从五品。皇朝因之，改监为局。龙朔二年，改为秘书阁局，令改为秘阁郎中；咸亨元年复旧。久视元年为浑天监，不隶麟台，其令监置一人，加至正第五品上，因加副监及丞、主簿、府、史等员；其年又改为潭仪监，长安二年复为太史局，还隶辚台，缘监置官及府、史等并废，其监依旧为令，置二人。景龙二年，又改太史局为太史监，令名不改，不隶秘书。开元二年，又改令为监；三年，加从第四品下，其一员改为少监。十四年，又改为局，复为太史令二员，隶秘书。）丞二人，从七品下；（司马彪《续汉志》云： 太史丞一人，秩二百石。 魏、晋、宋、齐皆同汉氏。梁、陈太史丞三品蕴位。后魏、北齐，史失其品第。隋太史丞置二人，正第九品下。炀帝三年减一人。皇朝不置丞。久视元年改为浑仪监，始置丞二人，从七品上。长安二年又省，景龙二年复置。）令史二人，书令史四人。（太史不隶秘书郎为府、史，开元十四年复为令史也。）太史令掌观察天文，稽定历数。凡日月星辰之变，风云气色之异，率其属而占候焉。其属有司历、灵台郎、挈壶正。凡玄象器物，天文图书，苟非其任，不得与焉。（观生不得读占书，所见征祥灾异，密封闻奏，漏泄有刑。）每季录所见灾祥送门下、中书省入起居注，岁终总录，封送史馆。每年预造来岁历，颁于天下。
司历二人，从九品上；（《汉官仪》太史吏员有理历六人。至晋，太史令吏员有典历四人。宋、齐、梁、陈、后魏、北齐皆有典历，并史阙其员、品。至隋，改典历为司历，置二人，从九品下，取左传司历为名。皇朝为从九品上。）保章正一人，从八品上；（《周礼》春官太史属有保章氏， 掌天星，以志星、辰、日、月之变动，辩其吉凶 。自秦、汉已来无其职。至后周，春官府置太史，其属有保章上士、中士之职，即其任也。至隋，置历博士一人，正九品上。皇朝因之。长安四年省历博士，置保章正以当之，掌教历生。）历生三十六人，（隋氏置，掌习历。皇朝因之，同流外，八考入流。）装书历生五人。（皇朝置，同历生。）司历掌国之历法，造历以颁于四方。有《戊寅历》，（武德初，东郡道士傅仁均所造，拜太史令。）《辚德历》，（麟德中，太史令李淳风所造。）《神龙历》，（神龙中，太史令南宫说所造。）《大衍历》。（开元十四年，嵩山僧一行承制旨考定，最焉详密，今见行焉。）凡天下测景之处，分、至表毕，其详可裁，故参考星度，稽验晷影，各有典常。（南至之影，京兆长一丈二尺九寸二分，蔚州长一丈五尺八寸九分。春分中影，洛城长五尺二寸五分，京兆长五尺三寸四分，太原长六尺，蔚州长六尺四寸四分半。北至之景，京兆表北长一尺四寸二分，安南则表南三寸。开元十二年于京丽正院定表样，并审尺寸，差太史官驰驿分往测侯。）
监候五人，从九品下；（魏、晋太史令吏员有望候郎二十人、候部吏十五人，掌候天文，并监候之任也。隋初，置监侯四人，从九品下；炀帝三年，增监候为十人。皇朝因隋，置监候五人。）天文观生九十人。（隋氏置，掌昼夜在灵台伺候天文气色。皇朝所置从天文生转补，八考入流也。）
灵台郎二人，正八品下；（掌习知天文。周文王受命而作邑于丰，立灵台，所以观象，察气之妖祥也。《诗》云： 经始灵台。 郑玄曰： 观台而曰 灵 者，言文王化行，似神之精明，故以名也。 《春秋传》曰： 公既视朔，遂登观台以望，而书云物。 亦其制也。其在《周官》，则冯相氏世登高台，以掌其事；汉则杂候上林情台。后汉又作灵台，掌候日月星气，而属太史；太史有二丞，其一在灵台。汉官云： 灵台员吏十三人，灵台待诏四十二人。 魏太史有灵台丞，主候望、颁历。晋、宋、齐，梁，陈太史皆有灵台丞。隋太史置天文博士，掌教习天文气色。皇朝因隋，置天文博士二人，正八品下。长安四年省天文博士之职，置灵台郎以当之。）天文生六十人。（隋氏置，皇朝因之。年深者，转补天文观生。）灵台郎掌观天文之变而占候之。凡二十八宿，分为十二次：寅为析木，燕之分；（自尾十度至斗十一度。）卯为大火，宋之分；（自氐五度至尾九度。）辰为寿星，郑之分；（自轸十二度至氐四度。）巳为鹑尾，楚之分；（自张十七度至轸十一度。）午为鹑火，周之分；（自柳九度至张十六度。）未为鹑首，秦之分；（自井十六度至柳八度。）申为实沈，魏之分；（自毕十二度至井十五度。）酉为大梁，晋之分；（自胃七度至毕十一度。）戌为降娄，鲁之分；（自奎五度至胃六度。）亥为嫁訾，卫之分；（自危十六度至奎四度。）子为玄枵，齐之分；（自女八度至危十五度。）丑为星纪，吴、越之分；（自斗十二度至女七度。）所以辨日月之缠次，正星辰之分野。凡占天文变异，日月薄蚀，五星陵犯，有石氏、甘氏、巫咸三家中外官占。凡瑞星、袄星、瑞气、袄气，有诸家杂占。凡测候晷度，则以游仪为其准。
挈壶正二人，从八品下；（掌知漏刻。《周礼》有夏官挈壹氏、秋官司寤氏、春官鸡人氏，凡三职，咸掌其事。自汉已后，太史掌之。皇朝长安四年始置。）司辰十九人，正九品下；（掌漏刻事。隙置司辰二人，从第九品下；炀帝改为司辰师，本属武候府，大业三年隶于太史局。皇朝因之。久视元年除 师 字。）漏刻典事十六人，（皇朝置，掌伺漏刻之节。）漏刻博士九人，（隋置，有品、秩，掌教漏刻生。皇朝降为流外也。）漏刻生三百六十人，（隋置，掌习漏刻之节，以时唱漏。皇朝因之，皆以中、小男为之，转补为典钟、典鼓。）典钟二百八十人，（皇朝置，掌击漏钟。）典鼓一百六十人。（皇朝置，掌击漏鼓。）挈壶正、司辰掌知漏刻。孔壶为漏，浮箭为刻，以考中星昏明之候焉。（箭有四十八，昼夜共百刻。冬、夏之间有长短：冬至，日南为发，去极一百一十五度，昼漏四十刻，夜漏六十刻；夏至，日北为敛，去极六十七度，昼漏六十刻，夜漏四十刻；春、秋二分，发敛中，去极九十一度，昼、夜各五十刻。秋分已后，减昼益夜，九日加一刻；春分已后，减夜益昼，九日减一刻。二至前后则加减迟，用日多；二分之间则加减速，用日少。凡侯夜漏以为更点之节，每夜分为五更，每更分五点，更以击鼓为节，点以击钟为节。）


国子监
祭酒一人司业二人丞一人主簿一人录事一人府七人史十三人亭长六人掌固八人
国子博士二人
助教二人学生三百人典学四人庙干二人掌固四人
太学博士三人
助教三人学生五百人典学四人掌固六人
四门博士三人
助教三人学生五百人俊士八百人典学四人掌固六人
国子直讲四人
大成十人
律学博士一人
助教一人学生五十人典学二人
书学博士二人
学生三十人典学二人
筭学博士二人
○学生三十人典学二人
国子监：祭酒一人，从三品；(《周礼》： 师氏以三德、三行教国子：一曰至德，二曰敏德，三曰孝德，一曰孝行，二曰友行，三曰顺行。凡国之贵游子弟学焉。 又： 保氏养国子以道，教之六艺，谓礼、乐、射、御、书、数。 汉官仪云： 汉置博士祭酒一人，秩六百石。 后汉以博士聪明有威重者一人为祭酒。《韦昭辨释名》曰： 祭酒者，凡宴飨必尊长老，以酒祭先，故曰祭酒。 徐广曰： 古人具馔，则宾中长者举酒祭地，示有先也。 魏因之。晋武帝立国子学，置祭酒一人。《晋令》曰： 祭酒博士当为训范，总统学中众事。 傅畅《诸公赞》云： 裴頠为国子祭酒，奏立国子太学，起讲堂，筑门阙，刻石写五经。 《百官志》： 祭酒，皂朝服，介帻，进贤两梁冠，佩水苍玉，官品第三。 东晋及宋、齐并同。梁置国子祭酒一人，班第十三，比列曹尚书。陈国子祭酒秩中二千石，品第三。后魏初，第四品上；太和二十二年，增为从第三品。北齐改为国子寺，祭酒一人，从三品。后周阙。隋初，国子寺祭酒隶太常，从三品。开皇十三年复置国子学。仁寿元年罢国子，唯置太学。大业三年，改为国子监，依旧置祭酒一人。皇朝因之。龙朔二年改为大司成，咸亨中复旧。光宅元年改为成均监祭酒，神龙元年复旧。)司业二人，从四品下。(《礼记》曰： 乐正司业，父师司成。 秦、汉已来无闻。隋大业三年，置司业一人，从四品；皇朝因之。龙朔二年改为少司成，咸亨中复旧。垂拱中增置二人。)国子监祭酒、司业之职，掌邦国儒学训导之政令，有六学焉：一曰国子，二曰太学，三曰四门，四曰律学，五曰书学，六曰筭学。凡春、秋二分之月，上丁释奠于先圣孔宣父，以先师颜回配，七十二弟子及先儒二十二贤从祀焉。(旧《令》唯祀十哲及二十二贤。开元八年，敕列曾参于十哲之次，并七十二子并许从祀。其名历已具于祠部。)祭以太牢，乐用登歌、轩县、六佾之舞。若与大祭祀相遇，则改用中丁。祭酒为初献，司业为亚献，博士为终献。若皇太子释奠则赞相礼仪，祭酒为之亚献。皇帝视学，皇太子齿胄，则执经讲义焉。凡释奠之日，则集诸生执经论议，奏请京文武七品以上清官并与观焉。凡教授之经，以《周易》、《尚书》、《周礼》、《仪礼》《礼记》《毛诗》《春秋左氏传》《公羊传》《谷梁传》各为一经；《孝经》《论语》《老子》，学者兼习之。(诸教授正业：《周易》，《郑玄》、王弼《注》；《尚书》，孔安国、郑玄《注》；《三礼》《毛诗》，郑玄《注》；《左传》，服虔、杜预《注》；《公羊》，何休《注》；《谷梁》，范甯《注》；《论语》，郑玄、何晏《注》；《孝经》《老子》，并开元御《注》。旧《令》：《孝经》，孔安国、郑玄《注》；《老子》，河上公《注》。其《礼记》《左传》为大经，《毛诗》《周礼》《仪礼》为中经，《周易》《尚书》《公羊》《谷梁》为小经。)每岁终，考其学官训导功业之多少；而为之殿最。
丞一人，从六品下；(隋大业三年置国子丞三人，从六品。皇朝省置一人。)主簿一人，从七品下；(北齐国子寺置主簿员，隋置一人，皇朝因之。)录事一人，从九品下。(北齐国子寺有录事员，隋置一人，皇朝因之。)承掌判监事。凡六学生每岁有业成上于监者，以其业与司业、祭酒试之：明经帖经，口试，策经义；进士帖一中经，试杂文，策时务，徵故事；其明法、明书·筭亦各试所习业。登第者，白祭酒，上于尚书礼部。(其试法皆依考功，又加以口试。明经帖限通八已上，明法、明书皆通九已上。)主簿掌印，勾检监事。凡六学生有不率师教者，则举而免之。其频三年下第，九年在学及律生六年无成者，亦如之。(假违程限及作乐、杂戏亦同。唯弹琴、习射不禁。)录事掌受事发辰。
国子博士二人，正五品上；(《汉书百官表》云： 博士，秦官也，掌通古今，秩比六百石，员多至数十人。武帝置五经博士，宣帝稍增员十二人。 汉仪云： 文帝博士七十余人，为待诏。博士，朝服，玄端章甫冠。 司马彪《百官志》云： 博士十四人。 魏以太常统太学博士、祭酒。晋初置博士十九人，咸宁四年立国子学，置国子博士一人。晋官品第六，介帻，两梁冠，服、佩同祭酒。宋、齐无所改作。梁置国子博士二人，为九班。陈品第四，秩千石。后魏初，国子博士从五品上；太和二十二年，增为第五品。北齐置国子寺，有博士五人，品第五。隋初，国子隶太常，置博士五人；大业三年，置国子监博士一人，正五品。皇朝增置二人。)助教二人，从六品上。(晋武帝初立国子学，置助教十五人，官品视南台御史，服同博士。东晋孝武损为十人，宋、齐并同。梁班第二。陈品第八，秩六百石。后魏第七品。北齐置十人，品同后魏。隋初置国子助教五人，从七品下；大业三年，减置一人。皇朝增置二人。)国子博士掌教文武官三品已上及国公子·孙、从二品已上曾孙之为生者，五分其经以为之业，习《周礼》、《仪礼》、《礼记》、《毛诗》、《春秋左氏传》，每经各六十人，余经亦兼习之。习《孝经》、《论语》限一年业成，《尚书》、《春秋公羊·谷梁》各一年半，《周易》、《毛诗》、《周礼》、《仪礼》各二年，《礼记》、《左氏春秋》各三年。其生初入，置束帛一篚、酒一壶、修一案，号为束修之礼。其习经有暇者，命习隶书并《国语》、《说文》、《字林》、《三苍》、《尔雅》。每旬前一日，则试其所习业。(试读者，每千言内试一帖；试讲者，每二千言内同大义一条，总试三条，通一及全不通，斟量决罚。)每岁，其生有能通两经已上求出仕者，则上于监；堪秀才、进士者亦如之。助教掌佐博士，分经以教授焉。典学掌抄录课业。庙干掌洒扫学庙。
太学博士三人，正六品上；(东晋元帝增置国子博士十六人，谓之太学博士，品、服同国子博士。梁置太学博士八人，班第二。陈品第八，秩六百石。后魏初，第六品中；太和二十二年，从第七品。北齐国子寺有太学博士十人，从第七品。后周置太学博士下大夫六人，正四命。隋初置太学博士五人。仁寿元年罢国子，唯立太学，置博士五人，从五品；大业三年减置二人，降为从六品。皇朝增置三人。)助教三人，从七品上。(后魏置太学助教，第八品中。北齐国子寺有太学助教二十人，从第九品下。后周置太学助教上士六人，正三命。隋初，太学助教五人，正九品上；大业三年，减为二人。皇朝增置三人。)太学博士掌教文武官五品已上及郡·县公子·孙、从三品曾孙之为生者，五分其经以为之业，每经各百人。其束修之礼，督课、试举，如国子博士之法。助教已下并掌同国子。
四门博士三人，正七品上；(《后魏书》： 刘芳表云： 太和二十年立四门博士，于四门置学。按：《礼记》云天子设四学。郑玄《注》：周四郊之虞庠也。今以其辽远，故置于四门。请移与太学同处。 从之。 《后魏百官志》： 四门博士，第九品。 北齐置二十人，正九品上。后周阙。隋置五人，从八品上。皇朝减置三人，加正七品上。)助教三人，从八品上。(北齐国子寺有四门助教二十人。修初置四门助教五人，从九品下。皇朝因置三人。)四门博士掌教文武官七品已上及侯、伯、子、男子之为生者，若庶人子为俊士生者。(《礼记王制》曰： 命乡论秀士，升之司徒，曰 选士 ；司徒论选士之秀者，升之学，曰 俊士 。 《隋书志》曰： 旧国子学处士以贵贱，梁武帝欲招来后进，五馆生皆取寒门俊才，不拘员数。 即今之俊士也。)分经同太学。其束修之礼，督课、试举，同国子博士之法。助教已下，掌同国子。
直讲四人。(皇朝初置，无员数；长安四年，始定为四员。俸禄、赐会，同直官例。)直讲掌佐博士、助教之职，专以经术讲授而已。
大成十人。(皇朝置。取贡举及第人，考功简聪明者，试书日诵得一千言，并口试、策试所习业等十条通七，然后补充，仍授散官，俸禄、赐会同直官例给。初置二十人，开元二十年减十人。)大成通四经业成，上于尚书吏部试，登第者加一阶放选，其不第则习业如初。每三年一试。若九年无成，则免大成，从常调。
律学博士一人，从八品下；(晋百官志： 廷尉官属有律博士员。 《晋刑法志》曰： 卫觊奏请置律学博士，转相教授。 东晋、宋、齐并同。梁天监四年，廷尉官属置胄子律博士，位视员外郎，第三班。隙律博士秩六百石，品第八。后魏初，律博士第六品中；太和二十二年，为第九品上。北齐大理寺官属有律博士四人，第九品上。隋大理寺官属有律博士八人，正九品上。皇朝省置一人，移属国学。)助教一人，从九品上。(皇朝置之。)律学博士掌教文武官八品已下及庶人子之为生者，以《律》、《令》为专业，《格》、《式》、《法例》亦兼习之。其束修之礼，督课、试举，如三馆博士之法。助教掌佐博士之职，如三馆助教之法。
书学博士二人，从九品下。(《代本》： 苍颉作书。 《周礼》： 保氏教以六艺，其五曰 六书 。 郑司农云： 象形、会意、转注、处事、假借、谐声也。 古谓之小学。《汉书食货志》曰： 八岁入小学，学六甲、五方、书计之事。 晋卫恒《字势》曰： 昔黄帝有沮诵、苍颉，始作书契，盖睹鸟迹以兴思也。秦坏古文。有八体：一曰大篆，二曰小篆，三曰刻符，四曰虫害，五曰摹印，六曰署书，七曰殳书，八曰隶书。王莽时，甄丰校文字，复有六书：一曰古文，二曰奇字，三曰篆书，四曰佐书，五曰缪篆，六曰鸟书。 自汉已来，不见其职。隋置书学博士一人，从九品下。皇朝加置二人。)书学博士掌教文武官八品已下及庶人子之为生者，以《石经》、《说文》、《字林》为专业，余字书亦兼习之。石经三体书限三年业成，《说文》二年，《字林》一年。其束修之礼，督课、试举，如三馆博士之法。
筭学博士二人，从九品下。(《代本》： 隶首造数。 《周礼》： 保氏教以六艺，其六曰 九数 。 即《九章》也：一曰方田，二曰粟米，三曰差分，四曰少广，五曰商功，六曰均输，七曰方程，八曰赢不足，九曰旁要。《汉书律历志》曰： 数者，一、十、百、千、万，所以筭数事物也。小学是则，职在太史，义和掌之。 魏、晋已来，多在史官，不列于国学。隋置筭学博士一人，从九品下。皇朝增置二人。)筭学博士掌教文武官八品已下及庶人子之为生者，二分其经以为之业：习《九章》《海岛》《孙子》《五曹》《张丘建》《夏侯阳》《周髀》十有五人，习《缀术》《缉古》十有五人；其记遗三等数亦兼习之。《孙子》《五曹》共限一年业成，《九章》《海岛》共三年，《张丘建》《夏侯阳》各一年，《周髀》、《五经筭》共一年，《缀术》四年，《缉古》三年。其束修之礼，督课、试举，如三馆博士之法。


御撰
集贤院学士兵部尚书兼中书令国史上柱国开国公（臣）李林甫等奉敕注上
三师
太师一人
太傅一人
太保一人
三公
太尉一人
司徒一人
司空一人
尚书都省
令一人左丞相一人右丞相一人左丞一人右丞一人左司郎中一人右司郎中一人左司员外郎一人右司员外郎一人都事六人主事六人令史十八人书令史三十六人亭长六人掌固十四人
太师一人，正一品；太傅一人，正一品；太保一人，正一品。（《尚书》云： 成王既黜殷命。灭淮夷，归酆，作《周官》。立太师、太傅、太保，兹为三公，论道经邦，燮理阴阳。 孔安国曰： 师，天子所师法；傅，傅相天子；保，保安天子于德义。 《礼记》云： 设四辅及三公，不必备，惟其人。言使能也。 汉承秦制，不置三公。汉末，以大司马、大司徒、大司空为三公，师傅之官，位在三公上。后汉因之，师、傅尊号曰 上公 ，置府僚。魏、晋、江左皆然。后魏太师、太傅、大保尊号曰 三师 ，后周又为三公。隋氏又焉三师，皇朝因之。《汉书》云： 太师、太傅、太保皆古官，金印、紫绶。 《汉官仪》云： 俸月三百五十斛。 《齐职仪》云： 品第一，金章、紫绶、进贤三梁冠，绛朝服，佩山玄玉。 周武王以太公为太师，《诗》云： 维师尚父，时维鹰扬。 成王以周、召为之，《书》云： 召公为保，周公为师，相成庄，为左右。 汉高后元年置太傅，以右丞相王陵为之，后省；八年复置，寻省。哀帝元寿二年复置。平帝元始元年置太师、太保，孔光以太傅迁太师，王舜以车骑将军为太保，王莽以大司马领太傅，又置少傅，为四辅。莽篡位，以太傅、太保、国师、国将为四辅焉。汉光武唯置太傅，有府僚，拜故密令卓茂为之。明帝以邓禹为之。章、安已下，初即位皆置太傅录尚书事，其人亡，因罢。迄于汉末，献帝初平二年，又置太师，以相国董卓为之。魏氏以锺繇、司马宣王为太傅，郑冲为太保，太师不见其人。晋以景王名师，乃系《周官》名，置太宰以代之。武帝以安平王孚为太宰，郑冲为太傅，王祥为太保。江左太师并因晋为太宰。梁制十八班，班多者为贵，上公班第十八，秩万石。陈以为赠官。后魏三师正一品，非勋德崇重不居焉。北齐因之。后周依《周官》，以太师、太傅、太保为三公，不置府僚。隋氏依后魏为三师，因后周不置府僚，初拜，于尚书省上。炀帝三年废三师官。皇朝复置，仪制依隋氏。）三师，训导之官也，其名即周之三公。汉哀、平间，始尊师傅之位在三公上，谓之 上公 ，明虽天子必有所师。其后或废或置，大抵无所统职。至后魏，特称三师，以正其名。然非道德崇重则不居其位，无其人则阙之，故近代多以为赠官。皇朝因之，其或亲王拜者，但存其名耳。
太尉一人，正一品；（《月令》云： 命太尉，赞桀俊。 《汉书百官表》云： 太尉，秦官。 应劭曰： 自上安下曰 尉 。 《齐职仪》云： 太尉，品第一，金章、紫绶，进贤三梁冠，绛朝服，佩山玄玉。郊庙冕服、七旒，玄衣续裳，服七章。 《春秋合诚图》云： 尧坐舟中，与太尉舜临观凤凰授图。 《运斗枢》云： 舜以太尉为天子。 然纬书通人皆疑其伪，故班氏所不取，而大国亦有其职。汉初或置或省，卢绾、周勃、灌婴、周亚夫、田并为之。武帝元狩四年，置大司马，当太尉之职。至后汉建武二十七年，省大司马，又置太尉，以太仆赵熹为之，而与司徒、司空为三公。灵帝末，刘虞为大司马，而太尉如故，二职始两置矣。汉制，三公府分部九卿，太尉所部太常、卫尉、光禄三卿。三公并置官属，俸月三百五十斛。献帝建安十三年，省三公官，置丞相。魏初又置，而兼置大司马。晋以司马望为太尉。历宋、齐、梁、陈、后魏、北齐，并为三公，置府僚。宋有大将军则不置太尉。齐以大司马为赠官。梁氏三公加秩至万石，班第十八。陈正第一品，而与大司马两置。后魏有大将军，不置太尉，正光已后，又并置之。隋置太尉、司徒、司空为三公，正一品，置府僚；寻省府僚，置公则于尚书省上，皇朝因焉。武德初，秦王兼之；永徽中，长孙无忌为之。其后，亲王拜三公者皆不视事，祭祀则摄者行焉。）司徒一人，正一品；（《左传》云： 昔少昊氏以鸟名官，祝鸠氏为司徒。 《尚书》： 舜命契曰： 气百姓不亲，五品不逊，汝作司徒，敬敷五教在宽。  周则为卿官。《书》云： 御事：司徒、司空、司马。 又云： 司徒掌邦教，敷五典，扰兆人。 秦置丞相，省司徒。汉因之。至哀帝元寿二年，更名大司徒，与大司马、大司空为三公。建武元年，以前将军邓禹为大司徒。二十七年，朱议： 契作司徒，禹作司空，并无 大 字。 遂下二府去焉。汉制，司徒所部太仆、鸿胪、廷尉三卿。汉末罢三公，置丞相。魏罢丞相，置三公，以华歆为司徒。晋以何曾为司徒。赵王偷篡位，以梁王肜为丞相，省司徒；肜迁，复旧。永嘉元年，王夷甫为司徒，东海王越为丞相，则始两置矣。成帝以王导为丞相，以司徒府为丞相府；导薨，复旧。宋有丞相，又置司徒。斋以丞相为赠官，梁又两置，陈氏以丞相为赠官，后魏正光之后复两置。北齐废丞相，干明中又两置。后周并废。隋废丞相，置司徒。皇朝因之。历代品秩、章服皆同太尉。）司空一人，正一品。（《左传》云： 少昊氏以鸠氏为司空。 《书》： 舜命禹： 汝作司空，平水土，惟时懋哉！  孔安国曰： 司空主空土以居人。 案：空，穴也，古者穴居。周以司空为冬官，掌邦事。秦置御史大夫，省司空。汉因之。至成帝绥和元年，御史大夫何武建议依古置三公官，改御史大夫为大司空。时，议者以县、道官狱有司空，故加 大 字以别之。哀帝建平二年，朱博驳议： 古之帝王不必相袭。 五年，罢大司空，置御史大夫；元寿二年，复为大司空。故与御史大夫不两置。建武元年，用谶言，以野王令王梁为大司空。二十七年，以朱议，去 大 字。献带建安十三年，又省司空，置御史大夫。汉制，司空所部宗正、少府、司农三卿。魏省御史大夫，置司空。景初二年，以司隶校尉崔林为司空。晋以荀ダ为司空。历宋、齐、梁、陈、后魏、北齐，皆省御史大夫，置司空。后周二职并废。隋氏讳 忠 ，以御史中丞之职为大夫，故又置司空，品、职并同太尉。皇朝因之。）三公，论道之官也。盖以佐天子，理阴阳，平邦国，无所不统，故不以一职名其官。然周、汉已来，代存其任。自隋文帝罢三公府僚，皇朝因之，其或亲王拜者，亦但存其名位耳。
尚书都省尚书令一人，正二品。（秦置尚书，有令、丞，属少府。汉因之。武、昭后，其任稍重。《汉书》云： 宣帝时任中尚书官。元帝时，弘恭、石显相继为中书令；元帝被疾，不亲政事，遂委任焉。及前将军萧望之领尚书事，知显专权邪辟，建言以为 尚书，百官之本，国家枢机，宜以通明公正处之。武帝游燕后庭，故用宦者，非古制也。宜罢中尚书宦官 。 中尚书，谓中书及尚书也，中书典尚书奏事，故连言之。及光武亲总吏职，权归尚书，三公但受成事而已。《汉官仪》云： 尚书令主赞奏事，总典纲纪，无所不统，秩千石；故公为之者，朝会不陛奏事，增秩二千石。天子所服五时衣赐尚书令、仆射。其三公、列卿、将军、大夫、五营校尉行复道中，遇尚书令、仆射、左。右丞、郎，皆回车预避。卫士传呼，不得纡台官；台官过，乃得去。每朝会，尚书令、御史中丞、司隶校尉各独座，故京师号曰 独座 。 晋氏尚书令假钢印、墨绶，冠进贤两梁，纳言帻，五时朝服，佩水苍玉；受拜则策命之，以在端右故也。及贾充为尚书令，以目疾表置省事吏四人。自魏至晋、宋、齐，秩皆千石，品并第三。梁加秩中二千石，班第十六。陈加品至第一。后魏、北齐及随品皆第二，皇朝因之。服冕、八旒，七章，三梁冠。后汉以尚书令、仆射及六曹尚书为八座。魏氏省为五曹，则仆射有二；若仆射省一，则尚书有六，率以为常。今则以二丞相、六尚书为八座。然后汉尚书称台，魏、晋已来为省，皇朝因之。龙朔二年改为中台，成亨元年复旧。光宅元年改为文昌台，长安三年又为中台，神龙初复旧。）尚书令掌总领百官，仪形端揆。其属有六尚书，法周之六卿，一曰吏部，二曰户部，三曰礼部，四曰兵部，五曰刑部，六曰工部，凡庶务皆会而决之。初，秦变周法，天下之事皆决丞相府，置尚书于禁中，有令、丞，掌通章奏而已。汉初因之。武、宣之后，稍以委任。及光武亲总吏职，天下事皆上尚书，舆人主参决，乃下三府，尚书令为端揆之官。魏、晋已来，其任尤重。皇朝武德中，太宗初为秦王，尝亲其职，自是阙不复置，其国政枢密皆委中书，八座之官但受其成事而已。（自太师已下，皆古宰相之职，今不常置，故备叙之。）
尚书左丞相一人，右丞相一人，并从二品。（左、右丞相，本左、右仆射也。《汉书百官表》云： 仆射，秦官，自侍中、尚书、博士、郎皆有仆射。古者重武官，有主射以督课，因所领之职以为号。 若尚书则曰 尚书仆射 。汉因秦。后汉建安四年，以执金吾荣邵为尚书左仆射，分置左、右，盖自此始。《汉官仪》： 仆射，秩六百石；公为之，加至二千石。 自晋以后，给省事吏三人。魏、晋、来、齐秩皆六百石，品并第三。粱品犹第三，秩中二千石，班第十五。陈品加至第二。后魏、北齐及隋品皆从第二。自魏、晋以来，置二则为左、右仆射；或不两置，但曰尚书仆射。《宋百官阶次》云： 尚书仆射，胜右减左，望在二者之间。仆射职为执法，置二则曰左、右执法。又与列曹尚书分领诸曹郎。令阙，则左仆射为省主。自东晋以来，祠部尚书多不置，以右仆射主之。若左、右仆射并阙，则置尚书仆射以掌左事，置祠部尚书以掌右事。 然则尚书仆射、祠部尚书不常置矣。隋置左、右仆射，从二品，皇朝因之。自汉已来，章服并与令同。能朔二年改为左、右匡改，咸亨元年复为仆射。光宅元年更名左、右相，神龙元年复为仆射。开元初，改为左、右丞相。）左、右丞相掌总领六官，纪纲百揆，以贰令之职，今则专统焉。（初亦宰相之职也。开元中，张说兼之，后罢知政，犹为丞相。自此已后，遂不知国政。）
左丞一人，正四品上，右丞一人，正四品下。（《司马彪续汉书》云： 尚书丞一人，秦所置，汉因之。至成帝建始四年置列曹尚书，更置丞四人。至光武减其二，惟置左、右丞各一人。 丞者，承也，言承助令、仆总理台事也。然汉列曹尚书四人，成帝加至五人，彪言成帝置列曹尚书，恐误也。《汉宫仪》云： 尚书令、左丞，怨领纲纪，无所不统；仆射、右丞，掌领廪假钱谷。 晋傅咸云： 左丞得奏弹八座。 魏、晋已来，左丞主台内禁令，宗庙祠祀，朝仪礼制，选用置吏，纟诸不法，无所回避；右丞掌库藏、庐舍，凡诸器用之物，刑狱、兵器。然则右减于左，其来尚矣。魏、晋、宋已来，左、右丞铜印、墨绶，绛朝服，进贤一梁冠。自魏至宋、齐，品皆第六，秩四百石。梁左丞班第九，右丞班第八，并第四品，秩六百石。陈因之。后魏、北齐左丞正四品下，右丞从四品上。隋初，左丞从四品上，右丞从四品下；炀帝左、右丞并正四品。皇朝左丞正四品上，右丞正四品下；服冕、六旒，三章，两梁冠。龙朔二年改为左、右肃机，咸亨元年复为左、右丞。永昌兀年为从三品，神龙二年复故。）左、右丞掌管辖省事，纟举宪章，以辨六官之仪制，而正百僚之文法，分而视焉。（若左阙，则右兼知共事；右阙，则左亦如之。若御史有纟劾不当，兼得弹奏。）
左司郎中一人，右司郎中一人，并从五品上；（尚书郎，汉初置四人：一人主匈奴单于营部，一人主垦夷吏民，一人主户口垦田，一人主财帛委输。光武分尚书为六曹郎，合三十四郎，而史阙曹名。魏有殿中、吏部、驾部、金部、虞曹、比部、南主客、祠部、度支、库部、农部、水部、仪曹、三公、仓部、民曹、二千石、中兵、外兵、别兵、都兵、考功、定课、都官、骑兵，凡二十五曹郎。晋氏又加直事、屯田、起部、车部、左士、右士、运曹，其民曹、中兵、外兵分为左、右，主客又分为左、右、南、北，无农部、定课、考功，凡三十五曹，置郎二十三人，更相统摄。东晋置殿中、祠部、吏部、仪曹、三公、比部、金部、仓部、度支、都官、左民、驾部、库部、中兵、外兵十五曹。宋高祖加骑兵、主客、起部、水部，合为十九曹。元嘉以后，又增删定、功论二曹，而省骑兵，凡二十曹郎。齐因之。梁加骑兵、虞曹、屯田，合二十三曹。隙省梁二曹，不知省何曹也。后魏有三十六郎，史阙曹名。北齐有吏部、考功、主爵、殿中、仪曹、三公、驾部、祠部、主客、虞曹、屯田、起部、左中兵、左外兵、右中兵、右外兵、都兵、都官、二千石、比部、水部、膳部、度支、仓部、左民、右民、金部、库部二十八曹郎。隋开皇初，有吏部、主爵、司勋、考功、礼部、祠部、主客、膳部、兵部、职方、驾部、库部、都官、刑部、比部、司门、度支、户部、金部、仓部、工部、屯田、虞部、水部二十四曹郎；三年，以刑部领都官，民部领度支。炀帝改六曹，具于本司。至龙朔二年，改吏部为司列，主爵为司封，考功为司绩，礼部为司礼，祠部为司，膳部为司膳，主客为司藩，户部为司元，度支为司度，仓部为司庾，金部为司珍，兵部为司戎，职方为司城，驾部为司舆，库部焉司库，刑部为司刑，都官为司仆，比部为司计，工部为司平，屯田为司田，虞部为司虞，水部为司川唯司勋、司门依旧。咸亨元年复故。《汉书天文志》： 南宫二十五星曰 哀乌郎位 。 汉明帝时，馆陶公主为子求郎，不许，而赐钱千万；谓群臣曰： 郎官上应列宿，出宰百里，非其人则民受其殃。 汉制：尚书郎主作文书起草，更直于建礼门内。台给青缣白绫被，或以锦被，帷帐，毡蓐，画通中枕太官供食物，汤官供饼饵、五熟果食，五日壹美食，下天子一等。给尚书郎指使二人、女侍史二人，皆选端正，执香炉、香囊，从入台，护衣服。奏事建礼门内，得神仙门；神仙门内，得明光殿、神仙殿，因得省中。省中皆胡粉涂壁，画古贤列女，以丹漆地，谓之丹墀。尚书郎握兰，含鸡舌香，奏事与黄门侍郎对揖，黄门侍郎称 已闻 ，乃出。丞、郎月赐赤管大笔一双，俞麋墨一枚。御史中丞、侍御史行复道中，遇尚书丞、郎，皆避车执板往揖，丞、郎坐车举手礼之，车过，乃去。及晋、宋、齐、梁，尚书官上朝及下禁断行人，犹其制也。《汉宫仪》： 丞，郎见令、仆射，执拜；朝贺，封揖。丞、郎见尚书，执对揖，称曰 明时 。郎见左、右丞，对揖，呼曰 左、右君 。 汉制：八座、丞、郎初拜，并集都堂交礼；迁，又解交。至宋已后，唯八座解交，而丞、郎不解交也。自晋已后，八座及丞、郎多不奏事。梁武帝天监初，诏曰： 自礼闱陵替，历兹永久，郎署备员，无取职事，秕糠文案，贵尚虚闲，空有趋墀之名，了无握兰之实。曹郎可依昔奏事。 自是始奏事矣。初，秦置郎中令，其属官有五宫中郎将，左。右中郎将，秩皆比二千石，是为三署。署中有中郎、侍郎、郎中。船中秩比三百石，侍郎秩比四百石，中郎秩比六百石，并无员数，多至千人，分隶三署，主执戟宿卫宫殿门，出充车骑。汉因之。故冯唐为郎中署长，扬雄为侍郎，并其任也。《汉官》云： 尚书郎初从三署郎选诣尚书台试，每一郎缺，则试五人，先试笺、奏。初入台，称郎中；满岁，称侍郎；视事五年，迁大县令。亦参用孝廉为之。其郎中、侍郎之名，皆因三署旧号也。客曹郎主胡羌事，剧迁二千石或刺史；其次迁为县令，秩满自占县，诏书赐钱三万，与三台祖饯。 然汉言郎者，多非尚书郎。汉文时，直不疑买金偿同舍郎；汉武时，颜驷为郎。三代不遇；及诸言以赀为郎，父任为郎，兄任为郎，皆三署郎也。至后汉，二署犹难分，有尚书及曹名冠首者，郎尚书郎也。魏、二晋以后，无三署郎矣。自汉以来，尚书诸曹并通谓之尚书郎。汉代两置，其职则同。魏、晋、宋、齐惟置郎中，梁、陈两置，后魏、北齐惟置郎中。隋开皇初，唯置侍郎；至开皇六年，每司各置员外郎。炀帝三年，改诸曹侍郎但曰 郎 ，每曹各置二郎；寻又省一郎，置承务郎，同开皇员外之职。皇朝改郎为郎中，又每曹置员外郎。案：左、右司郎中，前代不置。炀帝三年，尚书都司始置左、右司郎各一人，品同诸曹郎，从五品，掌都省之职。皇朝因改曰郎中。至龙朔二年，改为左、右承务；咸亨元年复故。其服章与诸司郎中并同：玄冕、五旒，衣无章，裳刺黻一章，两梁冠。）左司员外郎一人，右司员外郎一人，并从六品上；（天后永昌元年置。时，顾琮自侍御史除，元怀贞以洛州司户迁。神龙元年省，二年又置。其职务与郎中分掌。其朝服与诸司员外郎并属弁，玄缨，簪导，青衣、熏裳，一梁冠。）都事六人，从七品上。（都事，本尚书都令史之职。沈约宋书云： 令史，盖前汉官也。 史记： 赵禹补中都官，用廉为令史。 是也。华峤《后汉书》： 韦彪上疏曰 有楚狱事繁 ，故置尚书令史以助郎。 又云： 郎主文案，与令史不殊。 《续汉书》： 尚书置令史十八人，后增列曹三人，合二十一人。 《汉官仪》云： 能通《苍颉》、《史篇》，补兰台令史；满岁，补尚书令史；满岁，为尚书郎；出，亦与郎同宰百里。郎与令史分职受事。令史见仆射、尚书，执版拜；见丞、郎，执版揖。 《齐职仪》云： 自魏、晋、宋、齐，正令史、书令史皆有品秩，朱衣，执版，进贤一梁冠。 杨楞伽《北齐邺都故事》云： 尚书郎判事正坐，都令史侧坐，书令史过事。洛京、邺都令史皆平揖郎，由来无拜。吏部郎选试高第及工书者奏补，皆加戎号。 案：历代令史皆有品秩。汉尚书台令史秩二百石。魏氏令史皆八品。《晋百官公卿表》云： 尚书都令史八人，秩二百石，与左、右丞总知都台事。 宋、齐八人，梁、陈五人，品并第八。梁武天监初，制曰： 尚书五都，职参政要，非但总领众局，亦乃方轨二丞。顷虽求才，未臻妙简。可革用士流，每尽时彦，庶同持领，秉此群目。 于是，以都令史视奉朝请。太学博士刘纳、司空法曹参军刘显、太学博士孔虔孙、司空法曹参军萧轨、宣毅墨曹参军王并以才地兼美，首膺兹选矣。隋开皇初，改都令史为都事，置八人，正八品上。皇朝置六人。自晋、宋、齐、后魏、北齐、隋，都令史置八者，当八座之数。梁、陈置五者，南朝多不置祠部尚书，当五曹之数。皇朝置六者，当六曹之数。）左、右司郎中。员外郎各掌付十有二司之事，以举正稽违，省署符目；都事监而受焉。
凡都省掌举诸司之纲纪与其百僚之程式，以正邦理，以宣邦教。凡上之所以逮下，其制有六，曰：制、敕、册、令、教、符。（天子曰制，曰敕，曰册。皇太子曰令。亲王、公主曰教。尚书省下于州，州下于县，县下于乡，皆曰符。）凡下之所以达上，其制亦有六，曰：表、状、笺、启、牒、辞。（表上于天子，其近臣亦为状。笺、启于皇太子，然于其长亦为之，非公文所施。九品已上公文皆曰牒。庶人言曰辞。）诸司自相质问，其义有三，曰：关、刺、移。（关谓关通其事，刺谓刺举之，移谓移其事于他司。移则通判之官皆连署。）凡内外百司所受之事皆印共发日，为之程限：一日受，二日报。（其事速及送囚徒，随至即付。）小事五日，（谓不须检覆者。）中事十日，（谓须检覆前案及有所勘问者。）大事二十日，（谓计算大簿帐及须谘询者。）狱案三十日，（谓徒已上辨定须断结者。）其急务者不与焉。小事判勾经三人已下者给一日，四人已上给二日；中事，每经一人给二日；大事各加一日。内外诸司咸率此。（若有事速及限内可了者，不在此例。其文书受、付日及讯囚徒，并不在程限。）凡尚书省施行制、敕，案成则给程以钞之；（通计符、移、关、牒二百纸已下限二日。过此已往，每二百纸已上加二日，所加多者不得过五日。）若军务急速者，不出其日。若诸州计达于京师，量事之大小与多少以为之节：二十条以上，二日；倍之，三日；又倍之，四日；又倍之，五日；虽多，不是过焉。凡制、敕施行，京师诸司有符、移、关、牒下诸州者，必由于都省以遣之。（若在京差使者，令使人于都省受道次符、牒，然后发遣。若诸方使人欲还，亦令所由司先报尚书省，所有符、牒，并令受送。）凡文案既成，勾司行朱讫，皆书其上端，记年、月、日，纳诸库。凡施行公文应印者，监印之官考其事目，无或差缪，然后印之；必书于历，每月终纳诸库。（其印，每至夜，在京诸司付直官掌；在外者，送当处长官掌。）凡尚书省官，每日一人宿直，都司执直簿一转以为次。（凡诸司长官应通判者及上佐、县令皆不直也。）凡内外百僚日出而视事，既午而退，有事则直官省之；其务繁，不在此例。凡天下制敕、计奏之数，省符、宣告之节，率以岁终为断。京师诸司，皆以四月一日纳于都省。其天下诸州，则本司推校以授勾官，勾官审之，连署封印，附计帐使纳于都省。常以六月一日都事集诸司令史对覆，若有隐漏、不同，皆附于考课焉。
主事六人，从九品上；（《汉宫》云： 光禄勋有南、北庐主事、三署主事，于诸郎之中察茂才高第者为之，秩四百石，次补尚书郎，出宰百里。 谢承《后汉书》： 胡伯蕃、范滂、公沙穆并以俊才举孝廉，除郎中、光禄勋主事。 后魏尚书吏部、仪曹、三公、虞曹、都官、二千石、比部各量事置掌故主事员，门下置主事令史，并从八品上。隋初，诸台、省并置主事令史。炀帝三年，并去 令史 之名，其主事随曹闲剧而置，每十令史置一主事，不满十者亦置一人，杂用才术之士。颜ê楚文学名家，为内史主事，其后寻罢之。皇朝并用流外入流者补之。）令史十八人，书令史三十六人。（自魏、晋已来，令史之任，用人常轻。梁、陈、后魏、北齐虽预品秩，益又微矣。其革选卑降，始自乎隋。开皇初著令，有流外勋品、二品、三品、四品、五品、六品、七品、八品、九品之差，皇朝因之，诸台、省并曰令史。其尚书都省令史、书令史并分抄行署文书。食贮□□□日□十钱，给三口粮。国初限八考已上入流；若六考已上□上□考六上，并入流为职事。初，隋氏革选，令史为流外，得官者少，年限亦深。武德初，天下始定，京师谷价贵，远人不愿仕流外，至调州佐史及朝集典充选，不获已，相资而往，故促以年考，优其叙次，六、七年有至本司主事及上县尉。近革选，限□考六上入流。每府史三考、令史两考听转选，续前劳也。）亭长六人，（汉因秦制，每十里一亭，亭有长。高祖为泗上亭长。隋文帝始采古亭长之名以为流外之号，皇朝因之。主守省门，通传禁约。）掌固十四人。（《史记》云： 郡国有好文学、敬长上、肃政教、顺乡里者，诣太常受业如博士弟子，课能通一艺已上，补文学掌故。 又： 东方朔云： 曾不得掌故，安敢望侍郎乎？  掌故，主故事也，《史》、《汉》本亦为此 固 字。《隋令》称 掌事 ，皇朝称 掌固 。主守当仓库及厅事铺设，职与古殊？与亭长皆为番上下，通谓之番官。转入府史，从府史转入令史，选转皆试判。）


殿中省
监一人少监二人丞二人主事二人令史四人书令史十二人亭长八人掌固八人
尚食局
奉御二人直长五人书令史二人书吏四人食医八人主食十六人主膳七百人掌固八人
尚药局
奉御二人直长四人书令史二人书吏四人侍御医四人主药十二人药童三十人司医四人医佐八人按摩师四人咒禁师四人合口脂匠二人掌固四人
尚衣局
奉御二人直长四人书令史三人书吏四人主衣十六人掌固四人
尚舍局
奉御二人直长六人书令史三人书吏七人掌固十人幕士八千人
尚乘局
奉御二人直长十人书令史六人书吏十四人奉乘十八人习驭五百人掌闲五千人医七十人掌固四人
尚辇局
奉御二人直长四人书令史二人书吏四人掌扇六十人掌翰三十人掌辇二人主辇四十三人奉举十五人掌固六人
殿中省：监一人，从三品；（魏氏初置殿中监，品第七，晋、宋因之。齐有内殿中监八人，外殿中监八人。梁初，位不登七班者别署蕴位、勋位，殿中外监为三品蕴位，内监为三品勋位。陈因之，然其官甚微。后魏殿中监从五品下。北齐门下省属官有殿中监四人，掌驾前奉引行事，东耕则进耒耜。隋改为殿内局，监二人，品正第六下。大业三年，分门下省尚食、尚药、御府、殿内等局，分太仆寺车府、骅骝等署，置殿内省，监正四品，少监从四品，丞从五品，各一人，掌诸供奉；又有奉车都尉十二人，掌进御舆马；统尚食、尚药、尚舍、尚衣、尚乘、尚辇等六局。皇朝因改曰殿中省。龙朔二年改为中御府，监为中御大监；咸亨元年复旧。）少监二人，从四品上；（隋炀帝置一人，从四品。皇朝加至二人，龙朔、咸亨随省改复。）丞二人，从五品上；（隋炀帝置一人，从五品。皇朝加至二人。龙朔二年改为中御大夫，咸亨元年复故。）主事二人，从九品上。（隋炀帝置，皇朝因之。）殿中监掌乘舆服御之政令，总尚食、尚药、尚衣、尚乘、尚舍、尚辇六局之官属，（旧属官又有天藏府，开元二十三年省。）备其礼物，而供其职事；少监为之贰。凡听朝，则率其属执伞扇以列于左右。凡大祭祀，则进大珪、镇珪于谴门之外；既事，受而藏之。凡行幸，则侍奉于仗内；若游燕、田阅，则骖乘以从焉。（今内别置闲厩使，其务多分殿中及太仆之事。至于舆辇、车马，则使掌其内，监知其外，游燕侍奉，皆不与焉。）若元正、冬至大朝会，则跪而进爵。若和合御药，则监视而尝之。丞掌判监事，兼勾检稽失，省署抄目。主事掌印及知受事发辰。
尚食局：奉御二人，正五品下；（《周礼》有膳夫、内饔。秦置六尚，有尚食之名，如淳以为主天子物曰 尚 。叹因之，后遂省并共职于太官、汤官。至北齐，门下省统六局，尚食局有典御二人，丞、监各四人；又有集书省，统三局，有中尚食局典御二人、监四人，品与尚食同。后周有内膳上士二人、中士四人，凡进食必先尝之。至隋开皇初，门下省统尚食局，有典御二人、直长四人、食医四人；大业三年分属殿内，改典御为奉御，员二人，正五品。皇朝因之。龙朔二年改为奉膳大夫，咸亨元年复故。）直长五人，正七品上；（隋开皇初，置直长四人，从七品下，大业三年，加置六人，增品为正第七。皇朝因之，减置五人。）食医八人，正九品下；（《周礼》有食医中士二人。 掌和王之六食、六饮、六膳、百羞、百酱、八珍之齐 。隋尚食局有食医四人，皇朝加至八人。后周置主食、主膳等，皇朝因之。）主食十六人。（后周内膳有主食十二人。）尚食奉御掌供天子之常膳，随四时之禁，适五味之宜，（春肝、夏心、秋肺、冬肾。季之月脾，皆时王不可食。五味：酸、咸、甘、苦、辛。）当进食，必先尝。凡天下诸州进甘滋珍异，皆辨其名数，而谨其储供。直长为之贰。凡元正、冬至大朝会飨百官，与光禄视其品秩，分其等差而供焉。其赐王公已下及外方宾客亦如之。若诸陵月享，则于陵所视膳而献之。（诸陵须上食，陵别殿中省主膳三十人分番上下，每季差官相监，于陵所造食供进。）食医掌和齐所宜。主食掌率主膳以供其职。
尚药局：奉御二人，正五品下；（自梁、陈、后魏已往，皆太医兼其职。北齐门下省统尚药局，有典塑二人、侍御师四人、尚药监四人，御药之事；又集书省统三局，有中尚药局典御二人、丞二人、中谒者仆射二人，惣知中宫医药之事。隋门下省统尚药局典御二人，正五品下；侍御医四人，正七品上；直长四人，正七品下；医师四十人。大业三年分属殿内，改为奉御，皇朝因之。龙朔二年改为奉医大夫，咸亨元年复旧。）直长四人，正七品上；（隋置四人，正七品下，炀帝加品为正七品，皇朝因之。）侍御医四人，从六品上；（北齐尚药局有侍御师四人，隋有侍御医四人，皇朝因之。）主药十二人；药童三十人；（汉有药丞，主药。后周有主药六人，隋有主药四人、药童二十四人。）司医四人，正八品下；（隋大业中置，皇朝因之。）医佐八人，正九品下；（隋大业中置，皇朝因之。）按摩师四人；（隋有按摩师一百二十人，皇朝减置。）咒禁师四人；（皇朝初置。）合口脂匠二人。（皇朝初置。）尚药奉御掌合和御药及诊候之事；直长为之贰。凡药有上、中、下之三品。（上药为君，养命以应天；中药为臣，养性以应人；下药为佐，疗病以应地，递相宣摄而为用。）凡合药宜用一君、三臣、九佐，方家之大经也，必辩其五味。三性、七情，然后为和剂之节。五味谓酸、咸、甘、苦、辛，酸属肝，咸属肾，甘属脾，苦属心，辛属肺。三性谓寒、温、平。七情谓有单行者，有相须者，有相使者，有相畏者，有相恶者，有相反者，有相杀者。其用又有四焉，曰汤、丸、酒、散，视其病之深浅所在而服之。诊脉辨寸、关、尺之三部，以调四时沉、浮、滑、涩之节，而知病之所在。在胸隔者，先食而后服药；在心腹者，先服药而后食。凡合和御药，与殿中监视其分、剂，药成，先尝而进焉。（合药供御，门下、中书司别长官一人，并当上大将军卫别一人，与殿中监、尚药奉御等监视；药成，医佐以上先尝，然后封印；写本方，方后具注年、月、日，监药者扁署名，俱奏。饵药之日，尚药奉御先尝，次殿中监尝，次皇太子尝，然后进御。）侍御医掌诊候调和。司医、医佐掌分疗众疾。主药、药童掌刮、削、捣、筛。按摩师、咒禁师所掌如太医之职。
尚衣局：奉御二人，从五品上；（《周礼》有司服中士二人， 掌王吉凶衣服，辨其名物与其用事 。战国有尚衣、尚冠之职。秦、汉少府属官有御府令、丞，掌供御服。后汉又掌宦者，典官作中衣服及补浣之事。魏因之。晋属光禄勋，东晋省。宋大明中，改尚方曰左、右御府，各置令、丞一人。后废帝初，省御府，置中署，隶右尚方；其后又置。至齐高祖省，文帝又置。初，宋氏用三品勋位，明帝改用二品，准南台御屯，掌金银、彩帛，凡诸造作，以供奉，及妃、主、六宫。梁、陈无御府，其职隶在尚方。后魏有掌服郎，从六品上。北齐门下省统主衣局都统、子统各二人。后周有司服上士二人、中士二人。隋门下省有御府局监二人，大业三年分属殿内省，其后又改为尚衣局。皇朝因之。龙朔二年改为奉冕大夫，咸亨元年复旧。）直长四人，正七品下；（隋改御府为尚衣局，始置直长，领主衣。皇朝因之。）主衣十六人。（隋置，皇朝因之。）尚衣奉御掌供天子衣服，详其制度，辨其名数，而供其进御；直长为之贰。
凡天子之冕服十有三：一曰大裘冕，二曰衮冕，三曰惊冕，四曰毳冕，五曰冕，六曰玄冕，七曰通天冠，八曰武弁，九曰弁服，十曰黑介帻，十一曰白纱帽，十二曰平巾帻，十三曰翼善冠。
大裘冕，无旒，冕广八寸，长一尺六寸，（玄表裹。以下广狭准此。）金饰，玉簪导，以组为缨，色如其绶；裘以黑羔皮为之，玄领、衤票、襟缘；朱裳，白纱中单，阜领，青衤票、衤巽、裾；革带，玉钩碟，大带，（素带朱裹，纰其外，上以朱，下以绿，纽约用组。）；（，蔽膝也。凡皆随裳色。）鹿卢玉具剑，火珠镖首；白玉双佩；玄组双大绶，六彩：玄、黄、赤、白、缥、绿，纯玄质，长二丈四尺，五百首，广一尺；（小双绶，长二尺六寸，色同大绶，而首半之，间施三玉环。）朱蔑，赤舄。祀天神地则服之。
衮冕，垂白珠十有二旒，以组为缨，色如其绶，驻矿充耳，玉簪导；玄衣、矿裳，十二章，（八章在衣，日、月、星辰、龙、山、华虫、火、宗彝；其四章在裳，藻、粉米、黼、黻；衣缥、领为升龙，皆织成为之。）龙、山以下，每章一行，重以为等，每行十二；白纱中单，黼领，青衤票、撰、裾，；革带、大带、剑、玉佩、绶、蔑与上同，舄加金饰。享庙、谒庙及庙遣上将、征还、饮至、践阼、加元服、纳后、若元日受朝及临轩册拜王公则服之。
惊冕，服七章，（三章在衣：华虫、火、宗彝；四章在裳：藻、粉米、黼、黻。）余同衮冕。有事远主则服之。
毳冕，服五章，（三章在衣：宗彝、藻、粉米；二章在裳：黼、黻。）余同鳖冕。祭海、岳则服之。
絺冕，服三章，（一章在衣：粉米；二章在裳：黼、黻。）余同毳冕。祭社稷、帝社则服之。
玄冕服，（衣无章，裳刺黻一章。）余同冕。蜡祭百神、朝日、夕月则服之。
通天冠，加金博山，附蝉十二首，施珠翠，黑介帻，发缨翠，玉若犀簪导；绛纱袍，白纱中单，朱领、撰，白裙襦，亦裙衫。绛纱蔽膝；白假带；方心曲领；其革带、剑、、绶与上同；白袜，黑舄。若未加元服，则双童髻，空顶黑介帻，双玉导，加宝饰。诸祭还及冬至受朝、元会、冬会则服之。
武弁，金附蝉，平巾帻。（余同前服。）讲武、出征、四时狩、大射、、类、宜社、赏祖、罚社、纂严则服之。
弁服，（弁以鹿皮为之。）十有二琪，（琪以白玉珠为之。）玉簪导，绛纱衣，素裳，白玉双珮，鞶囊，小绶，白韈，乌皮履。朔日受朝则服之。
黑介帻，白纱单衣，白裙襦，革带，素韈，乌皮履。拜陵则服之。
白纱帽，(亦乌纱。)白裙襦，白韈，乌皮履。视朝听讼及燕见宾客则服之。
平巾帻，(金宝饰。)导簪、冠支皆以玉，紫褶，(亦白褶。)白挎，玉具装，真珠宝钿带，著鞾。乘马则服之。
翼善冠，其常服及白练裙襦通著之；若服挎褶，则与平巾帻通著。（已上并古服，有事及见宾客则服之。自隋文帝制柘黄袍及巾、带以听朝，至今遂以为常。）
凡天子之大圭曰，长三尺；镇圭长尺有二寸。有事于郊庙、社稷，则出之于内；将享，至于中臆门，则奉镇圭于监而进。既事，复受而藏之。凡大朝会则设御案，朝毕而彻焉。
尚舍局：奉御二人，从五品上；（《周礼》有掌舍，掌行所解止之处帷、幕、幄、帟之事。汉少府属官有守宫令、丞。掌宫殿陈设。魏殿中监掌帐设监护之事。晋、宋已下，其职并在殿中监。隋炀帝置殿内省、改殿内局为尚舍局，置奉御二人，正五品。皇朝因之。龙朔二年改为奉大夫，咸亨元年复旧。）直长六人，正七品下；（隋炀帝置八人，皇朝减二人。）幕士八千人。（皇朝置，掌供御及殿中杂张设之事。）尚舍奉御掌殿庭张设，供其汤沐，而洁其洒扫；直长为之贰。凡大驾行幸，预设三部帐幕，有古帐、大帐、次帐、小次帐、小帐，凡五等。古帐八十连，（高二丈，纵广二丈五尺，前有五梁，后有七梁。）大帐六十连，（高一丈五尺，纵广二丈，前有四梁。）次帐四十连，（高一丈三尺，纵广一丈五尺，前有三梁。三帐皆朱蜡骨，绯紬绫，浮游覆之。）小次帐三十连，（高一丈一尺，纵广一丈二尺。）小帐二十连。（高八尺，纵广九尺。）凡五等之帐各三，是为三部。（帐皆乌毡为表，朱绫为覆，下有紫帏方座，金铜行床，垂以帘。其诸帐内外又设六柱、四柱。三柱，为垣墙之制，皆青拖为表，朱帛为裹。）其外置排坡以为蔽捍焉。（排城连版为之，每版皆画辟邪猛兽，表裹漆之。）
凡供汤沐，先视其洁清芳香，适其寒温而进焉。凡大祭祀，有事於郊坛，则先设行宫於坛之东南向，随地之宜。将祀三日，则设大次于外谴东门之外道北。南向而设御座。若有事於明堂及太庙，则设大次於东门，如郊坛之制。凡致斋，则设幄于正殿西序及室内，俱东向，张于楹下。凡元正、冬至大朝会，则设斧废于正殿。（施榻席及薰炉。若朔望受朝，则施幄帐于正殿，帐裙顶带方阔一丈四尺。）
尚乘局：奉御二人，从五品上；（自秦、汉已来，其职皆在太仆。北齐大仆骅骝署有奉乘十人，管十二闲马。隋炀帝取之，置尚乘局。皇朝因之，增置奉御四人：一人掌左六闲马；一人掌右六闲马；一人掌粟草、饲丁请受配给，及勾勘出入破用之事；一人掌鞍鞯辔勒，供马调度，及疗马医药料度之事。龙朔二年改为奉驾大夫，咸亨元年复故。开元二十三年减置二人。先是别置闲厩使，因隶焉，犹属殿中。）直长十人，正七品下；（隋炀帝置十四人，皇朝因之，开元二十三年减四人。）奉乘十八人，正九品下；（后魏有奉乘郎，从五品下。后周左、右厩各有奉乘二十人。隋炀帝置尚乘局，有奉乘十人。皇朝加置二十四人，每闲二人。开元二十三年减六人。）习驭五百人；（后周左、右厩各有驭夫一百二十人，皇朝加置习驭五百人，掌调习六闲之马。）掌闲五千人；（皇朝置，掌分饲养六闲之马。）司库一人，正九品下；（皇朝初置二人，掌六闲库物。开元二十三年减。）司禀二人，正九品下；（皇朝置之。）典事五人；（皇朝置，掌六闲粟草。）兽医七十人。（周礼有兽医下士，掌疗畜兽之疾病；又有巫马下士二人、医四人，掌知马祖、先牧、马社、马步之神，养疾马，以药攻马疾也。北齐内厩局有马医二人。皇朝置兽医，掌疗左、右六闲之马。）尚乘奉御掌内外闲厩之马，辨其粗良，而率其习驭；直长为之贰。六闲：一曰飞黄，二曰吉良，三曰龙媒，四曰陶赊，五曰駃騠，六曰天苑。左、右凡十有二闲，分为二厩：一曰祥麟，二曰凤苑，以系饲马。（今仗内有飞龙、祥麟、凤苑、鸩鸾、吉良、六群等六厩，奔星、内驹等两闲；仗外有左飞、右飞、左万、右万等四闲，东南内、西南内等两厩。）凡御马必敬而式之，非因调习，不得捶击；（诸闲底上细马，若欲调习，唯得厩内乘骑，不得辄出。）习其进御之制，而为出入之禁。（陇右诸牧监使每年简细马五十匹进。其祥麟，凤苑厩所须杂给马，年别简粗壮敦马一百匹，与细马同进。仍令牧监使预简敦马一十匹别牧放，殿中须马，任取充。）凡秣马给料，以时为差。（春、冬日给蒿一围，粟一斗，盐二合；秋、夏日给青刍一围，粟减半。）凡外牧进良马，印以 三花 、 飞 、 风 之字，而为志焉。（细马、次马送尚乘局者，于尾侧依左、右闲印以 三花 ；其余杂马送尚乘者，以 风 字印印左髀，以 飞 字印印左髀。）奉乘掌率习驭、掌闲、驾士及秣饲之法。凡驭马必视其齿历、劳逸而调习之。（马四年而两齿，五年而四齿，六年而六齿成焉。七年而右一齿缺，八年而上下两边各一齿缺，九年而上下尽缺。十年而下两齿出，十一年而下四齿《齿臼》，十二年尽《齿臼》。十三年下两齿平，十四年下四齿平，十五年下尽平。十六年上两齿《齿臼》，十七年上四齿《齿臼》，十八年上尽《齿臼》。十九年上两齿平，二十年上四齿平。）司库掌鞍辔乘具。司禀掌藁秸出纳。兽医掌疗马病。（凡马病，灌而行之，观其病之所发。疗马病有五劳：一曰筋劳，二曰骨劳，三曰皮劳，四曰气劳，五曰血劳。久步则生筋劳，久立则生骨劳，久汗不干则生皮劳，汗未差燥而饲饮之则生气势，驱驰无节则生血劳。有伤寒者，有伤热者，有疡者，咸据经方以疗焉。）
尚辇局：奉御二人，从五品上；（周祀： 小司徒中大夫二人，掌六畜、车辇。 又： 巾车下大夫二人，掌王后之五辂，辇车组挽，有た羽盖。 古谓人牵为辇，春秋宋万以乘车辇其母。秦始皇乃去其轮而舆之，汉代遂为人君之乘。后汉有乘舆六辇。魏、晋小出则乘之，及过江而亡。太元中，谢安率意而作，及破符坚得之，形制无差，大小如一，时人嗟其默识。宋武执慕容超，获金钲辇。古之辇舆，大率以六尺为度，齐武帝造大、小二辇，雕饰甚工，下桐辕轭，悉金花锾兽。梁大辇中方八尺，左、右开四望，金鸾栖轭。隋有六辇，大礼皆乘之。秦、汉、魏、晋并太仆属官车府令掌之，东晋省太仆，遂隶尚书驾部。宋、齐、梁、陈车府、乘黄令。丞掌之，后魏、北齐则乘黄、车府令兼掌之，后周则司车辂主之，隋又乘黄、车府令兼掌之。炀帝置殿内省尚辇局奉御二人，正五品。皇朝因之，为从五品上。龙朔二年改为奉辇大夫，咸亨元年复旧。）直长四人，正七品下；（隋炀帝置，皇朝因之，又置掌扇、掌翰等员，掌执扇及执纸、笔、砚杂供奉之事。）掌辇二人，正九品下；（皇朝初置四人，开元二十三年减二人，又置主辇、奉轝等员。掌率主辇以供其事。）主辇四十二人，（皇朝置，凡七辇，辇六人。）奉十五人。（皇朝置之。）尚辇奉御掌舆辇、伞扇之事，分其次叙，而辨其名数；直长为之贰。凡大朝会则陈于庭，大祭祀则陈于庙。（辇有七：一曰大凤辇，二曰大芳辇，三曰仙游辇，四曰小轻辇，五曰芳亭辇，六曰大玉辇，七曰小玉辇。举有三：一曰五色，二曰常平，其用如七辇之仪；三曰腰，则常御焉。）凡大朝会及祭祀，则出之于内；既事，复进而藏之。凡伞扇，大朝会则伞二、翰一，陈之于庭；（孔雀扇一百五十有六，分居左、右。旧，翟尾扇，开元初，改为绣孔雀以省。）若常听朝，皆去扇，左、右各留其三，以备常仪。（崔豹《古今注》云： 华盖，黄帝所作也。与蚩尤战于涿鹿之野，常有五色云气、金枝玉叶止于帝上，有花之象，故因作华盖也。 《通俗文》曰： 张帛避雨谓之伞盖。 《古今注》曰： 翟尾扇起于殷代，高宗有ず雉之祥，服章多用翟羽。周制以为王后、夫人之车服，舆辇有婴，即缉翟羽为扇婴，以障蔽翳风尘也。 ）


吏部尚书一人侍郎二人
郎中二人员外郎二人主事四人令史三十人
书令史六十人亭长八人掌固十三人
司封郎中一人
员外郎一人主事二人令史四人书令史九人
掌固四人
司勋郎中一人
员外郎二人主事四人令史三十三人书令史六十七人掌固四人
考功郎中一人
员外郎一人主事三人令史十五人书令史三十人掌固四人
吏部尚书一人，正三品；（周之天官卿也。《汉旧仪》云： 尚书四人，为四曹：一曰常侍曹，二曰二千石曹，三曰民曹，四曰客曹。成帝增置三公曹，为五曹。其常侍曹主丞相、御史、公卿事。后汉光武又分为六曹；常侍曹为吏部曹，主选举、斋祀事。汉末，又改吏部为选部，专掌选举事。灵帝以梁鹄为选部尚书。魏改选部为吏部。历晋，至宋孝武大明二年，置二吏部尚书，废五兵尚书，寻复旧名。齐、梁、陈、后魏、北齐皆曰吏部尚书。后周依《周官》，置大冢宰卿一人，正七命。隋复曰吏部尚书。然此官历代班序常尊，不与诸曹同也。 《汉官仪》： 尚书秩六百石，次补二千石。 《晋令》： 吏部尚书五时朝服，纳言帻，进贤两梁冠，佩水苍玉，乘轺车皂轮。 《袁子正书》曰： 尚书佩契刀囊，执版，加簪笔焉。 自魏至粱并第三品。梁秩加至中二千石；后定十八班，班多为贵，吏部尚书班第十四，诸曹尚书班第十三。陈因梁。后魏、北齐、隋吏部尚书并正第三品，皇朝因之，掌文官选举。龙朔二年改为司列太常伯，咸亨元年复为吏部尚书。光宅元年改为天官尚书，神龙元年复故。）侍郎二人，正四品上。（周之天官小宰中大夫也。汉已来尚书侍郎，今郎中之任也。后周依《周官》。隋炀帝三年，尚书六曹吏部、礼部、兵部、刑部、民部、工部各置侍郎一人，以贰尚书之职，并正第四品。皇朝诸曹侍郎降为正四品下，惟吏部侍郎为正四品上。龙朔二年改为司列少常伯，咸亨元年复为吏部侍郎。总章元年，与兵部各增一员。光宅、神龙并随曹改复。）吏部尚书、侍郎之职，掌天下官吏选授、勋封、考课之政令。凡职官铨综之典，封爵策勋之制，权衡殿最之法，悉以咨之。其属有四：一日吏部，二日司封，三日司勋，四日考功；尚书、侍郎总其职务而奉行其制命。凡中外百司之事，由于所属，皆质正焉。凡选授之制，每岁孟冬，以三旬会其人：去王城五百里之内，集于上旬；千里之内，集于中旬；千里之外，集于下旬。以三铨分其选：一曰尚书铨，二曰中铨，三曰东铨。以四事择其良：一曰身，二曰言，三曰书，四曰判。（每试判之日，皆平明集于试场，识官亲送，侍郎出问目，试判两道。或有糊名，学士考为等第。或有试杂文，以收其俊。）以三类观其异：一曰德行，二曰才用，三曰劳效。德钧以才，才钩以劳。其优者擢而升之，否则量以退焉。所以正权衡，明与夺，抑贪冒，进贤能也。然后据其状以窍之，量其资以拟之。五品已上以名闻，送中书门下，听制授焉。六品已下常参之官，量资注定；其才识颇高，可擢为拾遗、补阙、监察御史者；亦以名送中书门下，听敕授焉。其余则各量资注拟。若都畿、清望，历职三任，经十考已上者，得隔品授之。不然则否。（谓监察御史、左。右拾遗、大理评事、畿县丞。簿。尉三任十考已上，有隔品授者。）凡出身非清流者，不注清资之官。（谓从流外及视品出身者。其中书主书、门下录事，尚书郡事，历任考词、使状有清干及德行、言语，兼书、判、吏用，经十六考已上者，听拟寺。监丞、左。右卫及金吾长史。）凡注官皆对面唱示。若官、资未相当及以为非便者，听至三注。三注不伏注，至冬检旧判注拟。凡伎术之官，皆本司铨注讫，吏部承以附甲焉。（谓秘书、殿中、太仆寺等伎术之官，唯得本司迁转，不得外叙。若本司无阙者，听授散官，有阙先授。若再经考满者，亦听外叙。）凡同事联事及勾检之官，皆不得注大功已上亲。凡皇亲及诸军功，兼注员外官。（其内外员外官及检试官，本司长官量闲剧取资历清正旧人分判曹事，自外则不判。若长官及别驾、长史、司马等官，则不在此例。）凡注官阶卑而拟高则曰 守 ，阶高而拟卑则曰 行 。凡三铨注拟讫，皆当铨团甲以过左、右丞相。若中铨、东铨，则亦先过尚书讫，乃上门下省。给事中读，黄门侍郎省，侍中审，然后进甲以闻。（若尚书、丞相、门下批 官不当 者，则改注，亦有重执而上者。）凡大选终季春之月。（若有选人身在军旅，则军中试书、判，封送吏部而注拟。亦或春中不解而后集，谓之春选。若优劳人有敕即与处分及即与官者，并听非时选，一百日内注拟毕。）所以定九流之品格；补万方之阙政，官人之道备焉。
郎中二人，从五品上；（《周官》太宰属官有下大夫，盖郎中之任也。秦有郎中，以其为郎，侍卫居中，故曰郎中。汉选尚书郎初从三署郎次补之。初入尚书台，称郎中；满岁，称侍郎。故郎中之名，犹因三署旧号也。按：吏部郎中，后汉置之，职在选举。魏、晋用人，妙于时选，其诸曹郎功高者迁为吏部郎。其吏部朗历代品秩皆高于诸曹郎。魏晋、宋、齐吏部郎品第五，诸曹郎第六。梁吏部郎品第四，班第十一。诸曹郎班第十。陈因梁。后魏、北齐吏部郎品正第四上，诸曹郎品正第六上。后周依《周官》。隋初，二十四司并为侍郎，品从第五。炀帝三年，置六司侍郎，诸曹侍郎并改为郎，又改吏部为选部郎，异于六侍郎之名。皇朝为吏部郎中。龙朔二年改为司列大夫，咸亨、光宅，神龙并随曹改复。）员外郎二人，从六品上；（《周官》太宰属官有上士，盖今员外郎之任也。《宋百官阶次》有员外郎，美迁为尚书郎。后周依《周官》。隋文帝开皇六年，尚书二十四司各置员外郎一人，品从第六，谓曹郎本员之外复置郎也。炀帝三年，又废二十四司员外郎，每司减一郎，置承务郎一人，同开皇员外郎之职；曰选部承务郎，一人。皇朝尚书诸曹各置员外郎一人，吏部置二人。龙朔、咸亨、光宅、神龙并随曹改复。）主事四人，从八品下。（隋炀帝初置，为从九品下。开元二十四年，升为八品。）郎中一人，掌考天下文吏之班、秩、品、命。凡叙阶二十九：从一品曰开府仪同三司，（后汉殇帝延平元年，邓骘马车骑将军、仪同三司， 仪同 之名，自此始也。又吕布有平董卓之勋，开府如三司；魏黄初三年，黄权为车骑将军、开府仪同三司， 开府 之名，自此始也，其品第一。梁班第十七，陈氏秩万石，北齐从一品。后周置上开府仪同三司、开府仪同三司、上仪同三司、仪同三司等十一号，以酬勤劳。隋氏因之。皇朝初，惟置开府仪同三司，为散官品。）正二品曰特进，（二汉及魏、晋以为加官，从本官服，无吏、卒，品第二，位次诸公下，在开府、骠骑上，进贤两梁冠、黑介帻、五时朝服，无章绶。又《汉朝杂事》云： 诸侯功德优盛，朝廷所敬异，有赐位特进，在三公下，平冕、玄衣，侍祠郊庙。 《宋百官阶》次： 江左皆兼官。晋傅咸奏特进品第二，执皮帛，坐侍臣之下。 梁班第十七。北齐特进第二品。隋特进为正二品，散官。皇朝因之。）从二品曰光禄大夫，（秦郎中令属官有中大夫，汉氏因之。武帝太初元年更名光禄大夫，秩比二千石，掌论议，无员。后汉因之。自魏以来，诸公卿告老，多加其位。晋太始初，分为左、右光禄大夫，皆无员；若致仕，又给六尺床、帐、簟、蓐。宋氏因之。济光禄勋府有左、右光禄大夫，皆银章、青绶；若加金章、紫绶者，为金紫光禄大夫。王晏乞一片金，乃启转金紫。梁、陈并因之，光禄大夫十三班。后魏左、右光禄大夫从第一品；太和二十三年，第二品。北齐因之。后周左、右光禄大夫正八命。隋为正二品，散官。炀帝改光禄大夫为从一品，左光禄大夫正二品，右光禄大夫从二品。皇朝初，犹有左、右之名，贞观之后，唯有光禄大夫。）正三品曰金紫光禄大夫，（本两汉光禄大夫也。至魏、晋，有加金章、紫绶者，则谓为金紫光禄大夫。晋则金紫、银青、左、右四职并置，假金章、紫绶及加金章、紫绶并秩第二，禄赐、班位、冠帻、车服、佩玉及诸所赐给皆与特进同。自晋已后，皆为兼官，少有正授。梁金紫光禄大夫为第十四班，陈为中二千石，北齐从二品，隋氏因为散官，炀帝为正三品，皇朝因之。）从三品曰银青光禄大夫，（本末与金紫同。晋有银青光禄大夫王翘之。宋、齐之后，或置或省。梁、陈无职。北齐三品。隋正三品，散官；炀帝改为从三品。皇朝因之。然而加金章、紫绶及银章、青绶则尊崇之，合居光禄之上，隋氏定令误，遂因仍不改。）正四品上曰正议大夫，（隋炀帝置，为正四品，散官。盖取秦大夫官论议，故置正议、通议之名。）正四品下曰通议大夫，（隋炀帝置，正四品。）从四品上曰太中大夫，（秦太中大夫秩比千石，掌论议。汉氏因之。梁班第十一，陈秩千石。北齐从第三品。皇朝为散官。）从四品下曰中大夫，（秦置中大夫。汉武帝太初元年，改为光禄大夫。北齐中大夫第四品。皇朝为散官。）正五五品上曰中散大夫，（后汉有中散大夫，六百石，无员。魏、晋因之。《齐职仪》： 品第七，绛朝服，进贤一梁冠。 梁班第十，陈秩千石。皇朝为散官。）正五品下曰朝议大夫，（《汉宫仪》： 大夫以上得奉朝议。 则其义也。隋文帝置朝议大夫，为从三品，散官。）从五品上曰朝请大夫，（汉诸将军、公卿年高德重者，得以列侯就第，特进，奉朝请，则其义也。隋炀帝置朝请大夫，为正五品，散官。）从五品阳下曰朝散大夫，（隋文帝置朝散大夫，为正四品，散官；炀帝改为从五品下。）正六品上曰朝议郎，（宋、齐、梁、陈、后魏、北齐，诸九品散官皆以将军为品秩，谓之加戎号。隋开皇六年，始置六品已下散官，并以郎为正阶，尉为从阶：正六品上为朝议郎，下为武骑尉；从六品上为通议郎，下为屯骑尉；正七品上为朝请郎，下为骁骑尉；从七品上为朝散郎，下为游骑尉；正八品上为给事郎，下为飞骑尉；从八品上为承奉郎，下马旅骑尉；正九品上为儒林郎，下为云骑尉；从九品上为文林郎，下为羽骑尉。炀帝又置八郎、八尉。六品置建节尉、奋武尉，七品置宣惠尉、绥德尉，八品置怀仁尉、守义尉，九品置奉诚尉、立信尉，并为正从。又，六品置承议郎、通直郎，七品置宣德郎、朝散郎，八品置登仕郎、将仕郎，九品置常从郎、奉信郎，亦为正从。皇朝以郎为文职，尉为武职，遂采开皇、大业之制，以为六品已下散官。）正六品下曰承议郎，（隋炀帝置，为正六品。）从六品上曰奉议郎，（隋文帝置通议郎，皇朝改焉。）从六品下曰通直郎，（晋、宋以来，诸官皆有通直，盖谓官有高下，而得通为宿直者。隋炀帝置通直郎三十人，从六品。）正七品上曰朝请郎，（晋、架、齐、梁、陈并有奉朝请员。）正七品下曰宣德郎，（隋炀帝置宣德郎三十人，正七品。）从七品上曰朝散郎，（隋文帝置。）从七品下曰宣义郎，（梁有宣义将军。隋文帝置游骑尉，皇朝改焉。）正八品上曰给事郎，（隋文帝置。）正八品下曰征事郎，（隋炀帝置。）从八品上曰承奉郎，（隋文帝置。）从八品下曰承务郎，（隋炀帝尚书二十四司各置承务郎一人，类今尚书员外郎也。皇朝因其名而置。）正九品上曰儒林郎，（前史各有《儒林传》，取其义也。）正九品下曰登仕郎，从九品上曰文林郎，（北齐置文林馆，征文学之士以充之，取其义也。）从九品下曰将仕郎。凡散官四品已下、九品已上，并于吏部当番上下。（其应当番四十五日。若都省须使人送符及诸司须使人者，并取兵部、吏部散官上。经两番已上，听简入选；不第者依番，多不过六也。）凡叙阶之法，有以封爵，（谓嗣王、郡王初出身，从四品下叙；亲王诸子封郡王者，从五品上，国公，正六品上；郡公，正六品下；县公，从六品上；侯及伯、子、男并递降一等。若两应叙者，从高叙也。）有以亲戚，（谓皇亲缌麻已上及皇太后周亲，正六品上叙；皇太后大功亲、皇后周亲，从六品上；皇袒免亲、皇太后小功。缌麻、皇后大功亲，正七品上；皇后小功。缌麻亲、皇太子妃周亲，从七品上。其外戚各依本服降二等叙。娶郡主，正六品上；娶县主，正七品上。郡主子，出身从七品上；县主子，从八品上叙。）有以勋庸，（谓上柱国，正六品上叙；柱国已下，每降一等，至骑都尉，从七品下；骁骑尉、飞骑尉，正九品上；云骑尉、武骑尉，从九品上。）有以资荫，（谓一品子，正七品上叙，至从三品子，递降一等。四品、五品有正、从之差，亦递降一等；从五品子，从八品下叙。国公子，亦从八品下。三品以上荫曾孙，五品已上荫孙；孙降子一等，曾孙降孙一等。赠官降正官一等，散官同职事。若三品带勋官者，即以勋官品同职事荫；四品降一等，五品降二等。郡、县公子，准从五品孙；县男已上子，降一等。勋官二品子，又降一等。二王后子孙，准正三品荫。）有以秀、孝，（谓秀才上上第，正八品上；已下递降一等，至中上第，从八品下。明经降秀才三等。进士、明法甲第，从九品上；乙第，降一等。若本荫高者，秀才、明经上第，加本荫四阶；已下递降一等。明经通二经已上，每一经加一阶；及官人通经者，后叙加阶亦如之。凡孝义旌表门闾者，出身从九品上叙。）有以劳考，（谓内外六品已下，四考满，皆中中考者，因选，迭一阶；每二中上考，又进两阶；每一上下考，进两阶。若兼有下考，得以上考除之。）有除免而复叙者；皆循法以申之，无或枉冒。（谓官人犯除名限满应叙者，文、武三品已上奏闻；正四品于从七品下叙，已下递降一等，从五品于从八品上叙；六品、七品，从九品上叙；八品、九品，从九品下叙。若出身品高于此法者，仍从高。）凡应入三品、五品者，皆待别制而进之，不然则否。（谓应入三品者，皆须先在四品已上官，仍限三十考已上、本阶正四品上、无痕累者，奏听进止。应入五品者，皆须先在六品已上官及左。右补阙、殿中侍御史、太常博士、詹事司直、京兆。河南。太原府判司，皆限十六考已上、本阶正六品上；伎术官本司无六品官，频任三政七品者，仍限二十考已上。并所司勘责讫，上中书门下重勘讫，然后奏闻，别制以授焉。）凡文武百僚之班序，官同者先爵，爵同者先齿。（谓文武朝参行立：二王后位在诸王侯上，余各以官品为序。致仕官各居本色之上。若职事与散官、勋官合班，则文散官在当阶职事者之下，武散次之，勋官又次之。官同者，异姓为后。若以爵为班者。亦准此。其男巳上任文、武官者，从文、武班。若亲王、嗣王任卑官职事者，仍依王品。郡王任三品已下职事者，在同阶品上。自外无文、武官者，嗣王在太子太保下，郡王次之，国公在正三品下，郡公在从三品下，县公在正四品下，侯在从四品下，伯在正五品下，子在从五品上，男在从五品下。若前官被召见及预朝参者，在本品见任上；以理解者，在同品下；其在本司参集者，各依职事。若散官三品已上在京者，正、冬朝会依百官例。）凡京师有常参官，（谓五品以上职事官、八品已上供奉官、员外郎、监察御史、太常博士。）供奉官，（谓侍中，中书令，左、右散骑常侍，黄门、中书侍郎，谏议大夫，给事中，中书舍人，起居郎，起居舍人，通事舍人，左。右补阙、拾遣，御史大夫，御史中丞，侍御史，殿中侍御史。）诸司长官，（谓三品已上长官。若敕唤诸司长官及赐者，开府仪同三司、特进、光禄大夫、太子宾客、尚书左。右丞相、诸司侍郎、中书门下五品已上官、御史中丞，并同长官例。若别赐物，中书门下官正三品准二品，四品准三品，五品准四品；同中书门下平章事并同中书门下正三品。）清望官，（谓内外三品已上官及中书。黄门侍郎、尚书左。右丞、诸司侍郎，并太常少卿、秘书少监、太子少詹事、左。右庶子、左庶子、率及国子司业。四口阴已下、八品已上清官。四品谓太子左、右谕德，左。右卫、左。右千牛卫中郎将，左、右副率，率府中郎将。五品谓御史中丞，谏议大夫，给事中，中书舍人，赞善大夫，太子洗马，国子博士，诸司郎中，秘书丞，著作郎，太常丞，左、右卫郎将，左、右率府郎将。六品谓起居郎、舍人，太子司议郎、舍人，诸司员外郎，侍御史，秘书郎，著作佐郎，太学博士，詹事丞，太子文学，国子助教。七品：左、右补阙，殿中侍御史，太常博士，詹事司直，四门博士，太学助教。八品：左、右拾遣，监察御史，四门助教。）每日以六品已上清官两人待制于衙内。（若供奉官、宿卫官，不在此例。）凡授左。右丞相、侍中、中书令、六尚书已上官，听进让，其四品已上清望官，才职相当，不应进让。（按：旧制御史大夫、六尚书已上要官皆进让。臣林甫等伏以为进让之礼，朝廷所先，两省侍郎及南省诸司侍郎、左。右丞，虽在四品，职居清要，亦合让也。）凡职事官应觐省及移疾，不得过程。（谓身有疾病满百日，若所亲疾病满二百日及当侍者，并解官申省以闻。其应诗人才用灼然、要籍驱使者，令带官侍养。）年七十以上应致仕，若齿力未衰，亦听厘务。（若请致仕，五品已上，皆上表闻；六品已下，申尚书省奏闻。）凡官人身及同居大功已上亲自执工商，家专其业，皆不得入仕；风疾、使酒；不得任侍奉之官。凡内外官清白著称、强干有闻，若上第，则中书门下改授：（清白著称，皆须每任有使状一 清 、考词二 清 ，经三任为第一等，两任为第二等，一任为第三等。其都督、刺史既无考词，每使状有一 清 字，亦准任数为等第。强干有闻科等第亦准此，其科等第一等同清白第二等。）五品已上，量加进改；六品已下，至冬选量第加官。若第二、第三等人，五品已上，改日稍优之；六品已下，不待秩满，听选，加优授焉。其岭南、黔中三年一置选补使，号为 南选 。（应选之人，各令所管勘责，具言出身、由历、选数，作簿书预申省。所司具勘曹名、考第，造历子，印署，与选使勘会，将就彼铨注讫，然后进甲以闻。）凡天下官吏各有常员。（开元二十三年，敕以为诸色补署，颇多繁冗，停废诸司、监、署，府十余所，减冗散官三百余员。其见在员数，已具此书，各冠列曹之首；或未该者，以其繁细，亦存乎令、式。）凡诸司置直，皆有定制。（诸司诸色有品直：吏部二人，兵部三人，考功、职方、库部、户部、度支、驾部、比部各一人，门下省明法一人、能书二人、装潢一人，刑部明法一人，弘文馆学直四人、造供奉笔二人，造写御书笔二人、装书一人、拓书一人，修史馆装书一人，中书省明法一人、能书四人、装制敕一人、翻书译语十人、乘驿二十人，集贤院能书六人、装书十四人、造笔四人，大理寺明法二人，太常寺三十人，光禄寺十人，鸿胪寺译语并计二十人，金银作一人，漆作一人，太府、太仆、卫尉、司农寺各三人，沙苑监一人，少府监十四人，将作监五十人，殿中省尚食局。尚药局各十人、尚乘局二十人、尚辇局三人、尚舍局四人、尚衣局一人，秘书省图画一人、丹青五人、造笔一人，太史监五人，国子监明五经一人、文章兼明史一人，崇文馆拓书一人，内侍省一百人，内坊四人，仆寺十人，家令寺七人，教坊二十人，总监十四人，军器监四人，陇右六使孳课一十二人，太原府监牧役使孳课二人。外官直考者，选同京官。其前官及常选人，每年任选。若散官、三卫、勋官直诸司者，每年与折一番。）内外官吏则有假宁之节，（谓元正、冬至各给假七日，寒食道清明四日，八月十五日、夏至及腊各三日。正月七日。十五日、晦日、春。秋二社、二月八日、三月三日、四月八日、五月五日、三伏日、七月七日。十五日、九月九日、十月一日、立春、春分、立秋、秋分、立夏、立冬、每旬，并给休假一日。五月给田假，九月给授衣假，为两番，各十五日。私家庙，各给假五日。四时祭，各四日。父母在三千里外，三年一给定省假三十五日；五百里，五年一给拜扫假十五日，并除程，五品已上并奏闻。冠，给三日；五服内亲冠，给假一日，不给程。婚嫁，九日，除程。周亲婚嫁，五日；大功，三日；小功，一日，不给程。齐衰周，给假三十日；葬，三日；除服，二日。小功五月，给假十五日；葬，二日；除服，一日。缌麻三月，给假七日；葬及除服皆一日。周已上亲皆给程。若闻丧举哀，并三分减一。私忌给假一日，忌前之夕听还。五品已上请假出境，皆吏部奏闻。）行李之命。（凡别敕差使事务繁剧要重者，给判官二人，每判官并使及副使各给典二人；非繁剧者，判官一人、典二人，使及副使各给典一人；四品已上清望官，别给孔目官一人。凡吏部差使，各循其次。若员外郎及鸿胪、太府、司农、将作、少府、军器等监、寺丞，及押当兵马、仓库、园厨、苑囿、邑司、伎术、当作等官，皆不在差限。）簿书景迹，功赏殿最，具员皆与员外郎分而理焉。郎中一人，掌小选。凡未入仕而吏京司者，复分为九品，通谓之行署。其应选之人，以其未入九流，故谓之流外铨，亦谓之小铨。其校试铨注，与流内铨略同。（谓六品已下、九品已上子及州县佐吏。若庶人参流外选者，本州量其所堪，送尚书省。）其在吏部、兵部、考功、都省、御史台、中书、门下，是为 前行要望 ，目为 七司 ；其余则曰 后行闲司 。（谓流外转迁者始自府、寺而超授七司者，以为非次。长安中，毕构奏而革之，应入省者，先授闲司及后行，经两考，方转入七司，便为成例。）凡择流外职有三：一曰书，二曰计，三曰时务。其工书、工计者，虽时务非长，亦叙限；三事皆下，则无取焉。每经三考，听转选，量其才能而进之；不则从旧任。（其考满，有授职事官者，有授散官者。旧则郎中专知小铨，开元二十五年敕铨试讫，应留、放，皆尚书、侍郎定之。）员外郎一人，掌选院，谓之南曹。（其曹在选曹之南，故谓之南曹。）每岁，选人有解状、簿书、资历、考课，必由之以窃其实，乃上三铨，其三铨进甲则署焉。员外郎一人，掌判曹务。凡当曹之事，无巨细，皆与郎中分掌焉。应简试，如贡举之制。（旧，齐郎隶太常，则礼部简试。开二十五年，隶宗正，其太庙斋郎则十月下旬宗正申吏部，应试则帖《论语》及一大经。）
司封郎中一人，从五品上；（北齐置主爵郎中一人，隋文帝为主爵侍郎，炀帝改为主爵郎。武德初，为主爵郎中。龙朔二年改为司封大夫，咸亨元年复故。光宅元年改为司封郎中，神龙元年复故。开元二十四年，复为司封。）员外郎一人，从六品上；（隋文帝置，炀帝改为主爵承务郎。武德初，为主爵员外郎。龙朔、咸亨、光宅、神龙、开元并随曹改复。）主事二人，从九品上。司封郎中、员外郎掌邦之封爵。凡有九等：一曰王，正一品，食邑一万户。二曰郡王，从一品，食邑五千户。三曰国公，从一品，食邑三千户。四曰郡公，正二品，食邑二千户。五曰县公，从二品，食邑一千五百户。六曰县侯，从三品，食邑一千户。七曰县伯，正四品，食邑七百户。八曰县子；正五品，食邑五百户。九曰县男，从五品，食邑三百户。（五等之爵，盖始于黄帝，其《传》言： 置左、右大监，监于万国。 书尧典云： 协和万邦。 又云： 辑五瑞。 即五等诸侯所执玉也。夏、殷已上，其制难详。至周，则云 列爵惟五，分土惟三 ，始有封国大小之制。战国之时，又有杂号封君，谓商君、平原君等。秦又立二十等爵，以当军功。汉置王、侯二等，其二十等爵亦存；亦有 君 ，谓稷嗣、奉春等。后汉又有乡、亭侯之号。魏氏五等，皆以乡、亭，多假空名，不食本邑。及司马宜王诛曹爽，封舞阳侯。至晋，复五等之制。宋、齐之后，或置或废，亦不常也。隋氏始立王、公、侯已下制度，皇朝因之。然户、邑率多虚名，其言食实封者，乃得真户。旧制，户皆三丁以上一分入国。开元中定制，以三丁为限，租赋全入封家。）皇兄弟、皇子皆封国，谓之亲王。亲王之子承嫡者，为嗣王。皇太子诸子并为郡王。亲王之子承恩泽者亦封郡王，诸子封郡公。其嗣王、郡王及特封王子孙承袭者，降授国公。诸王、公、侯、伯、子、男若无嫡子及罪、疾，立嫡孙。无嫡孙，以次立嫡子同母弟；无母弟，立庶子。无庶子，立嫡孙同母弟；无母弟，立庶孙。曾、玄已下亦同此。无后者，国除。凡名山、大川及畿内县皆不得以封。至郡公，有余爵，听回授子孙。其国公皆特封焉。凡内命妇之制：贵妃、淑妃、德妃、贤妃并为夫人，皆正一品；昭仪、昭容、昭媛、充仪、充容、充嫒并为嫔，正二品；婕妤九员，正三品；美人九员，正四品；才人九员，正五品；宝林二十七员，正六品；御女二十七员，正七品；采女二十七员；正八品。（按：黄帝有四妃，帝誉亦然，帝尧因之。盖象后妃四星，其一明者为正妃，余三小者焉次妃。至舜不告而娶，不立正妃，但三妃而已，谓之三夫人。夏后氏增以三三而九，合十二人。《春秋说》云： 天子娶十二人。 即夏制也。《礼记》曰： 古者，天子立六宫、三夫人、九嫔、二十七世妇、八十一御女，以听天下之内理。 此盖以象三公、九卿之数，则殷制也。《周官》曰： 九嫔掌妇学之法。 至汉初，有夫人、美人及姬之号。武帝制婕妤、侄娥、容华、充衣，各有爵位。元帝加昭仪之号，凡十四等。光武乃有贵人、才人之号。《晋诸公赞》曰： 旧制：贵嫔、夫人比三公，假金紫；淑媛、淑仪、修容、修仪、婕妤、容华、充华为九嫔，比九卿，假银青。 后魏孝文改定内官，各有视品。宋、齐、梁、陈、北齐、后周多依古制，或有增损，事则不经。隋氏定制，则依《周官》之制，皇朝因之，为百二十一人。）皇太子良娣二员，正三品；良嫒六员，正四品；承徽十员，正五品；昭训十六员，正七品；奉仪二十四员，正九品。（《汉书》曰： 太子有妃，有良娣，有孺子，妻、妾三等。 历代因之。至宋明帝，更为太子置内职二等，有保林、良娣。齐建元中，太子宫置三内职：良娣比关内侯，保林比五等侯，才人比驸马都尉。隋初定制也，皇朝因之。）外命妇之制：皇姑封大长公主，皇姊妹封长公主，皇女封公主，皆视正一品；皇太子之女封郡主，视从一品；王之女封县主，视正二品。（《公羊传》曰： 天子将嫁女于诸侯，必使同姓诸侯主之， 故曰 公主 。《诗》曰： 何彼矣，美王姬也。虽则王姬，亦下嫁于诸侯。车服不系于其夫，下王后一等。 汉家公主所食曰邑；诸王女曰翁主，亦曰王主。后汉皇女皆封县公主，仪服同列侯；尊崇者加号为长公主，乘赤车马，与诸侯同。雨汉皆列侯尚主。自魏、晋已来，尚主皆拜驸马都尉。晋、宋已来，皇女皆封郡公主，王女皆封县主。）王母、妻为妃。一品及国公母、妻为国夫人；三品已上母、妻为郡夫人；四品、若勋官二品有封，母、妻为郡君；五品、若勋官三品有封，母、妻为县君。散官并同职事。勋官四品有封，母、妻为乡君。其母邑号皆加 太 字。各视其夫及子之品，若两有官爵者，皆从高。若内命妇一品之母为正四品郡君，二品母为从四品郡君，三品、四品母并为正五品郡君。凡妇人不因夫及子而别加邑号，夫人云 某品夫人 ，郡君为 某品郡君 ，县君、乡君亦然。（古者，诸侯之妻，邦人称之曰 夫人 ，亦曰 小君 。《春秋传》曰： 惠公元妃孟子。 则妃及夫人、郡君、县君、乡君之号皆起于此。汉高祖封萧何夫人为ガ君，景帝封王皇后母曰平原君。后汉安帝封乳母王圣为野王君，献帝封董卓母为池阳君。晋封虞潭母孙氏武昌侯太夫人，加金章、紫绶。太康元年，封羊夫人为乡君。孝武时，哀帝外祖母高安乡君进封宣城郡广德君。宋高祖母萧氏初封豫章国太夫人，妻减氏为国夫人。《晋令式》云： 郡公。侯太夫人、夫人，银印、青绶，佩水苍玉。 宋、齐之后，多用其制。至隋氏始定品格，皇朝因之。）凡庶子有五品已上官封，皆封嫡母；无嫡母，即封所生母。凡二王后夫人、职事五品已上、散官三品已上、王及国公母。妻朝参，各视其夫及子之礼。凡亲王孺人二人，视正五品；媵十人，祝正六品。嗣王、郡王及一品媵十人，视从六品；二品媵八人，视正七品；三品及国公媵六人，视从七品；四品媵四人，视正八品，五品媵三人，视从八品。降此已往皆为妾。（古者，诸侯一娶九女，其嫡者为夫人，余为侄、娣、孺人及媵，盖因此。）凡皇家五等亲及诸亲三等存亡、升降，皆立簿籍，每三年一造。除附之制，并载于宗正寺焉。司勋郎中一人，从五品上；（周官有司勋上士二人，凡有功者，司勋诏之。后周夏官有司勋上士一人，掌六勋之赏。隋文帝立司勋侍郎二人，炀帝改为司勋郎。武德初，为司勋郎中。龙朔二年改为司勋大夫，咸亨元年复故。）员外郎二人；从六品上；（隋文帝置，炀帝改为司勋承务郎，皇朝复为司勋员外郎。龙朔、咸亨、光宅、神龙并随曹改复。）主事四人，从九品上。司勋郎中、员外郎掌邦国官人之勋级。凡勋十有二等：十二转为上柱国，比正二品；（柱国，楚官也。项梁为楚上柱国，又陈婴为上柱国，又蔡赐为上柱国。至西魏之末，始置柱国，用旌戎秩。时陇西郡公李讳、广陵王元欣、赵郡公李弼、河内郡公独孤信、南阳公赵贵、常山公于谨、彭城公侯莫陈崇与周太祖为八柱国。至后周建德四年，初置上大将军、上开府仪同三司、开府仪同三司、上仪同三司、仪同三司、上柱国、柱国之秩，以赏勤劳。始以齐王宪、蜀公尉迟迥为上柱国是也。隋高祖受命，又采后周之制，置上柱国为从一品，柱国为正二品，上大将军从二品，大将军正三品，上开府仪同三司从三品，开府仪同三司正四品，上仪同三司从四品，仪同三司正五品，大都督正六品，帅都督从六品，都督正七品，总十一等，以酬勤劳。皇朝改以勋转多少为差，以酬勋秩。）十一转为柱国，比从二品；（战国时，楚有柱国昭阳，楚、汉之际，共敖为柱国也。）十转为上护军，比正三品；九转为护军，比从三品；（秦有护军都尉。汉高祖以陈平为护军中尉，尽护诸将。文帝时，韩安国为护军将军。平帝元始元年，更名护军都尉为护军。魏武帝以牵招为中护军将军。晋中护军将军、护军将军等并银章、青绶，武冠，绛朝服，品第四。宋、齐、梁、陈并有护军将军、中护军之职。梁武庐江置镇蛮护军，武陵置安远护军。皇朝采之，为勋官品职。）八转为上轻车都尉，比正四品；七转为轻车都尉，比从四品：（汉武帝以公孙贺为轻车将军。汉又有轻车校尉。梁、陈、后魏、北齐、隋皆有轻车将军。）六转为上骑都尉，比正五品；五转为骑都尉，比从五品；（汉武帝置骑都尉。《汉书》云： 拜李陵为骑都尉。 更始时，谣曰： 烂羊胃，骑都尉。 晋、宋、齐、梁、陈、隋并有其名。）四转为骁骑尉，比正六品；三转为飞骑尉，比从六品；二转为云骑尉，比正七品；一转为武骑尉，比从七品。（隋文帝置骁骑、飞骑、云骑、武骑尉，为文散阶，皇朝采为勋品。）凡有功效之人合授勋官者，皆委之覆定，然后奏拟。（凡征、镇勋未授身亡者，其勋依例加授。其余泛勋未授身亡者，不在叙限。）
考功郎中一人，从五品上；（《汉官仪》： 曹郎二人，掌天下岁尽集课。 魏尚书郎曹有考功郎中一人。宋、齐并置功论郎中，梁有秩论侍郎，并考功郎中之任也。北齐有考功郎中。隋文帝置考功侍郎，炀帝改为考功郎，皇朝改为考功郎中。龙朔二年改为司绩大夫，咸亨元年复故。）员外郎一人，从六品上；（隋文帝置，炀帝改为承务郎，皇朝复为员外郎。龙朔二年改为司绩员外郎，咸亨元年复故。）主事三人，从九品上。考功郎中、员外郎之职，掌内外文武官吏之考课。凡应考之官，皆具录当年功过、行能，本司及本州长官对众读，议其优劣，定为九等考第，各于其所由司准额校定，然后送省。内外文武官，量远近，以程限之有差。（京师百僚，九月三十日已前校定，十月一日送省。外官去京一千五百里内，八月三十日；三千里内，七月三十日；五千里内，五月三十日；七千里内，三月三十；万里内，正月三十日已前校定。）其外官附朝集使送簿至省。（凡流内、流外官考前厘务不满二百日者，不考。）每年别敕定京官位望高者二人，其一人校京官考，一人校外官考。又定给事中、中书舍人各一人，其一人监京官考，一人监外官考。郎中判京官考，员外郎判外官考。其检覆同者，皆以功过上使。京官则集应考之人对读注定，外官对朝集使注定讫，各以奏闻。其亲王及中书门下与京官三品已上、外官五大都督，并以功过状奏，听裁。凡考课之法有四善：一曰德义有闻，二曰清慎明著，三曰公平可称，四曰恪勤匪懈。善状之外，有二十七最：一曰献替可否，拾遗补阙，为近侍之最；二曰铨衡人物，擢尽才良，为选司之最；三曰扬清激浊，褒贬必当，为考校之最；四曰礼制仪式，动合经典，为礼官之最；五曰音律克谐，不失节奏，为乐官之最；六曰决断不滞，与夺合理，为判事之最；七曰部统有方，警守无失，为宿卫之最；八曰兵士调习，戎装充备，为督领之最；九曰推鞫得情，处断平允，为法官之最；十曰雠校精审，明于刊定，为校正之最；十一曰承旨敷奏，吐纳明敏，为宣纳之最；十二曰训导有方，生徒充业，为学官之最；十三曰赏罚严明，攻战必胜，为将帅之最；十四曰礼义兴行，肃清所部，为政教之最；十五曰详录典正，词理兼举，为文史之最；十六曰访察精审，弹举必当，为纠正之最；十七曰明于勘覆，稽失无隐，为句检之最；十八曰职事修理，供承强济，为监掌之最；十九曰功课皆充，丁匠无怨，为役使之最；二十曰耕耨以时，收获剩课，为屯官之最；二十一曰谨于盖藏，明于出纳，为仓库之最；二十二曰推步盈虚，究理精密，为历官之最；二十三曰占候医卜，效验居多，为方术之最；二十四讥察有方，行旅无壅，为关津之最；二十五曰市ㄩ不扰，奸滥不行，为市肆之最；二十六曰牧养肥硕，蕃息孳多，为牧官之最；二十七曰边境肃清，城隍修理，为镇防之最。一最已上有四善为上上；一最已上有三善，或无最而有四善为上中；一最已上有二善；或无最而有三善马上下；一最已上有一善，或无最而有二善为中上；一最已上，或无最而有一善为中中；职事粗理，善最弗闻为中下；爱憎任情，处断乖理为下上；背公向私，职务废阙为下中；居官谄诈，贪浊有状为下下。若于善最之外别可嘉尚，及罪虽戍殿、情状可矜，虽不成殿而情状可责者，省校之日，皆听考官临时量定。（诸官人犯罪负殿者，计赎铜一斤为一负，公罪倍之。十负为一殿。当上上考者，虽有殿不降，此谓非私罪。自上中已下，率一殿降一等。即公座殿失应降，若当年劳剧有异于常者，听减一殿。）内外官从见在任改为别官者，其年考从后任申校。（其别敕赐考，限当年附校。如不及当年，及当年无考，于以次有考年限。）百司量其闲剧，诸州据其上下，进考之人皆有定限。苟无其功，不要充数；功过于限，亦听量进。（诸食禄之官，考在中上已上，每进一等，加禄一季；中下已下，每退一等，夺禄一季。若私罪下中已下，公罪下下，并解见任，夺当年禄，追告身；周年，听依本品叙。）其流外官，本司量其行能、功过，立四等考第而勉进之。（清谨勤公，勘当明审为上；居官不怠，执事无私为中；不勤其职，数有愆犯为下；背公向私，贪浊有状为下下。每年对定，具簿上省。其考下下者，解所任。）凡亲、勋、翊卫皆有考第。考第之中，略有三等。（专勤谨慎，宿卫如法，便习弓马者为上；番期不违，职掌无失，虽解弓马，非是灼然者为中；违番不上，数有犯失，好请私假，不习弓马者为下。）诸卫主帅，如三卫之考。（凡统领有方。部伍整肃，清平谨恪，武艺可称者为上；居官无犯，统领得济，虽有武艺，不是优长者为中；在公不勤，数有愆失，至于武用，复无可纪者为下。）其监门校尉、直长，如帅之考。（正色当官，明于按察，监当之处，能肃察奸非者为上；居官不怠，检校无失，至于监察，未是灼然者为中；不勤其职，数有愆违，检校之所，事多疏漏者为下。）其谧议之法，古之通典，皆审其事，以为不刊。（诸职事官三品已上、散官二品已上身亡者，其佐史绿行状申考功，考功责历任勘校，下太常寺拟缢讫，覆申考功，于都堂集省内官议定，然后奏闻。赠官同职事。无爵者称 子 。若蕴德丘园，声实明著，虽无官爵，亦奏赐谧曰 先生 。）员外郎掌天下贡举之职。（开元二十四年，敕以为权轻，专令礼部侍郎一人贡举。然以旧职故，复叙于此云。）凡诸州每岁贡人，其类有六：一曰秀才，二曰明经，三曰进士，四曰明法，五曰书，六曰。其弘文、崇文生各依所习业随明经、进士例。其秀才试方略策五条，文、理俱高者为上上，文高理平、理高文平者为上中，文、理俱平者为上下，文、理粗通为中上，文劣理滞为不第。（此条取人稍峻，自贞观后遂绝。）其明经各试所习业，文、注精熟，辨明义理，然后为通。正经有九：《礼记》、《左传》为大经，《毛诗》、《周礼》，《仪礼》为中经，《周易》、《尚书》、《公羊》、《谷梁》为小经。通二经者，一大一小，若两中经；通三经者，大、小、中各一；通五经者，大经并通。其《孝经》、《论语》并须兼习。（诸明经试两经，进士一经，每经十帖。《孝经》二帖，《论语》八帖。每些三言。通六已上，然后试策：《周礼》、《左氏》、《礼记》各四条，余经各三条，《孝经》、《论语》共三条、皆绿经文及注意为问。其答者须辨明义理，然后为通。通十为上上，通八为上中，通七为上下，通六为中上。其通三经者，全通为上上，通十为上中，通九为上下，通八为中上，通七圣经通五为不第。）其进士帖一小经及《老子》，（皆经、注兼帖。）试杂文两首，策时务五条，文须洞识文律，策须义理惬当者为通。（若事义有滞、词句不偷者为不。其经、策全通为甲，策通四、帖通六已上为乙，已下为不第。）其明法试律、令各一部，识达义理、问无疑滞者为通。（粗知纲例、未究指归者为不。所试律、令，每部试十帖。策试十条：律七条，令三条。全通者为甲，通八已上为乙，已下为不第。）其明书则说文六帖，《字林》四帖。（诸试书学生帖试通讫，先口试，不限条数，疑则问之，并通，然后试策。）其明则《九章》三帖，《海岛》、《孙子》、《五曹》、《张丘建》、《夏侯阳》、《周髀》、《五经》等七部各一帖。其《缀术》六帖，《缉古》四帖。（录大义本条为问。答者明数造术，辨明术理，然后为通。记遗三等数，读令精熟，试十得九为第。其试《缀术》、《辑古》者，《缀术》七条，《缉古》三条。诸及第人并录奏，仍关送吏部。书、于从九品下叙排。）弘、崇生虽同明经、进士，以其资荫全高，试亦不拘常例。（弘、崇生习一大经、一小经者，两中经者，习《史记》者，《汉书》者，《东观汉记》者，《三国志》者，皆须读文精熟，言音典正。策试十道，取粗解注义，经通六，史通三。其试时务策者，须识文体，不失问目意，试五得三。皆兼帖《孝经》、《论语》共十条。）应简齐郎，准贡举例贴试。（太常解申礼部勘责，十月内送考功，帖《论语》及一大经，及第者，奏闻。）国子监大成二十员，取贡举及第人聪明灼然者，试日诵千言，并口试，仍策所习业，十条通七，然后补充，各授官，依色令于学内习业，以通四经为通。（其禄俸、赐会准非伎术直例给。业成者于吏部简试，《孝经》、《论语》共试八条，余经各试八条，间日一试灼然明练精熟为通。口试十通九、策试十通七为第。所加经者，《礼记》、《左传》、《毛诗》、《周礼》各加两阶，余经各加一阶。及第者放选，优与处分；如不及第，依旧任。每三年一简。九年业不成者，解退，依常选例。业未成、年未满者，不得别选及充余使。若经事故，应叙日，还令覆上。其先及第人欲加经、及官人请试经者亦准此。）


太子家令寺
家令一人丞二人主簿一人录事一人府十人史二十人亭长四人掌固六人
食官署
令一人丞二人府二人史四人掌膳十二人供膳四百人奉觯三十人掌固四人
典仓署
令一人丞二人府三人史五人掌固四人园丞二人史二人典事六人
司藏署
令一人丞二人府三人史五人典事四人掌固四人
太子率更寺
令一人丞一人主簿一人录事一人府三人史四人伶官师二人漏刻博士二人掌漏六人漏童六十人典鼓二十四人亭长四人掌固四人
太子仆寺
仆一人丞一人主簿一人录事一人府三人史五人亭长四人掌固四人
厩牧署
令一人丞二人府三人史五人典乘四人典事六人牧长四人翼驭十五人驾士三十人兽医二十人掌固四人
太子家令寺：家令一人，从四品上；(秦、汉詹事属官有太子家令、丞。张晏云： 太子称家，故曰家令。 又《茂陵中书》： 太子家令，秩八百石。 后汉太子少傅属官有太子家令，秩一千石，主仓谷、饮食，又领食官令、丞。魏因之。晋家令品第五，铜印、墨绶，进贤两梁冠，绛朝服，比司农、少府。晋太康八年，诏曰： 太子家令、率更令、仆，东宫之达官也，宜进品第五，与中庶子、二率同。 宋太子家令主内茵蓐、床几诸供中之物，又知官奴婢月用钱、内库米盐、车牛、刑狱。齐因之。自宋、齐已来，清流者不为之。梁天监六年，武帝以三卿陵替，乃诏革选，家令视通直常侍，率更，仆视黄门。陈因之。后魏太子三卿从三品上，太和二十二年降为从四品上。北齐詹事领家令，有丞、功曹、主簿，领食官、典仓、司藏等三署令、丞，又领内坊令、丞。隋家令寺掌刑法、食膳、仓库等事，领食官、典仓、司藏三署令、丞。炀帝改为司府令，皇朝复为家令。龙朔二年改为宫府寺大夫，咸亨元年复旧。)丞二人，从七品上；(汉家令有丞。后汉、魏无闻。《宋书》云： 家令丞一人，晋代置。 宋、齐因之。梁、陈家令丞一人；位不登十八班者别为七班，家令丞七班。后魏太和二十二年，太子三卿丞第九品下。北齐家令丞一人。隋家令丞二人，皇朝因之。龙朔二年改为宫府丞，咸亨元年复旧。)主簿一人，正九品下。(晋家令置主簿，宋、齐因之。《齐职仪》： 家令主簿一人，四品勋位，掌总署诸曹事。 梁、陈、后魏无闻。北齐家令有主簿员。隋家令主簿一人，皇朝因之。)家令之职，掌皇太子之饮膳、仓储、库藏之政令，总食官、典仓、司藏三署之官属。凡皇太子备礼出入，则乘轺车，具威仪，先诸臣以导引。若祭祀、宾客，则供酒食，以为献主。若进献、赐与，则奉金玉、货币，而以法式赞之。凡宫坊府署廨宇及床几、茵蓐席、器物不供于将作、少府者，皆供之。丞掌判寺事。凡食官、典仓、司藏之出纳，籍其名数，以时刺于詹事。凡庄宅、田园，必审其顷亩，分其疆界，置于籍书；若租税，随其良瘠而为收敛之数，以时入之，禁其逋违者。若宫、朝、坊、府有土木营缮，则下于司藏，命典事以受之。主簿掌印及勾检稽失。凡寺、署之出入财物，役使工徒，则刺詹事，上于尚书；有所隐漏，言于司直；事若重者，举咨家令，以启闻。
食官署：令一人，从八品下；(汉詹事属官有食官令、长、丞。后汉太子少傅属官有太子食官令一人，秩六百石，主饮食。晋太子食官令职如太官令。宋中庶子属官有食官今，齐詹事属官有太子食官令。《齐职仪》： 食官令一人，三品勋位，掌厨膳之事。 梁庶子有食官局，陈因之。后魏太子食官令五品上。北齐食官令、丞又别领器局、酒局二丞。隋家令寺统食官令、丞，皇朝因之。)丞二人，从九品下。(两汉食官皆有丞，魏、晋、宋无闻。齐建元中，置食官丞四人。《梁选簿》有东宫食官丞，为三品蕴位。后魏、北齐太子食官丞一人。隋食官丞二人，皇朝因之。)食官令掌饮膳之事；丞为之贰。凡为酒醴，必辨其麹蘖、黍秫、粳稻之宜，陶器、水火之用，以成乎沉浮、清浊之良；凡为膳羞，必辨其牲牢、禽兽之名物，割烹、煎和之制度，以协乎五味、五香之正，然后可以供其享献焉。凡四时之令节，供进及设食，得专营造，不用启闻。其六品已下官于家令厨食者，元正、冬至、寒食亦供焉。左、右厢牙前坐日，职事官三品以上供十盘；宫臣六参日二十五盘；其食有余，赐左·右春坊供奉官、詹事司直。若非坐日，供三盘。丞判署事。
典仓署：令一人，从八品下；(后汉太子少傅属官有太子仓令一人，秩六百石，主仓谷。魏、晋已下无闻。后魏有太子仓令，第五品中。北齐家令寺领典仓署令、丞，典仓署又别领园丞。隋家令寺统典仓令、丞，皇朝因之。)丞二人，从九品下。(隋典仓丞二人，皇朝因之。)典仓署令掌九谷入藏之数，及醯醢、庶羞、器皿、灯烛之事，举其名数，而司其出纳；丞为之贰。凡诸园圃树艺者，皆受令焉。每月籍其出纳之数，以上于寺，岁终则申詹事府。凡户奴婢及番户、杂户皆给其资粮及春、冬衣服等，数如司农给付之法；若本司用不足者，则官给。丞判署事。
司藏署：令一人，从八品下；(晋家令有主物吏四人。梁庶子属官有锡库局丞；又有东宫卫库丞，为三品勋位。北齐家令寺领司藏署令、丞，司藏又别领仗库、典作二局丞。隋家令寺统司藏署令、丞，皇朝因之。)丞二人，从九品下。(隋有司藏丞二人，皇朝因之。)司藏令掌库藏财货出纳、营缮之法式。凡诸司应纳财物者，皆受而藏之；应出给者，则监而付之。其财物之出于库藏，无众寡，皆具其给赐之名数，每月上寺，岁终则以货币出入之数会之。丞判署事。
太子率更寺：令一人，从四品上；(汉詹事府属官有太子率更令、丞。后溪太子少傅属官有太子率更令，秩千石，主庶子、舍人更直，职似光禄勋。魏因之。晋詹事属官有太子率更令一人，铜印、墨绶，进贤两梁冠，绛朝服；掌宫殿门户之禁，郎将屯卫之士；局拟光禄勋、卫尉。太康八年，进品第五。宋、齐因之。梁率更令视黄门，陈因之。后魏太和二十二年为从四品上。北齐詹事率更令有丞、功曹、主簿，领中盾署令、丞各一人，掌周卫禁防，漏刻钟鼓。隋率更寺令一人，皇朝因之。龙朔二年改为司更大夫，咸亨元年复旧。)丞一人，从七品上；(后汉率更丞一人，秩四百石。魏、晋、陈、齐、梁、陈皆一人。后魏太子三卿丞第九品下。北齐、隋皆一人，皇朝因之。)主簿一人，正九品下。(晋率更令置主簿一人，宋代无闻。《齐职仪》： 太子率更令主簿，四品勋位。 梁、陈、后魏无闻。北齐、隋太子率更寺主簿一人，皇朝因之。)率更令之职，掌宗族次序，礼乐、刑罚及漏刻之政令。凡皇太子释奠于先圣先师，讲学齿胄，皆总其仪注，而为之导引。若皇太子备礼出入，则乘轺车，位亚家令焉。
凡张乐，轩县之制：镈钟之虡三，编钟之虡三，编磬之虡三，凡九虡。每位各建鼓凡三人，柷敔二人；钟、磬，虡各一人。每编钟下笙、竽、笛、虡、埙各一人。每编磬下歌二人，琴、瑟、筝、筑各一人。文、武二舞各六佾。其虡、虡皆金三博山，饰以崇牙、流苏、树羽。其乐器应漆者，皆朱漆之：铙鼓、节鼓朱漆画，加五彩重盖；大鼓、小鼓及余鼓吹并朱漆，羽葆鼓饰以羽葆。长鸣、中鸣、大·小横吹五彩衣幡，绯掌，画蹲豹五彩脚；大角幡亦如之。其大鼓、长鸣、大横吹、节鼓及横吹后笛、箫、筚篥、笳等工人皆服绯地苣文袍、裤及帽。金钲、扛鼓皆加六角紫伞。小鼓、中鸣等，小横吹及铙，及横吹后笛、箫、筚篥、笳等工人皆服青地苣文袍、裤及帽。铙鼓及箫、笳工人服并武弁、朱构衣、革带。大角工人平巾帻、绯衫、白布大口裤。
凡钟、鼓新成，并以羊、豕各一衅之。若皇太子亲戎，则以猳、豚以衅鼓。
教乐，淫声、过声、凶声、慢声皆禁之。
凡漏刻，令博士以教之；掌漏以典之；漏童司刻，分时以唱之。昼夜之刻百：冬至则昼四十，夜六十；夏至则昼六十，夜四十；春、秋分则昼、夜五十。
凡诸坊、寺、府之有犯者，令其主司定罪，庶人杖已下决之，官吏杖已下皆送于大理。若皇太子未立及未即东宫，其宫、坊、寺、府之犯罪者，皆断于大理。
丞掌判礼乐、刑狱之事。凡官臣有犯理于率更者，皆亲问之，乃断其罪，而上于詹事。主簿掌印及勾检稽失。凡宗族不序，礼仪不节，音律不谐，漏刻不审，刑名不法，皆举而正之。若所司决囚，与其丞同监之。
太子仆寺：仆一人，从四品上；(汉詹事属官有太子仆、长、丞。后汉太子少傅属官有太子仆一人，秩千石，主车马，职如太仆。太子五日一朝；非入朝日，遣仆及中允朝朝入，请问起居。魏因之。晋詹事属官有太子仆，铜印、墨绶，进贤两梁冠，绛朝服；主舆马、亲族，局拟太仆、宗正；太康八年，进品第五。宋、齐品秩·冠服同家令寺；从驾乘安车，次家令。梁太子仆视黄门，陈因之。后魏品同家令。北齐詹事领太子仆；仆寺置丞、功曹、主簿，领厩牧署令、丞，又别有车舆局丞。隋仆寺仆一人，掌宗族亲疏，车舆骑乘；领厩牧署令、丞。皇朝因之。龙朔二年改为驭仆大夫，咸亨元年复旧。)丞一人，从七品上；(梁太子仆有丞，陈因之。后魏太子三卿丞第九品下。北齐、隋太子仆丞一人，皇朝因之。)主簿一人，正九品下。(晋太子仆置主簿，宋无闻。《齐职仪》： 太子仆主簿，四品勋位。 梁、陈、后魏无闻。北齐、隋有太子仆主簿一人，皇朝因之。)太子仆之职，掌车舆、骑乘、仪仗之政令及丧葬之礼物，辨其次叙与其出入，而供给之。
皇太子之车辂三，一曰金辂，二曰轺车，三曰四望车。金辂：赤质，金饰诸末，重较箱，画苣文鸟兽，黄屋，伏鹿轼，龙辀，金凤一在轼；前设障尘，朱盖黄裹；画轮朱牙；左建旗九旒，右载闟戟；旗首金龙头，衔结绶及铃绥；驾赤骝四；八銮在衡，二铃在轼；金鍐方釳，翟尾五焦；镂锡，鞶缨九就；从祀享、正·冬大朝、纳妃则供之。轺车：金饰诸末；紫油通幰，紫油纁朱里；驾一马；五日常朝及朝飨宫臣出入行道则供之。四望车：金饰诸末；紫油通幰，紫油薰朱里；朱丝络网；驾一马；吊临则供之。凡皇太子备礼而出，则率厩牧令进辂，仆亲驭焉。
丞掌判寺事。凡车舆、仪仗有亏阙，则移于主司，以修补之。凡马及杂畜之料应供于外司者，每岁季夏，上于詹事。刍粟贮掌于厩所者，以时出入之，而节其数。主簿掌印及勾检稽失。凡厩牧之畜养，车骑之驾驭，仪仗之付受，丧葬之供给，各有其程，违则纠正之。
厩牧署：令一人，从八品下；(汉詹事属官有太子厩长、丞。后汉太子少傅属官有太子厩长一人，秩四百石，主车马。魏、晋因之。《齐职仪》云： 东宫属官有内厩局、外厩局。 梁、陈因之。后魏有太子厩长，从九品上。隋太子仆寺统厩牧署令、丞，皇朝因之。)丞二人，从九品下。(汉有太子厩丞，自后阙文。齐置太子内厩、外厩丞各一人，粱、陈因之。北齐有太子厩牧署丞、车舆局丞。隋太子仆寺统厩牧丞二人，皇朝因之。)厩牧署令、丞掌车马、闲厩、牧畜之事。凡皇太子将备礼而出，则率典乘先期调习辂马，率驾士驾驭车乘。及出，则进辂或轺车于西合门外，南向以候皇太子之升。礼毕，皇太子降辂，则自西閤之外以辂及轺归于署。其陇右群牧隶于东宫者，皆受其政令焉。


太府寺
卿一人少卿二人丞四人主簿二人录事二人府二十五人史五十人计史四人亭长七人掌固七人
两京诸市署
令各一人丞二人录事一人府三人史七人典事二人掌固一人
平准署
令二人丞四人录事一人府六人史十三人监事六人典事二人价人十人掌固二人
左藏署
令三人丞五人府九人史十八人监事八人典事十二人掌固八人
右藏署
令二人丞三人府五人史十三人监事四人典事七人掌固十人
常平署
令一人丞二人府四人史八人监事五人
○典事五人掌固六人
太府寺：卿一人，从三品；(《周礼》天官有太府下大夫、上士、下士， 掌九贡、九赋、九功之贰，以受其货贿之入，颁其货于受藏之府，颁其贿于受用之府。凡官府、都鄙之吏及执事者，受财用焉 。则今太府之任也。秦、汉已下不置其官，其职并於司农、少府。梁天监七年始置太府卿，班第十三，掌金帛、府帑，统左·右藏令、上库丞、太市·南市·北市令，关津亦皆属焉。陈因之，品第三。后魏太和中，始改少府为太府卿，品第三。北齐因之。后周有太府中大夫，又有计部中大夫。隋太府寺卿一人，正三品，统左藏、左·内·右三尚方、司染、右藏、黄藏、掌冶、甄官等署，各置令、丞。至炀帝，分太府寺置少府监，管三尚方及司染、掌冶等署，而太府寺管左·右藏及两市、平准等署焉。大业四年降为从三品，皇朝因之。至龙朔二年改为外府正卿，咸亨元年复故。光宅元年改为司府寺，神龙初复旧。)少即二人，从四品上。(后魏孝文帝改少府为太府，置少卿一人，第四品上。北齐因之。隋炀帝加至一人，降为从四品。皇朝减一人，贞观中复置二人。龙朔、咸亨、光宅、神龙并随寺改复。)太府卿之职，掌邦国财货之政令，总京·都四市、平准、左·右藏、常平八署之官属，举其纲目，修其职务；少卿为之贰。以二法平物：一曰度量，(度谓分、寸、尺、丈，量谓合、升、斗、斛。)二曰权衡。(权，重也，衡，平也。)金银之属谓之宝，钱帛之属谓之货。绢曰匹，布曰端，绵曰屯，丝曰绚，麻曰綟；金银曰铤，钱曰贯。凡四方之贡赋，百官之俸秩，谨其出纳，而为之节制焉。(诸州庸、调及折租等物应送京者，并贮左藏；其杂送物并贮右藏。庸、调初至京日，录状奏闻。每旬一奏纳数。)
凡绢、布出有方土，类有精粗。绢分为八等，布分为九等，所以迁有无，和利用也。(宋、亳之绢，复州之纟宁，宣、润、沔之火麻，黄州之赀，并第一等。郑、汴、曹、怀之绢，常州之纟宁，舒、蕲、黄、岳、荆之火麻，庐、和、晋、泗之赀，并第二等。滑、卫、陈、魏、相、冀、德、海、泗、濮、徐、兖、贝、博之绢，杨、湖、沔之纟宁，徐、楚、庐、寿之火麻，绛、楚、滁之赀，并第三等。沧、瀛、齐、许、豫、仙、棣、郓、深、莫、洺、邢、恒、定、赵之绢，苏、越、杭、蕲、庐之纟宁，澧、朗、潭之火麻，泽、潞、沁之赀，并第四等。颍、淄、青、沂、密、寿、幽、易、申、光、安、唐、随、黄之绢，衢、饶、洪、婺之纟宁，京兆、太原、汾之赀，并第五等。益、彭、蜀、梓、汉、剑、遂、简、绵、襄、褒、邓之绢，郢、江之纟宁，褒、洋、同、歧之赀，并第六等。资、眉、邛、雅、嘉、陵、阆、普、壁、集、龙，果、洋、渠之绢，台、括、抚、睦、歙、虔、吉、温之纟宁，唐、慈、坊、宁之赀，并第七等。通、巴、蓬、金、均、开、合、兴、利、泉、建、闽之绢，泉、建、闽、袁之纟宁，登、莱、邓之赀，并第八等。金、均，合之赀，并第九等。)
凡供祀昊天上帝币以苍，配帝亦如之；皇地只币以黄，配帝亦如之。祀大明币以青；夜明币以白；神州币以黄；太社、太稷之币皆以玄，后稷亦如之；先农币以青；先蚕币以玄。蜡祭神农币以赤，伊祁氏币以玄。祀五方帝、五帝、五官、内官、中官、外官、五星、二十八宿及众星、岳、镇、海、渎、山、林、川、泽、丘、陵、坟、衍等之币皆以其方色。祈告宗庙之币及孔宣父、齐太公皆以白。凡币皆长一丈八尺。
丞四人，从六品上；(《梁选簿》： 太府丞一人，品从弟七。 陈因之。后魏亦一人，品第七下。后周太府上士一人，亦丞之任也。隋太府丞六人，正七品下；大业五年，增为从五品。皇朝置四人，从六品上。垂拱中省一人，开元又加焉。)主簿二人，从七品上；(梁置太府主簿一人，七班之中为第三；陈因之。后魏主簿一人。隋四人，从七品。皇朝置三人，至太极中省一人。太府寺管木契七十只：十只与左藏东库合，十只与左藏西库合，十只与右藏内库合，十只与右藏外库合，又十只与东都左藏库合，十只与东都右藏库合，各九雄、一雌。九雄，太府主簿掌；一雌，库官掌。又，五只与左藏朝堂库合，五只与东都左藏朝堂库合，各四雄、一雌。其契以次行用。)录事二人，从九品上。丞掌判寺事。凡左、右藏库帐禁人之有见者。若请受、输纳，人名、物数皆著于簿书。每月以大摹印纸四张为之簿，而丞、众官同署。月终，留一本于署。每季录奏，兼申所司。凡元正、冬至所贡方物应陈于殿庭者，受而进之。凡会赐及别敕锡赉六品已下，即于朝堂给之。主簿掌印，省署抄目，勾检稽失。凡置木契九十五只：二十五只与少府、将作、苑总监合，七十只与库官合。十五只刻 少府监 字，十四只雄，付少府监；五只刻 将作监 字，四只雄，付将作监；五只刻 苑总监 字，四只雄，付苑总监，皆应索物。雌留太府寺。凡官私斗、秤、度尺，每年八月诣寺校印署，无或差缪，然后听用之。(《礼记月令》云： 仲春、仲秋，日夜分，则同度量，平权衡，正钩石，角斗甬。 )录事掌受事发辰。
两京诸市署：各令一人，从六品上；(昔神农、祝融氏始作市易，曰： 日中为市。 致天下之民，聚天下之贷，交易而退，各得其所，盖取诸噬嗑。《石氏星经》： 天市垣二十二星。 《周礼》地官有司市下大夫、上士、中士、下士，其属有质人、鄽人、胥师、买师、司暴、司稽、肆长，盖诸市官也。汉改秦内史为京兆尹，其属官有长安市长、丞。后汉河南尹属官有雒阳市长、丞，魏、晋因之。东晋隶丹阳尹，宋、齐因之。梁始隶太府。《梁选簿》： 太市令属四品市职之任，不容过卑，天监三年革其选。 陈因之。后魏京邑市令从五品中。北齐司州牧领东、西市署令·丞。后周司市下大夫一人。隋司农寺统京市令、丞。阳帝三年，改京市隶太府寺，京师东市曰 都会 ，西市曰 利人 ；东都东市曰 墨都 ，南市曰 大同 ，北市曰 通远 。皇朝因之。京置东、西、南三市。按：东都西市则隋南市也，南市则隋东市也。都南市旧两坊之地，武德中减为坊半焉。垂拱中省京南市，开元十年又省都西市。)丞各二人，正八品上。(后汉雒阳市丞一人，二百石。魏、晋、宋、齐因之。粱有太、南、北三市丞，位在七班之下；陈因之。后魏阙文。北齐有东、西市丞。后周有小司市上士、下士一人。隋有京市丞，皇朝因之。)京、都诸市令掌百族交易之事；丞为之贰。凡建标立候，陈肆辨物，(按《周礼》： 肆长各掌其肆之政令，陈其货贿，名相近者，相远也；实相近者，相迩也，而平正之。 )以二物平市，(谓秤以格，斗以概。)以三贾均市。(精为上贾，次为中贾，粗为下贾。)凡与官交易及悬平赃物，并用中贾。其造弓矢、长刀，官为立样，仍题工人姓名，然后听鬻之；诸器物亦如之。以伪滥之物交易者，没官；短狭不中量者，还主。(《周礼》： 司市伪饰之禁，在人者十有二，在商者十有二，在贾者十有二，在工者十有二。 《王制》亦云： 用器、兵、车不中度，布帛精粗不中数，幅广狭不中量，奸色乱正色，五谷不时，果实未熟，木不中伐，禽兽鱼鳖不中杀，皆不鬻于市。 )凡卖买奴婢、牛马，用本司、本部公验以立券。凡卖买不和而榷固，(榷谓专略其利，固谓鄣固其市。)及更出开闭共限一价，(谓卖物以贱为贵，买物以贵为贱。)若参市而规自入者，并禁之。(谓在傍高下其价以相惑乱也。)凡市以日午，击鼓三百声而众以会；日入前七刻，击钲三百声而众以散。(《周礼》： 大市，日昃而市，百族为主；朝市，朝时而市，商贾为主；夕市，夕时而市，贩夫贩妇为主。 )丞兼掌监印、勾稽。录事掌受事发辰。
平准署：令二人，从七品下；(周礼有质人中士、下士，主平定物价也。汉大司农属官有平准令、丞。韦昭《辨释名》云： 平准，主平物价，使相依准。 《史记》云： 桑弘羊领大农令，以诸官各自市相争，以故物多腾跃，乃请置大农部丞数十人，分部主郡国；置平准于京师，受天下委输，尽笼天下之货物，贵则卖之，贱则买之，如此则富商大贾无所牟大利矣。所以置平准焉。 故赵广汉廉洁下士，州举茂才，为平准令。后汉大司农属官有平准令、丞各一人，令六百石，丞三百石，掌知物价及主练染，作采色。至和帝改平准为中准，以宦者为令、丞，列于内署。自是，诸署令悉用宦人。魏氏阙文。晋少府属官有平准令、丞。宋顺帝讳 准 ，改曰染署。齐少府有平准令、丞。梁、陈有平水令、丞。后魏阙文。北齐司农寺统平准令、丞。后周有平准中士、下士。隋司农属官有平准署令、丞。炀帝三年，改平准署隶太府寺。皇朝因之。)丞四人，从八品下；监事六人，从九品下。平准令掌供官市易之事；丞为之贰。凡百司不任用之物，则以时出货；其没官物者，亦如之。
左藏署：令三人，从七品下；(《周礼》有外府中士，主泉藏之在外者，掌邦布之出入，以供百物，而待邦用也；又有职币上士、中士，主货币之入也，并今左藏之职也。至秦、汉，则分在司农、少府。后汉少府属官有中藏府令、丞各一人，掌巾藏币帛、金银，货物。魏氏因之。晋少府属官有左、右藏令。东晋御史九人，各掌一曹，有库曹御史，后复分库曹置外左库、内左库。宋文帝省外左库，而内左库直云左库，孝武帝复置，前废帝又省。齐、粱、陈有右藏库，无左藏。后魏阙文。北齐太府寺统左、右藏令·丞。后周有外府上士、中士二人，掌绢帛、丝麻、钱物、皮角、筋骨之藏。隋有左藏署令、丞，皇朝因之。左藏有东库、西库、朝堂库，又有东都库、东都朝堂库，各掌木雌契一，与太府主簿合之。)丞五人，从八品下；(隋有四人，皇朝加一人。)监事八人，从九品下。左藏令掌邦国库藏之事；丞为之贰。凡天下赋调，先于输场简其合尺度斤两者，卿及御史监阅，然后纳于库藏，皆题以州县、年月，所以别粗良，辨新旧也。凡出给，先勘木契，然后录其名数及请人姓名，署印送监门，乃听出。若外给者，以墨印印之。(凡官物应入私，已出库而未给付；若私物当供官之物，或虽不供官，而皆掌在其官，并同官物之例也。)凡藏院之内禁人然火及无故而入者。院内常四面持仗为之防守，夜则击柝分更以巡警焉。
右藏署：令二人，正八品上；(《周礼》有内府中士，主良货贿，藏在内也；又有职内上士、中士，主泉货所入，并今右藏之职。至秦、汉已来，则分在司农、少府，其职掌、废置并与左藏同。隋太府寺统右藏令、丞各三人，皇朝因之。右藏有内库、外库、东都库，各木雌契一只，与太府寺主簿合之。)丞三人，正九品上；(隋有二人，皇朝置三人。)监事四人，从九品下。右藏暑令掌邦国宝货之事；丞为之贰。(杂物州土：安西于阗之玉，饶、道、宣、永、安南、邕等州之银，杨、广等州之苏木、象牙，永州之零陵香，广府之沉香、霍香、薰陆·鸡舌等香，京兆之艾纳香、紫草，宣、简、润、郴、鄂、衡等州之空青、石碌，辰、溪州之朱砂，相州之白粉，岩州之雌·雄黄，绛、易等州之墨，金州之栀子、黄檗，西州之高昌矾石，益府之大小黄·白麻纸、弓弩弦麻，杭、婺、衢、越等州之上细黄·白状纸，均州之大模纸，宣、衢等州之案纸、次纸，蒲州之百日油细薄白纸，河南府、许、卫、怀、汝、泽、潞等州之兔皮，鄜、宁、同、华、号、晋、蒲、绛、汾等州之狸皮，越州之竹管，泾、宁、邠、龙、蓬等州之蜡，蒲、绛、郑、贝等州之毡，河南府、同、邓、许等州之胶，蒲、同、号等州之席，泾、丹、鄜、坊等州之麻，京兆、岐、华等州之木烛。)凡四方所献金玉、珠贝、玩好之物皆藏之；出纳、禁令；如左藏之职。
常平署：令一人，从七品下；(《汉书食货志》： 管仲相桓公，通轻重之权，曰： 岁有凶穰，故谷有贵贱；令有缓急，故物有轻重。人君不理，则畜买游于市，乘人之不给，百倍其本矣。故万乘之国必有万金之贾，千乘之国必有千金之贾者，利有所并也。计本量委则足矣，然人有饥饿者，谷有所藏也。人有余则轻之，故人君敛之以轻；人不足则重之，故人君散之以重。凡轻重敛散以时即准平。   李悝曰： 籴甚贵伤民，甚贱伤农，民伤则离散，农伤则国贫，故甚贵、甚贱，其伤一也。是故善平籴者，必也谨观。藏有上、中、下熟，故大熟则上籴三而舍一，中熟则籴二，下熟则籴一。小饥则发小熟之所敛，中饥则发中熟之所敛，大饥则发大熟之所敛而粜之。故虽遇饥馑水旱，籴不贵而人不散。  孟子曰： 狗彘食人食而不知检，涂有饿莩而不知发。 盖并常平之义。汉宣帝即位，岁数丰穰，谷至石五钱，农人少利，大司农中丞耿寿昌遂白令边郡皆筑仓，以谷贱时增其价而杂，谷贵时减其价以粜，名 常平仓 ，人便之。后汉明帝永平五年，岁比登稔，作 常满仓 ，立粟市于城东，粟斛直钱三十。晋武帝泰始四年乃立常平仓，丰则籴，丰则粜，以利百姓。东晋、宋、齐无闻。梁有常平仓而不粜，陈亦如之。后魏太和十二年，有司上言：请京都度支岁用之余，各立官司，年丰，籴贮于仓；时俭，加私之二，粜之于人。北齐诸州郡皆别置 富人仓 。初立之日，准所领中、下之户数、口数，得支一年粮，逐次当州谷价贱时，斟量割当年义租充入。谷贵，下价躯之；贱则还用所粜物依时价籴贮。隋开皇三年，于河西勒百姓立堡，营田积谷；京师置常平监。又以仓库尚虚，卫州置黎阳仓，洛州置河阳仓，陕州置常平仓，华州置广通仓，转相委输，漕关东之粟以给京师。又募人能于洛阳运米四十石，经砥柱达于常平仓者，免其征戍，以此通转运，亦非粜籴。皇朝垂拱初，两京置常平署，天下诸州亦置之。)丞二人，从八品下；监事五人，从九品下。常平令掌平籴仓储之事；丞为之贰。凡岁丰穰，谷贱，人有余，则籴之，岁饥馑，谷贵，人不足，则粜之，与正、义仓帐具其本利同申。凡出纳、禁令如左藏之职焉。


太子左右卫率府
率各一人副率二人长史一人绿事参军事一人录事一人史二人仓曹参军事一人府一人史二人兵曹参军事一人府二人史三人胄曹参军事一人府二人史二人亭长二人掌固二人司阶一人中候二人司戈二人执戟三人
左右率府亲府勋府翊府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
太子左右司御率府
率各一人副率二人长史一人录事参军事一人录事一人史二人仓曹参军事一人府一人史二人兵曹参军事一人府二人史三人胄曹参军事一人府二人史三人亭长二人掌固二人司阶一人中候二人司戈二人执戟三人
太子左右清道率府
率各一人副率二人长史一人录事参军事一人录事一人史二人仓曹参军事一人府一人史二人兵曹参军事一人府二人史三人胄曹参军事一人府二人史二人亭长二人掌固二人司阶一人中候二人司戈二人执戟三人
太子左右监门率府
率各一人副率二人长史一人录事参军事一人录事一人史二人兵曹参军事一人府二人史二人胄曹参军事一人府二人史二人亭长二人掌固二人监门直长七十八人
太子左右内率府
率各一人副率一人长史一人录事参军事一人录事一人史二人兵曹参军事一人府一人史二人胄曹参军事一人府一人史一人亭长二人掌固二人千牛十六人备身二十八人，主仗六十人
太子左右卫率府，率各一人，正四品上；(秦、汉詹事属官有太子卫率。后汉为少傅属官，秩四百石，主门卫士。魏因之。晋初为中卫率，太始五年，分为左、右二率。惠帝为太子，加置前卫率；愍怀在东宫，又加后卫率。故元康之中凡四卫率。成都王颖为太弟。又置中卫率，是为五率。凡太子出，前卫率导，在前黄麾外；左、右二率从，侠导舆车；后卫率从，在乌皮外；并载戟执刀。四率各丞一人。服视左、右卫将军，品第五，位同中庶子。过江，省前、后率，至孝武帝复置，宋又省。齐左、右卫率武冠，绛朝服，品第五，秩千石。梁位视御史中丞，左卫率领果毅、统远、立忠、建宁、陵锋、夷寇、祚德等七营，右卫率领崇荣、永吉、崇和、细射等四营。陈因之。后卫太和二十二年，太子左、右卫率从第三品。北齐有太子左、右卫坊率。后周东会官员有司戎、司武、司卫之类。至隋文帝，始分置左·右卫率、左·右宗卫率、左·右虞候开府、左·右内率、左·右监门率，凡十府，以备储闱武卫之职。炀帝改左、右卫率为左、右侍率，皇朝复为左、右卫。龙朔二年改左、右卫府为左、右典戎卫，成亨如故。)副率各二人，从四品上。(隋文帝置，炀帝改为左、右侍副率，皇朝复为左、右卫副率。龙朔、咸亨随卫改复。)左、右卫率掌东官兵仗羽卫之政令，以总诸曹之事，凡亲、勋、翊府及广济等五府属焉；副率为之贰。凡元正、冬至，皇太子朝宫臣及诸方使，则率卫府之属以仪仗为左、右厢之周卫。若皇太子备礼出入，则如卤簿之法以从。每月，亲、勋、翊三府之卫及广济等五府之超乘应番上者，配于所职。
长史各一人，正七品上；(隋置，皇朝因之。)录事参军事各一人，从八品上，(隋置，皇朝因之。)仓曹参军事各一人，从八品下；(隋置，皇朝因之。)兵曹参军事各一人，从八品下；(隋置，皇朝因之。)胄曹参军事各一人，从八品下；(隋置，为铠曹，皇朝因之。长安中改为胄曹参军，神龙初复为铠曹，太极中又为胄曹。)司阶各一人，从六品上；中候各二人，从七品下；司戈各二人，从八品下；执戟各三人，从九品下。长史掌判诸曹及三府、五府之贰。凡府事，大事则从其长，小事则专达。季秋，以其属官之状上于率，而为之考课。录事参军事掌监印、发付、勾稽。仓曹掌亲·勋·翊三府、广济等五府文官之簿书，凡勋阶、考课、假使、禄赐，及公廨、财物、田园、食料皆典之。兵曹掌亲·勋·翊三府、广济等五府武官，亲·勋·翊卫卫士之名簿，及其番上、差遣之法式。凡上番者，皆受其名簿，而咨配于率。兼知公、私马及杂畜之簿帐。胄曹掌亲·勋·翊三府、广济等五府器械，诸公廨缮造之物事。凡大朝会，行从应请戎仗者，则具其名数，受之于主司，既事而归之。
左、右率府亲府·勋府·翊府中郎将各一人，从四品上；(中郎将之说，已具上左、右卫。梁左卫率领七营，右卫率领四营。二率各领殿中将军十人、员外将军十人。又有正员司马、员外司马；屯骑，步兵、翊军三校尉，谓之三校；旅贲中郎将、冗从仆射，谓之二将。又有左、右积弩将军各一人。北齐太子左、右卫坊率各领骑官备身员，又有内直备身、备身正·副都督，备身五职等员，又有直閤、直前，直后员，又有旅骑、屯卫、典军等校尉各二人，骑尉三十人。隋左、右卫率下有直閤四人、直寝八人，直齐、直后各十人。皇朝左、右卫率各置亲、勋、翊三府，每府中郎将一人、郎将二人，掌其府校尉、旅帅及亲、勋、翊卫之属以宿卫。)左、右郎将各一人，正五品下。(皇朝置)。中郎将、郎将掌其府校尉、旅帅及亲、勋、翊卫之属以宿卫，而总其府事。兵曹掌判勾。若大朝会及皇太子备礼出入，则从卤簿之法，而监其羽仪。
太子左、右司御率府，率各一人，正四品上；(隋文帝置左、右宗卫率各一人、副率二，掌领宗人侍卫，职拟左、右领军将军，加置行参军二人。炀帝改为右、右武侍率，皇朝复为左、右宗卫。龙朔二年改为左、右司御卫率府，神龙初又为宗卫，开元初复为左、右司御率府。)副率各二人，从四品上。(隋文帝置，皇朝因之。其后改复，皆随于府。)左、右司御率府率掌同左、右卫率；副率为之贰。郊城等三府之旅贲应番上者，各配于所职。长史各一人，正七品上；录事参军事各一人，从八品上；仓曹参军事各一人，从八品下；兵曹参军事各一人，从八品下；胄曹参军事务一人，从八品下；(隋置左、右虞候开府，初无录事，有长史及四曹参军；至炀帝改为率府，始置录事，皇朝因之。余具上说。)司阶各一人，从六品上；中候各二人，从七品下；司戈各二人，从八品下；执戟各三人；从九品下。长史掌判诸曹及郊城等三府之贰，余皆如左、右率府。
太子左、右清道率府，率各一人，正四品上；(隋文帝置左、右虞候，各开府一人，掌斥候非违，职拟左、右金吾将军；炀帝改马左、右虞候率，又各置副率二人。皇朝因之。龙朔二年改为左、右清道卫，神龙初又为虞候率府，开元初复为清道率府。)副率各二人，从四品上；(隋炀帝置，皇朝因之。龙朔、神龙、开元随府改复。)左、右清道率府率掌东宫内外昼夜巡警之法，以戒不虞，凡绛邑等三府皆属焉；副率为之贰。凡皇太子出入，则领其属以清游队为之先，以后拒队为之殿，其余依卤簿之法以从。凡仗卫之出入，置细引以导之，兼为之纠正。(凡五十人，用左、右率之亲、勋、翊卫为之，分为五番，每番有主帅及中郎或左、右郎将一人领焉。)每月，绛邑等三府之直荡应番上者，配于所职。
长史各一人，正七品上；录事参军事各一人，从八品上；仓曹参军事各一人，从八品下；兵曹参军事各一人，从八品下；胄曹参军事各一人，从八品下；司阶各一人，从六品上；中候各二人，从七品下；司戈各二人，从八品下；执戟各三人，从九品下。长史掌判诸曹及绛邑等三府之贰，余如左、右率府。
太子左、右监门率府，率各一人，正四品上；(隋文帝置左、右监门率各一人、副率各二人，掌诸门禁，职拟左、右监门将军，各有直长十人。炀帝改为左、右宫门将，降为正五品。皇朝复改为监门率。龙朔二年改为左、右崇掖卫，咸亨复旧。垂拱中改为鹤禁卫，神龙初复旧。)副率各二人，从四品上。(隋文帝置，正五品；皇朝因之。龙朔、开元随府改复。)左、右监门率府率掌东宫诸门禁卫之法；副率为之贰。凡东宫诸司应以籍入于宫殿者，皆本司具其官爵、姓名以牒门司，门司送于监门，监门之主与判曹印署，复送于门司；门司会之，同则听入。凡东宫内、外门之守者，并司其出入。凡财物、器用之出入于宫禁者，皆以籍傍为据，左、右监门以出入之。若皇太子出入；则依卤簿之法，率其属于牙门之左右，以为捍守。
长史各一人，从七品上；录事参军事各一人，正九品上；兵曹参军事务一人，正九品下；胄曹参军事各一人，正九品下。(隋置左、右监门率，有长史以下等员，无仓曹，以兵曹兼掌其事，皇朝因之。)
长史掌判诸门禁卫之贰。录事参军事掌印，兼勾稽失。兵曹兼仓曹之职，余皆如左、右率府。其诸司籍傍判于监门者，检其官爵、姓名、年貌，监其器物，检其名数；月终，诸门之籍傍归于府者，则会其出入之数。胄曹掌器械及公私马、驴、杂畜；土木缮造之事。凡诸府直马配于左、右监门之巡探者，则请其料，归于马主，禁其隐没弃遗者。
太子左、右内率府，率各一人，正四品上；(隋文帝置左、右内率·副率。领东宫千牛、备身侍奉之事，职拟千牛将军。其备身有：千牛备身八人，掌执千牛刀；备身左右十六人，掌供奉弓箭；备身二十人，掌宿卫侍从。炀帝降内率为正五品，皇朝因加至四品上。龙朔二年改为左、右奉裕率，神龙初复旧。)副率各一人，从四品上。(隋置，皇朝因之。龙朔、神龙随府改复。)左、右内率府率之职，掌东宫千牛、备身侍奉之事，而主其兵仗，总其府事；而副率为之贰。以千牛执细刀、弓箭，以备身宿卫、侍从，以主仗守戎服、器物。凡皇太子坐朝，则领千牛、备身之属升殿。若射于射宫，则率领其属以从，位定，千牛、备身奉细弓及矢，立于东阶上，西面；率奉弓，副率奉矢及决拾，北面张弓，左执弣，右执箫以进副率以巾拂矢而进，进讫，各退立于位。及射，左、右内率启其矢中及不中，既事，受亦如之。
长史各一人，从七品上；录事参军事各一人，正九品上；兵曹参军事各一人，正九品下，胄曹参军事各一人，正九品下。(隋置右、右内率，有长史以下等员，无兵曹，皇朝置之。)长史掌判诸曹官吏及千牛、备身之贰，余如左、右率府。录事参军事掌印，兼勾簿书及其勋阶、考课稽失。兵曹掌文武官及千牛、备身之簿书，及其勋阶、考课、假使、禄俸之事。胄曹掌细引仗及羽仪之物，自千牛以下各分而典之。